IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

Mistoqsijiet: eca.europa.eu/mt/Pages/ContactForm.aspx

Sit web: eca.europa.eu

Twitter: @EUAuditors

Ħafna informazzjoni addizzjonali dwar l-Unjoni Ewropea hija disponibbli fuq l-Internet.
Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2016

Print | ISBN 978-92-872-6571-5 | ISSN2 1831-0907 | doi:10.2865/324098 | QJ-AB-16-033-MT-C
PDF | ISBN 978-92-872-6566-1 | ISSN2 1977-5741 | doi:10.2865/508216 | QJ-AB-16-033-MT-N
EPUB | ISBN 978-92-872-6548-7 | ISSN2 1977-5741 | doi:10.2865/9840 | QJ-AB-16-033-MT-E

© L-Unjoni Ewropea, 2016

Ir-riproduzzjoni hija awtorizzata kemm-il darba jissemma s-sors oriġinali.

KIF GĦANDEK TAGĦMEL BIEX TIKSEB
IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

Avveniment | Data
Adozzjoni tal-APM / Bidu tal-awditu | 14.10.2015
L-abbozz tar-rapport jintbagħat uffiċjalment lill-Kummissjoni (jew lil parti awditjata oħra) | 22.7.2016
Adozzjoni tar-rapport finali wara l-proċedura kontradittorja | 26.10.2016
Ir-risposti uffiċjali tal-Kummissjoni (jew ta’ parti awditjata oħra) riċevuti bil-lingwi kollha | 14.11.2016

MT
2016

Nru 31

Rapport Speċjali

Infiq ta’ mill-inqas euro
wieħed minn kull ħamsa
mill-baġit tal-UE fuq
l-azzjoni klimatika: qed
isir xogħol ambizzjuż, iżda
hemm riskju serju li ma
jkunx suffiċjenti

(skont l-Artikolu 287(4), it-tieni subparagrafu, TFUE)

Tim tal-awditjar

Ir-rapporti speċjali tal-QEA jippreżentaw ir-riżultati tal-awditi tal-prestazzjoni u tal-konformità tagħha f’dak li jirrigwarda oqsma baġitarji jew suġġetti ta’ ġestjoni speċifiċi. Il-QEA tagħżel u tfassal dawn il-kompiti tal-awditjar biex timmassimizza l-impatt tagħhom billi tqis ir-riskji għall-prestazzjoni jew għall-konformità, il-livell ta’ introjtu jew ta’ nfiq involut, l-iżviluppi li jkunu għad iridu jseħħu u l-interess politiku u pubbliku.

Dan ir-rapport ġie adottat mill-Awla I tal-Awditjar, li tispeċjalizza fl-użu sostenibbli tar-riżorsi naturali. L-awditu tmexxa mis-Sur Phil Wynn Owen, Membru tal-QEA u Dekan tal-Awla I, flimkien ma’ Kersti Kaljulaid, eks-Membru tal-QEA. Il-kap tal-kompitu kien Bertrand Tanguy, u Tomasz Plebanowicz id-deputat kap tal-kompitu. It-tim tal-awditjar kien magħmul minn Katharina Bryan, Peeter Latti, Alain Vansilliette, Angharad Weatherall, Armando Do Jogo, Michał Machowski, Vivi Niemenmaa, Olivier Prigent, Carlos Sanchez Rivero, Frédéric Soblet, Klaus Stern, Dana Moraru u Maria Ploumaki. Hannah Critoph assistiet fl-abbozzar tar-rapport.

Mix-xellug għal-lemin: P. Wynn Owen, H. Critoph, F. Soblet, K. Bryan, A. Do Jogo, B. Tanguy, O. Prigent, T. Plebanowicz, C. Sanchez Rivero, A. Weatherall, M. Machowski, V. Niemenmaa, K. Kaljulaid.

Werrej

Glossarju u abbrevjazzjonijiet

Sommarju eżekuttiv

Introduzzjoni

Ambitu u approċċ tal-awditjar

Osservazzjonijiet

B’mod ġenerali, sar progress iżda hemm riskju serju li l-mira ta’ 20 % ma tintlaħaqx

Impenn kollettiv, b’xi strumenti ta’ finanzjament mistennija li jikkontribwixxu aktar minn 20 %

Il-metodu ta’ insegwiment li l-Kummissjoni tuża jibbaża metodoloġiji internazzjonali, iżda għandu xi dgħufijiet

B’mod ġenerali, sar progress lejn l-ilħuq tal-mira, iżda r-rappurtar huwa biss parzjalment affidabbli u mhux iffukat biżżejjed fuq ir-riżultati

Hemm riskju serju li l-mira ma tintlaħaqx

Is-suppożizzjonijiet dwar il-kontribuzzjoni li ssir minn pagamenti diretti agrikoli għall-mira tal-azzjoni klimatika ma għandhomx ġustifikazzjoni soda

Jekk sett differenti ta’ koeffiċjenti ta’ insegwiment, ibbażat fuq metodoloġiji stabbiliti f’livell internazzjonali, jiġi applikat għall-Fond Agrikolu Ewropew għall-Iżvilupp Rurali, il-finanzjament għall-klima jkun 40 % inqas

Jeħtieġ li tittieħed azzjoni fil-pront billi l-kontribuzzjoni mill-finanzjament għar-riċerka qed taqa’ lura b’mod sinifikanti

F’xi wħud mill-Fondi Strutturali u ta’ Investiment Ewropej hemm aktar finanzjament għall-azzjoni klimatika u dan huwa ffukat aħjar, iżda f’oħrajn, fil-biċċa l-kbira, jinżamm l-istatus quo

Allokazzjonijiet ogħla għall-klima fil-qafas tal-FEŻR u tal-FK juru li jista’ jkun hemm iffukar aħjar fuq il-klima

Il-kontribuzzjoni potenzjali tal-Fond Soċjali Ewropew għall-azzjoni klimatika – hemm aktar x’jista’ jinkiseb

L-ebda bidla sinifikanti fl-infiq relatat mal-politika agrikola komuni, għalkemm jeżistu prattiki tajbin fil-qasam tal-iżvilupp rurali

Żieda limitata ħafna fl-iffukar fuq l-azzjoni klimatika fil-Fond Ewropew għall-Affarijiet Marittimi u s-Sajd

Konklużjonijiet u rakkomandazzjonijiet

Anness
—
Matriċi ta’ koeffiċjenti użati mill-QEA fil-qasam tal-politika ta’ żvilupp rurali

Ir-risposta tal-Kummissjoni

Glossarju u abbrevjazzjonijiet

Azzjoni klimatika: Azzjonijiet li jindirizzaw it-tibdil fil-klima (imsejħa “azzjoni klimatika” f’dan ir-rapport).

Dokumenti ta’ programmazzjoni: Programmi li permezz tagħhom l-objettivi strateġiċi globali li huma ssettjati fil-ftehimiet ta’ sħubija bejn il-Kummissjoni Ewropea u l-Istati Membri individwali jinqasmu fi prijoritajiet ta’ investiment, objettivi speċifiċi u, aktar ‘l isfel, f’azzjoni konkreta. Fil-politika ta’ żvilupp rurali, dawn jissejħu programmi tal-iżvilupp rurali. Għall-Fondi Strutturali u ta’ Investiment Ewropej l-oħra, dawn jissejħu programmi operazzjonali.

Ekoloġizzazzjoni: Komponent tal-pagamenti diretti agrikoli li jappoġġa prattiki agrikoli li jkunu ta’ benefiċċju għall-klima u l-ambjent. Dawn il-prattiki jinkludu d-diversifikazzjoni tal-għelejjel, il-manutenzjoni ta’ bwar permanenti u l-istabbiliment ta’ infrastruttura ekoloġika.

Fond Agrikolu Ewropew għall-Iżvilupp Rurali (FAEŻR): Il-Fond Agrikolu Ewropew għall-Iżvilupp Rurali għandu l-għan li jgħin liż-żoni rurali tal-UE, biex jiffaċċjaw firxa wiesgħa ta’ sfidi ekonomiċi, ambjentali u soċjali.

Fond Agrikolu Ewropew ta’ Garanzija (FAEG): Il-Fond Agrikolu Ewropew ta’ Garanzija jipprovdi finanzjament għal pagamenti diretti lill-bdiewa, għall-ġestjoni tas-swieq agrikoli u għal għadd ta’ skopijiet oħra bħal miżuri veterinarji u għas-saħħa tal-pjanti, programmi tal-ikel u attivitajiet ta’ informazzjoni.

Fond Ewropew għall-Affarijiet Marittimi u s-Sajd (FEMS): Il-Fond Ewropew għall-Affarijiet Marittimi u s-Sajd huwa l-fond għall-politika marittima u l-politika dwar is-sajd tal-UE għall-2014-2020. Huwa għandu l-għan li jgħin lis-sajjieda fit-tranżizzjoni għal sajd sostenibbli u lill-komunitajiet kostali fid-diversifikazzjoni tal-ekonomiji tagħhom. Huwa jiffinanzja wkoll proġetti li joħolqu impjiegi ġodda u li jtejbu l-kwalità tal-ħajja tul il-kosti Ewropej.

Fond Ewropew għall-Iżvilupp Reġjonali (FEŻR): Il-Fond Ewropew għall-Iżvilupp Reġjonali għandu l-għan li jsaħħaħ il-koeżjoni ekonomika u soċjali fi ħdan l-Unjoni Ewropea billi jirrimedja l-iżbilanċi reġjonali prinċipali. Dan jintlaħaq permezz ta’ appoġġ finanzjarju għall-ħolqien ta’ infrastruttura u investiment produttiv li joħloq l-impjiegi, prinċipalment għan-negozji.

Fond Soċjali Ewropew (FSE): L-għan tal-Fond Soċjali Ewropew huwa li jsaħħaħ il-koeżjoni ekonomika u soċjali fi ħdan l-Unjoni Ewropea billi jtejjeb l-impjieg u l-opportunitajiet ta’ impjiegi, prinċipalment permezz ta’ miżuri ta’ taħriġ, filwaqt li jħeġġeġ livell ogħla ta’ impjieg u l-ħolqien ta’ aktar impjiegi u impjiegi aħjar.

Fond ta’ Koeżjoni (FK): Il-Fond ta’ Koeżjoni għandu l-għan li jsaħħaħ il-koeżjoni ekonomika, soċjali u territorjali tal-Unjoni fl-interess tal-promozzjoni ta’ żvilupp sostenibbli. L-FK jiffoka fuq investimenti fl-ambjent u fit-trasport, inkluż f’oqsma relatati mal-iżvilupp sostenibbli u l-enerġija, li jippreżentaw benefiċċji ambjentali.

Fondi Strutturali u ta’ Investiment Ewropej (FSIE): Il-Fondi Strutturali u ta’ Investiment Ewropej huma grupp ta’ ħames fondi separati li għandhom l-għan li jnaqqsu l-iżbilanċi reġjonali madwar l-UE, b’oqfsa ta’ politika ġodda ssettjati għall-perjodu baġitarju tal-qafas finanzjarju pluriennali ta’ seba’ snin. Il-ħames fondi huma: il-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE), il-Fond ta’ Koeżjoni (FK), il-Fond Agrikolu Ewropew għall-Iżvilupp Rurali (FAEŻR) u l-Fond Ewropew għall-Affarijiet Marittimi u s-Sajd (FEMS).

Insegwiment tal-klima: Monitoraġġ tal-progress lejn l-ilħuq tal-mira ta’ 20 % billi titkejjel il-kontribuzzjoni finanzjarja tal-fondi għal din il-mira.

Integrazzjoni tal-azzjoni klimatika: Aktar milli toħloq strument iddedikat u speċifiku ta’ finanzjament, l-integrazzjoni tintegra l-azzjoni klimatika fil-politiki, l-istrumenti, il-programmi jew il-fondi tal-UE.

Koeffiċjenti tal-UE għall-klima: Ponderazzjonijiet mogħtija lill-fondi tal-UE li jmorru għal proġetti, miżuri jew azzjonijiet. Il-koeffiċjenti huma bbażati fuq il-metodoloġija tal-markaturi ta’ Rio, li tintuża mill-OECD. Il-koeffiċjenti tal-UE għall-klima għandhom il-ponderazzjonijiet ta’ 0 %, 40 % u 100 % skont xi jkun il-kontribut tal-azzjoni għall-mitigazzjoni ta’ jew l-adattament għat-tibdil fil-klima.

Kundizzjonalità: Sistema li torbot il-biċċa l-kbira mill-pagamenti taħt il-politika agrikola komuni mal-konformità mill-bdiewa ma’ regoli bażiċi għall-ambjent, għas-sikurezza alimentari, għas-saħħa u t-trattament xieraq tal-annimali, kif ukoll għaż-żamma ta’ art agrikola f’kundizzjonijiet agrikoli u ambjentali tajbin.

Markaturi ta’ Rio: Kodiċijiet użati mill-OECD għall-insegwiment ta’ fondi mmirati lejn il-mitigazzjoni ta’ u l-adattament għat-tibdil fil-klima.

Miżura: Fil-programmi tal-iżvilupp rurali, din tfisser sett ta’ operazzjonijiet jew proġetti li jikkontribwixxu għal waħda jew aktar mill-prijoritajiet tal-Unjoni fil-qasam tal-iżvilupp rurali.

Oqsma ta’ prijorità: L-Unjoni Ewropea identifikat sitt prijoritajiet għall-Iżvilupp Rurali. Dawn jerġgħu jinqasmu fi 18-il “qasam ta’ prijorità” sabiex l-għanijiet ta’ kull prijorità jiġu dettaljati aħjar u biex il-programmazzjoni tiġi ffaċilitata.

Orizzont 2020: Il-programm tal-UE ta’ riċerka u innovazzjoni għall-perjodu 2014-2020.

Pagamenti diretti agrikoli: Pagamenti diretti jingħataw lill-bdiewa bħala appoġġ għall-introjtu tagħhom kif ukoll bħala rimunerazzjoni talli jipproduċu prodotti pubbliċi permezz ta’ ekoloġizzazzjoni, u flimkien mal-kundizzjonalità.

Prijoritajiet tal-Unjoni: Objettivi ssettjati għall-iżvilupp rurali, li jikkontribwixxu għall-istateġija Ewropa 2020 għal tkabbir intelliġenti, sostenibbli u inklużiv. Hemm sitt prijoritajiet tal-unjoni fl-oqsma tal-agrikoltura, tal-forestrija u rurali li prinċipalment jikkonċernaw it-trawwim ta’ innovazzjoni u kompetittività, ir-restawr u t-titjib tal-ekosistemi, l-appoġġ tal-bidla (tranżizjoni) lejn ekonomija b’livell baxx ta’ emissjonijiet ta’ karbonju u ekonomija reżistenti għat-tibdil fil-klima, u l-promozzjoni tal-inklużjoni soċjali u t-tnaqqis tal-faqar.

Programme LIFE: Il-programm tal-UE li jappoġġa proġetti ambjentali, ta’ konservazzjoni tan-natura u ta’ azzjoni klimatika fl-UE kollha, attwalment għall-perjodu 2014-2020.

Sommarju eżekuttiv

I

It-tibdil fil-klima huwa waħda mill-akbar sfidi li qed jiffaċċjaw l-Unjoni Ewropea (UE) u l-gvernijiet madwar id-dinja. Sabiex tirrispondi għat-tibdil fil-klima u l-ħtiġijiet sostanzjali ta’ investiment assoċjati, l-UE qablet li jenħtieġ li mill-inqas 20 % tal-baġit tagħha għall-perjodu 2014-2020 — euro wieħed minn kull ħamsa — jintnefqu fuq azzjoni relatata mal-klima. Dan l-objettiv jifforma parti mir-rwol ta’ mexxej li l-UE għandha fl-azzjoni klimatika.

II

Il-mira li jintnefaq euro wieħed minn kull ħamsa fuq azzjoni relatata mal-klima għandha tinkiseb bl-inkorporazzjoni jew l-”integrazzjoni” tal-azzjoni klimatika fi ħdan strumenti differenti ta’ finanzjament tal-UE. Dan ifisser li, minflok li jinħoloq strument wieħed iddedikat ta’ finanzjament, l-objettiv għandu jintlaħaq permezz tal-inkorporazzjoni tal-kwistjonijiet li jikkonċernaw it-tħassib relatat mal-klima fl-oqsma ta’ politika u l-fondi korrispondenti tal-baġit tal-UE.

III

Aħna fittixna li niddeterminaw jekk kienx probabbli li tintlaħaq il-mira li jintnefaq mill-inqas 20 % tal-baġit tal-UE fuq azzjoni relatata mal-klima u jekk kienx probabbli li l-approċċ użat iżid il-valur, billi jwassal għal aktar finanzjament, li jkun iffukat aħjar, favur l-azzjoni klimatika.

IV

Aħna sibna li kien qed isir xogħol ambizzjuż u li, b’mod ġenerali, kien sar progress lejn l-ilħuq tal-mira. Madankollu, hemm riskju serju li l-mira ta’ 20 % ma tintlaħaqx mingħajr ma jsir aktar sforz biex jiġi indirizzat it-tibdil fil-klima. L-implimentazzjoni tal-mira wasslet għal aktar finanzjament, li kien iffukat aħjar, favur l-azzjoni klimatika fil-qafas tal-Fond Ewropew għall-Iżvilupp Reġjonali u fil-Fond ta’ Koeżjoni. Madankollu, fil-Fond Soċjali Ewropew, u fl-oqsma tal-agrikoltura, l-iżvilupp rurali u s-sajd, ma saret l-ebda tranżizzjoni sinifikanti favur l-azzjoni klimatika u l-opportunitajiet potenzjali għall-finanzjament ta’ azzjoni relatata mal-klima ma ġewx esplorati kollha bis-sħiħ.

V

Skont iċ-ċifri tal-Kummissjoni, is-sehem ta’ finanzjament iddedikat għall-azzjoni klimatika laħaq medja ta’ 17.6 % bejn l-2014 u l-2016. B’mod globali, il-Kummissjoni tistma li se jkun intnefaq 18.9 % fuq l-azzjoni klimatika, u b’hekk l-objettiv ta’ 20 % ma jintlaħaqx.

VI

Aħna stmajna li jkun meħtieġ li r-rata ta’ finanzjament għall-klima tiżdied biex tilħaq medja ta’ 22 % matul is-snin kollha li jifdal tal-perjodu ta’ programmazzjoni attwali, jiġifieri għall-2017 sal-2020, biex il-mira kumplessiva ta’ 20 % tintlaħaq sa tmiem l-2020. Hemm riskji serji involuti biex dan jinkiseb fl-oqsma kontributorji prinċipali tal-agrikoltura, l-iżvilupp rurali u r-riċerka. Jekk tiġi kkalkulata skont metodoloġiji stabbiliti f’livell internazzjonali għall-valutazzjoni tal-livelli ta’ finanzjament għall-klima, il-kontribuzzjoni vvalutata mill-agrikoltura u l-iżvilupp rurali tkun inqas b’ammont li jlaħħaq sa madwar EUR 33 biljun. Fir-rigward tar-riċerka, il-programm Orizzont 2020 waqa’ lura fl-ilħuq tal-mira tiegħu li jalloka 35 % għall-azzjoni klimatika, b’kontribuzzjoni li attwalment tinsab f’livell ta’ 24 %. Il-Kummissjoni ma għandha l-ebda pjan ta’ azzjoni dettaljat li jistipula kif biħsiebha tilħaq il-livell ippjanat.

VII

L-approċċ tal-Kummissjoni għall-valutazzjoni tal-livelli ta’ finanzjament għall-azzjoni klimatika jiffoka fuq l-identifikazzjoni tan-nefqa ppjanata. Madankollu, il-pjanijiet mhux bilfors se jiġu konkretizzati fi nfiq effettiv, u dan l-approċċ mhuwiex se jipprovdi informazzjoni komprensiva dwar ir-riżultati miksuba. Barra minn hekk, il-metodu ta’ insegwiment ma jirriflettix l-effetti finanzjarji sħaħ tal-infiq tal-UE fuq l-azzjoni klimatika permezz ta’ strumenti finanzjarji, u lanqas ma jiddistingwi bejn il-finanzjament għall-miżuri ta’ mitigazzjoni u dawk ta’ adattament.

VIII

Ir-rakkomandazzjonijiet prinċipali tagħna huma li jitwaqqfu eżerċizzju robust pluriennali ta’ konsolidazzjoni u qafas komprensiv ta’ rappurtar, u li ssir valutazzjoni tal-ħtiġijiet relatati mat-tibdil fil-klima. Aħna nirrakkomandaw ukoll li l-istimi eċċessivi jiġu kkoreġuti, li jitfasslu pjanijiet ta’ azzjoni għall-oqsma li waqgħu lura, u li l-infiq effettiv u r-riżultati jiġu mmonitorjati. Fl-aħħar nett, aħna nirrakkomandaw li l-opportunitajiet potenzjali kollha jiġu esplorati biex tiġi żgurata tranżizzjoni ulterjuri u effettiva favur l-azzjoni klimatika.

Introduzzjoni

01

It-tibdil fil-klima huwa waħda mill-akbar sfidi li qed jiffaċċjaw l-Unjoni Ewropea (UE) u l-gvernijiet madwar id-dinja. Il-klima tad-Dinja qed tinbidel minħabba konċentrazzjoni ogħla ta’ ċerti gassijiet, magħrufa bħala gassijiet serra, fl-atmosfera. Dawn il-gassijiet jaġixxu bħala kutra, u ma jħallux is-sħana taħrab biex b’hekk isaħħnu wiċċ id-Dinja f’dak li huwa magħruf bħala l-”effett serra”¹. Madwar 9 % tal-gassijiet serra emessi madwar id-dinja fl-2012 ġew mill-UE.

Żewġ aspetti tal-azzjoni klimatika: il-mitigazzjoni ta’ u l-adattament għat-tibdil fil-klima

02

Hemm żewġ risponsi komplementari ta’ politika għat-tibdil fil-klima: il-mitigazzjoni u l-adattament. L-ewwel approċċ, il-mitigazzjoni, ifittex li jindirizza l-kawżi tat-tibdil fil-klima billi jnaqqas jew jillimita l-emissjoni ta’ gassijiet serra, primarjament permezz ta’ tnaqqis fil-konsum tal-enerġija, itejjeb l-effiċjenza enerġetika, u jżid is-sehem tal-enerġija rinnovabbli. Dan l-approċċ jinkludi wkoll sforzi biex jitħarsu u jissaħħu l-mezzi għas-sekwestru tal-gassijiet serra², kif ukoll biex jittejbu l-prattiki forestali u agrikoli għall-preżervazzjoni u s-sekwestru tal-karbonju fil-ħamrija u fil-foresti.

03

L-importanza tal-azzjoni ta’ mitigazzjoni tintwera fil-Figura 1 hawn taħt. Din turi l-bidliet fit-temperatura tal-wiċċ li huma mbassra għas-seklu 21 u mqabbla mat-temperaturi medji matul l-aħħar parti tas-seklu 20 fix-xenarju fejn jinżamm l-istatus quo għall-emissjonijiet tal-karbonju³.

04

It-tieni approċċ għall-indirizzar tat-tibdil fil-klima, l-adattament, għandu l-għan li jiġu antiċipati l-effetti avversi u, fejn jeżistu, l-effetti pożittivi tat-tibdil fil-klima li se jseħħu, u li tittieħed azzjoni xierqa għall-prevenzjoni jew il-minimizzazzjoni tal-ħsara potenzjali. Minkejja l-implimentazzjoni tal-azzjoni ta’ mitigazzjoni, it-temperatura tad-Dinja se tkompli tiżdied sa mill-inqas l-2040, irrispettivament mix-xenarju ta’ emissjonijiet ta’ gassijiet serra li jitqies⁴. Dan ifisser li se jkunu meħtieġa miżuri ta’ adattament anke fil-każ tal-aħjar xenarju.

Figura 1

Bidliet fit-temperatura tal-wiċċ fl-UE li huma mbassra għall-perjodu 2071-2100

Il-figura turi l-bidliet fit-temperatura medja annwali li huma mbassra għall-perjodu 2071-2100, meta mqabbel mal-perjodu 1971-2000 (jinżamm l-istatus quo għall-emissjonijiet tal-karbonju). Il-bidliet imbassra huma bbażati fuq il-medja ta’ kombinament ta’ ħafna mudelli bl-użu ta’ xenarju ta’ emissjonijiet għoljin stabbilit mill-Grupp Intergovernattiv ta’ Esperti dwar it-Tibdil fil-Klima.

Sors: L-Aġenzija Ewropea għall-Ambjent
(http://www.eea.europa.eu/data-and-maps/figures/projected-change-in-annual-mean)

05

Il-miżuri ta’ adattament huma dipendenti mill-impatti tat-tibdil fil-klima. Dawn l-impatti jvarju sinifikattivament skont xi tkun il-ġeografija. Huma jinkludu, pereżempju, għargħar, livelli tal-baħar li telgħin, nixfa u deżertifikazzjoni, kif ukoll telf ta’ bijodiversità (ara l-Figura 2).

Figura 2

Impatti ewlenin, kemm osservati kif ukoll imbassra, tat-tibdil fil-klima għar-reġjuni prinċipali fl-Ewropa

Sors: L-Aġenzija Ewropea għall-Ambjent, l-2012.

06

Il-Ftehim Internazzjonali dwar it-Tibdil fil-Klima, li ġie adottat f’Pariġi fi tmiem l-2015, huwa l-ewwel ftehim universali vinkolanti li jiġġieled kontra t-tibdil fil-klima⁵. Huwa jistabbilixxi qafas ta’ trasparenza għall-insegwiment tal-progress tal-pajjiżi lejn l-ilħuq tal-miri individwali tagħhom għat-tnaqqis ta’ gassijiet serra⁶.

07

Saħansitra qabel ma ġie adottat il-Ftehim ta’ Pariġi, l-UE kienet diġà impenjat lilha nfisha biex, sal-2020, tnaqqas l-emissjonijiet tagħha b’mill-inqas 20 % meta mqabbel mal-livelli tal-1990, u b’40 %. Hija ssettjat ukoll għan fuq terminu twil għall-2050 (ara l-Kaxxa 1). Skont l-istimi l-aktar reċenti⁷, l-emissjonijiet totali ta’ gassijiet serra fl-UE fl-2014 kienu madwar 24 % taħt il-livelli tal-1990, għalkemm dan kien parzjalment dovut għall-impatt tal-kriżi ekonomika.

L-impenn tal-UE li tonfoq 20 % tal-baġit tagħha fuq l-azzjoni klimatika

08

Sabiex tirrispondi għall-ħtiġijiet sostanzjali ta’ investiment assoċjati mat-tibdil fil-klima, l-UE qablet li jenħtieġ li mill-inqas 20 % tal-baġit tagħha għall-perjodu 2014-2020 — euro wieħed minn kull ħamsa — jintnefqu fuq azzjoni relatata mal-klima⁸. Dan l-objettiv jifforma parti mir-rwol ta’ mexxej li l-UE għandha fl-azzjoni klimatika, u li l-Kummissjoni tqis bħala indispensabbli biex jirnexxi l-Ftehim Internazzjonali tal-2015 dwar it-Tibdil fil-Klima⁹. Skont l-istimi tagħna, il-mira tikkorrispondi għal impenn ta’ bejn wieħed u ieħor EUR 212-il biljun¹⁰. Skont il-Kummissjoni, dan l-impenn ikun mistenni li jittripla s-sehem indikattiv stmat ta’ 6 % sa 7 % tan-nefqa relatata mal-klima fil-baġit tal-UE għall-perjodu 2007-2013¹¹.

09

Il-Kummissjoni ddeċidiet li tinkorpora jew “tintegra” l-azzjoni klimatika fi ħdan l-oqsma ta’ politika kollha, inklużi strumenti differenti ta’ finanzjament tal-UE. Dan kien jinkludi l-issettjar ta’ mira li jintnefaq euro wieħed minn kull ħamsa fuq azzjoni relatata mal-klima għall-qafas finanzjarju pluriennali 2014-2020 tal-UE¹². Dan ifisser li, minflok li jinħoloq strument wieħed iddedikat ta’ finanzjament, l-objettivi marbuta mal-mitigazzjoni ta’ u l-adattament għat-tibdil fil-klima għandhom jintlaħqu permezz ta’ inkorporazzjoni tal-kwistjonijiet li jikkonċernaw it-tħassib relatat fl-oqsma ta’ politika u l-fondi korrispondenti tal-baġit tal-UE. Dan jista’ jinkiseb billi jintnefqu aktar flus fuq il-programmi eżistenti li huma relatati mal-klima, bl-adattament tal-programmi eżistenti, jew bil-ħolqien ta’ programmi u karatteristiċi ġodda bħal kriterji tal-għażla li jkollhom aktar fil-mira s-suġġetti relatati mat-tibdil fil-klima.

Kaxxa 1

Miri tal-UE għat-tnaqqis tal-emissjonijiet ta’ gassijiet serra

οSal-2020¹³:

-tnaqqis ta’ 20 % fl-emissjonijiet ta’ gassijiet serra (mil-livelli tal-1990);

-sehem ta’ 20 % tal-enerġija rinnovabbli fil-konsum tal-enerġija;

-żidiet ta’ 20 % fl-effiċjenza enerġetika.

οSal-2030¹⁴:

-tnaqqis ta’ mill-inqas 40 % fl-emissjonijiet ta’ gassijiet serra (mil-livelli tal-1990);

-sehem ta’ mill-inqas 27 % tal-enerġija rinnovabbli fil-konsum tal-enerġija;

-mira indikattiva biex l-effiċjenza enerġetika tittejjeb b’mill-inqas 27 % meta mqabbel mat-tbassir tal-konsum futur tal-enerġija¹⁵.

οSal-2050¹⁶, l-UE biħsiebha tnaqqas l-emissjonijiet ta’ gassijiet serra tagħha b’bejn 80 % u 95 % meta mqabbel mal-1990 fis-setturi prinċipali kollha.

Rwoli u responsabbiltajiet fl-integrazzjoni tal-azzjoni klimatika

10

Kull Direttorat Ġenerali tal-Kummissjoni huwa responsabbli għall-inkorporazzjoni tal-azzjoni klimatika fil-programmi individwali tiegħu ta’ nfiq, u għall-implimentazzjoni tagħha, f’kooperazzjoni mal-Istati Membri fejn ikun xieraq.

11

Id-Direttorat Ġenerali għall-Azzjoni Klimatika jipprovdi għarfien u gwida dwar l-azzjoni klimatika lil Direttorati Ġenerali oħra tal-Kummissjoni.

12

Id-Direttorat Ġenerali għall-Baġit jikkoordina x-xogħol ta’ tħejjija għall-allokazzjoni tar-riżorsi għall-klima fil-baġits, u jiġbor u jippreżenta l-informazzjoni relatata. Is-Segretarjat Ġenerali tal-Kummissjoni għandu rwol ta’ koordinazzjoni, filwaqt li jiżgura l-konsistenza kumplessiva tal-azzjonijiet tal-UE, u dan jinkludi l-integrazzjoni tal-politiki.

13

Ir-responsabbiltajiet eżatti tal-Kummissjoni u tal-Istati Membri jvarjaw skont jekk qasam ta’ politika jkunx taħt ġestjoni kondiviża¹⁷ jew jekk ikunx immaniġġjat b’mod dirett mill-Kummissjoni. Fil-mod ta’ ġestjoni diretta, il-Kummissjoni nfisha timmaniġġja l-programmi, inklużi l-biċċa l-kbira mill-programm Orizzont 2020¹⁸ u l-Programm LIFE¹⁹.

14

Taħt ġestjoni kondiviża, il-Kummissjoni tevalwa u tiddiskuti l-objettivi, l-azzjonijiet u l-għażla tal-indikaturi, kif ukoll tapprova d-dokumenti ta’ programmazzjoni li jitħejjew u jiġu ppreżentati mill-Istati Membri. L-Istati Membri huma responsabbli għat-tfassil, l-implimentazzjoni u l-monitoraġġ tal-miżuri inklużi fil-programmi. Il-programmi tal-Fondi Strutturali u ta’ Investiment Ewropej (FSIE) jinkludu ammont indikattiv tal-appoġġ li huwa previst għall-ilħuq tal-objettiv relatat mat-tibdil fil-klima, filwaqt li fir-rigward tal-pagamenti diretti agrikoli, il-Kummissjoni tikkalkula dan l-ammont b’mod ċentrali.

Il-kuntest tal-integrazzjoni tal-azzjoni klimatika fil-qosor

οL-azzjoni klimatika tirreferi għal miżuri kemm għat-tnaqqis tal-emissjonijiet ta’ gassijiet serra (mitigazzjoni) kif ukoll għall-adattament għall-effetti tat-tisħin globali (adattament). Iż-żewġ tipi ta’ miżura huma meħtieġa u komplementari.

οL-UE hija attur ewlieni fl-azzjoni klimatika globali, u l-azzjonijiet tagħha kkontribwew għall-ilħuq tal-ftehim internazzjonali ambizzjuż li ġie konkluż f’Pariġi.

οL-integrazzjoni tal-azzjoni klimatika fil-politiki eżistenti u l-insegwiment tal-infiq rilevanti għall-klima huma proċess li jinvolvi kooperazzjoni bejn il-Kummissjoni u l-Istati Membri.

οL-issettjar ta’ objettiv li jintnefaq euro wieħed minn kull ħamsa tal-baġit tal-UE għall-perjodu 2014-2020 fuq l-azzjoni klimatika huwa mod wieħed ta’ kif l-UE qed tfittex li żżid ir-rilevanza li l-infiq tal-UE għandu fir-rigward tal-klima.

οL-approċċ għandu l-għan li jieħu kont tal-politiki u l-programmi differenti tal-UE, u tal-ispeċifitajiet ġeografiċi.

1Ara l-IPCC, [Core Writing Team, R.K. Pachauri u L.A. Meyer (eds.)], “Climate Change 2014: Synthesis Report. Contribution of Working Groups I, II and III to the Fifth Assessment Report of the Intergovernmental Panel on Climate Change”, (Tibdil fil-Klima 2014: Rapport ta’ Sinteżi. Kontribut tal-Gruppi ta’ Ħidma I, II u III għall-Ħames Rapport ta’ Valutazzjoni tal-Grupp Intergovernattiv ta’ Esperti dwar it-Tibdil fil-Klima), Ġinevra, l-Iżvizzera, l-2014, p. 151.

2Is-sekwestru huwa l-proċess ta’ qbid u ħżin ta’ gassijiet serra fuq terminu twil.

3Il-każ tal-linja bażi fejn “jinżamm l-istatus quo” jassumi li x-xejriet futuri fl-iżvilupp isegwu dawk tal-passat u li mhi se sseħħ l-ebda bidla fil-politiki. Ara http://www.ipcc.ch/ipccreports/tar/wg3/index.php?idp=286

4Is-Seba’ Programm ta’ Azzjoni Ambjentali (id-Deċiżjoni Nru 1386/2013/UE tal-Parlament Ewropew u tal-Kunsill tal-20 ta’ Novembru 2013) u l-IPCC 2013.

5Il-Ftehim ta’ Pariġi se jidħol fis-seħħ fit-30 jum ta’ wara d-data meta mill-inqas 55 pajjiż, li huma parti għall-Konvenzjoni, u li jirrappreżentaw total stmat ta’ mill-inqas 55 % tal-emissjonijiet totali ta’ gassijiet serra globali, ikunu ddepożitaw l-istrumenti tagħhom ta’ ratifika, aċċettazzjoni, approvazzjoni jew adeżjoni mad-depożitarju. Il-kundizzjonijiet ġew issodisfati fil-5 ta’ Ottubru 2016 meta l-UE ddepożitat l-avviż tagħha ta’ ratifika. Il-ftehim se jidħol fis-seħħ fl-4 ta’ Novembru 2016. Sas-17 ta’ Ottubru 2016, 81 minn 197 Parti għall-Konvenzjoni kienu rratifikaw il-Ftehim (http://unfccc.int/paris_agreement/items/9444.php).

6L-Artikolu 13 tal-Ftehim ta’ Pariġi fir-Rapport tal-Konferenza tal-Partijiet fil-21 sessjoni tagħha, li saret f’Pariġi mit-30 ta’ Novembru sat-13 ta’ Diċembru 2015, datat id-29 ta’ Jannar 2016 u referenzjat FCCC/CP/2015/10/add.1.

7http://www.eea.europa.eu/publications/european-union-greenhouse-gas-inventory-2016

8KUMM(2011) 500 finali tad-29 ta’ Ġunju 2011, “Baġit għall-Ewropa 2020”, il-Parti II, p. 13.

9COM(2013) 167 final tas-26 ta’ Marzu 2013 “Il-Ftehim Internazzjonali tal-2015 dwar it-Tibdil fil-Klima: It-tfassil tal-politika internazzjonali dwar il-klima wara l-2020”.

10Stmat bħala 20 % ta’ EUR 1 062.6 biljun, li jikkorrispondi għall-impenji totali bil-prezzijiet attwali tal-qafas finanzjarju pluriennali 2014-2020.

11Ara l-p. 16 tar-Rapport Annwali tal-Attività għall-2014 tad-Direttorat Ġenerali għall-Azzjoni Klimatika.

12Din il-mira ma tinkludix oqsma barra mill-baġit tal-UE, pereżempju, l-operazzjonijiet ta’ għoti b’self, tal-Bank Ewropew tal-Investiment. Il-Bank Ewropew tal-Investiment ssettja lilu nnifsu l-mira li jimpenja minimu ta’ 25 % tas-self kollu li jagħti, għall-azzjoni klimatika, u sehem ta’ 35 % għall-azzjoni klimatika fl-investimenti tiegħu fil-pajjiżi li qed jiżviluppaw.

13COM(2008) 30 final tat-23 ta’ Jannar 2008, “20 20 by 2020 Europe’s climate change opportunity” (20 għal darbtejn sal-2020 – L-opportunità dwar it-tibdil fil-klima għall-Ewropa) (Pakkett 2020 dwar il-Klima u l-Enerġija).

14COM(2014) 15 final tat-22 ta’ Jannar 2014 “A policy framework for climate and energy in the period from 2020 to 2030” (Qafas ta’ politika għall-klima u l-enerġija fil-perjodu mill-2020 sal-2030) (Qafas ta’ Politika għall-Klima u l-Enerġija għall-2030).

15Il-mira tal-effiċjenza enerġetika għall-2030 se tiġi rriveduta fl-2020, bil-ħsieb li l-mira tinbidel għal 30 %.

16KUMM(2011) 112 finali tat-8 ta’ Marzu 2011, “Pjan direzzjonali għal ekonomija kompetittiva b’livell baxx ta’ emissjonijiet tal-karbonju fl-2050”. Il-Kunsill Ewropew u l-Parlament Ewropew approvaw dan l-approċċ propost mill-Kummissjoni fi Frar 2013 u f’Marzu 2013 rispettivament.

17Oqsma taħt ġestjoni kondiviża jinkludu, notevolment, il-Fondi Strutturali u ta’ Investiment Ewropej u l-pagamenti diretti tal-politika agrikola komuni.

18Il-programm ta’ riċerka Orizzont 2020 jiġi mmaniġġjat mid-Direttorat Ġenerali għar-Riċerka. Madwar 25 % tal-baġit ta’ Orizzont 2020 jiġi mmaniġġjat b’mod dirett mill-Kummissjoni, filwaqt li 75 % jiġi mmaniġġjat mill-korpi ta’ implimentazzjoni.

19Il-programm ta’ nfiq LIFE jiġi mmaniġġjat b’mod dirett mid-Direttorat Ġenerali għall-Ambjent (għas-sottoprogramm għall-Ambjent) u mid-Direttorat Ġenerali għall-Azzjoni Klimatika (is-sottoprogramm għall-Azzjoni Klimatika), għalkemm il-kompiti ta’ implimentazzjoni għall-ġestjoni tal-proġetti jiġu ddelegati lil agenzija.

Ambitu u approċċ tal-awditjar

15

Aħna fittixna li niddeterminaw jekk huwiex probabbli li tintlaħaq il-mira li jintnefaq mill-inqas 20 % tal-baġit tal-UE fuq azzjoni relatata mal-klima u jekk huwiex probabbli li l-approċċ użat se jżid il-valur.

16

B’mod aktar speċifiku, aħna fittixna li nwieġbu għall-mistoqsijiet li ġejjin:

-L-azzjoni li qed issir miexja fit-triq it-tajba biex tilħaq il-mira kumplessiva?

-Huwa probabbli li l-mira żżid il-valur billi twassal għal aktar finanzjament, li jkun iffukat aħjar, favur l-azzjoni klimatika?

17

Aħna stabbilejna kriterji tal-awditjar li jikkonċernaw it-tfassil, l-implimentazzjoni, il-monitoraġġ u l-evalwazzjoni tan-nefqa tal-UE għall-mitigazzjoni ta’ u l-adattament għat-tibdil fil-klima. Il-kriterji ġew żviluppati minn dokumenti ta’ politika tal-UE, leġiżlazzjoni, linji gwida tal-Kummissjoni, deċiżjonijiet tal-Kunsill, studji u pubblikazzjonijiet oħra. Aħna kkonsultajna wkoll esperti mill-Organizzazzjoni għall-Kooperazzjoni u l-Iżvilupp Ekonomiċi u mill-Bank Ewropew tal-Investiment (BEI) dwar metodi ta’ integrazzjoni u ta’ insegwiment, u wettaqna analiżi tad-dokumentazzjoni eżistenti.

18

Il-Figura 3 tipprovdi ħarsa ġenerali lejn l-oqsma baġitarji awditjati u lejn il-partijiet awditjati. L-oqsma awditjati ta’ Orizzont 2020, il-politika ta’ koeżjoni, il-politika agrikola komuni, il-politika tas-sajd u l-Programm LIFE jirrappreżentaw madwar 78 % tal-impenji ppjanati fil-qafas finanzjarju pluriennali 2014 -2020 u madwar 85 % tal-finanzjament għall-klima ppjanat għall-perjodu.

Figura 3

Ħarsa ġenerali lejn l-oqsma baġitarji awditjati u lejn il-partijiet awditjati

Sors: Il-Qorti Ewropea tal-Awdituri.

19

Ix-xogħol tal-awditjar tagħna ffoka fuq is-sistema kumplessiva stabbilita fil-livell tal-Kummissjoni u f’żewġ oqsma taħt ġestjoni kondiviża: il-politika ta’ koeżjoni u l-politika agrikola komuni. Flimkien, dawn l-oqsma jirrappreżentaw żewġ terzi mill-baġit tal-UE u tliet kwarti tal-mira kumplessiva għall-finanzjament għall-klima taħt il-qafas finanzjarju pluriennali 2014 -2020. Bejn Ottubru 2015 u Frar 2016, aħna wettaqna żjarat tal-awditjar fil-Polonja dwar il-politika ta’ koeżjoni u l-politika agrikola komuni, fil-Ġermanja u r-Rumanija dwar il-politika ta’ koeżjoni, u fi Franza u Spanja dwar il-politika agrikola komuni. Il-kampjun tagħna ħa kont tal-materjalità tan-nefqa, il-volum ta’ emissjonijiet ta’ gassijiet serra, u l-isfidi għall-adattament. F’kull Stat Membru, aħna analizzajna l-qafas kumplessiv ta’ programmazzjoni, inklużi l-programmi ssettjati fil-livell nazzjonali u dak reġjonali²⁰. Wettaqna wkoll xogħol simili tal-awditjar għal Orizzont 2020, għall-politika tas-sajd u għall-Programm LIFE fil-livell tal-Kummissjoni.

20

Aħna ġbarna u eżaminajna l-evidenza għall-awditjar bi tqabbil mal-kriterji tal-awditjar permezz ta’ kwestjonarji bil-miktub, intervisti mal-uffiċjali tal-Istati Membri u tal-Kummissjoni, u analiżijiet ta’ dokumenti u tad-data.

21

Dan ir-rapport jindirizza wkoll is-suġġeriment li l-Parlament Ewropew għamel fl-2015 u fl-2016 li aħna nawditjaw kif il-mira ta’ 20 % għall-integrazzjoni tal-azzjoni klimatika, li kien sar qbil dwarha, kienet qed tintlaħaq.

22

Billi l-infiq fil-perjodu 2014-2020 għadu fi stadju bikri, dan ir-rapport jiffoka fuq in-nefqa ppjanata, u mhux fuq in-nefqa effettiva fil-livell tal-proġetti. Aħna ma analizzajniex l-infiq li ma kienx relatat mal-klima, u lanqas ma eżaminajna l-effetti ambjentali avversi li potenzjalment jiġu ġġenerati mill-appoġġ tal-UE²¹. B’mod simili, infiq ieħor relatat mal-klima li ma kienx mill-baġit tal-UE, kien ukoll barra mill-ambitu tal-awditjar. Għalhekk, dan ir-rapport ma jinkludix valutazzjoni tal-effetti ġenerali tal-politiki tal-UE fuq il-klima, fuq il-prestazzjoni tal-UE bi tqabbil mal-miri tagħha għall-klima u għall-enerġija għall-2020 u l-2030, jew fuq il-livell ottimu ta’ finanzjament mill-UE favur il-klima.

23

Aħna identifikajna wkoll, fejn kien possibbli, eżempji li juru prattiki tajbin jew studji tal-każijiet prattiċi.

20Fil-qasam tal-politika ta’ koeżjoni, għal skrutinju ulterjuri ntgħażlu l-programmi reġjonali għas-Sassonja u għal Nordrhein-Westfalen fil-Ġermanja u għal Silesia fil-Polonja. Fil-qasam tal-politika ta’ żvilupp rurali, ġew eżaminati l-programmi reġjonali għar-Rhône-Alpes fi Franza u għal Andalusija fi Spanja.

21Pereżempju, il-finanzjament ipprovdut għat-toroq jew għall-avjazzjoni li jirriżulta f’żieda ta’ emissjonijiet ta’ gassijiet serra.

Osservazzjonijiet

B’mod ġenerali, sar progress iżda hemm riskju serju li l-mira ta’ 20 % ma tintlaħaqx

24

Din it-taqsima tivvaluta l-approċċ ġenerali adottat mill-Kummissjoni għall-inkorporazzjoni tal-mira relatata mal-azzjoni klimatika fil-baġit tal-UE, u l-progress li sar sa issa. Aħna analizzajna jekk:

-kienx hemm pjan ta’ kif se tintlaħaq il-mira kumplessiva;

-twaqqafx metodu xieraq ta’ insegwiment, ibbażat fuq metodoloġiji stabbiliti f’livell internazzjonali (ara pereżempju l-paragrafi 34 sa 36);

-il-progress kienx ġie kkomunikat fuq il-bażi ta’ informazzjoni affidabbli u rilevanti.

Impenn kollettiv, b’xi strumenti ta’ finanzjament mistennija li jikkontribwixxu aktar minn 20 %

25

Aħna eżaminajna jekk il-Kummissjoni kinitx waqqfet pjan li jiddeskrivi fil-qosor liema oqsma tal-baġit għandhom jikkontribwixxu u sa liema punt. Miri individwali bħal dawn kien imisshom ġew stabbiliti għal oqsma baġitarji speċifiċi fuq il-bażi ta’ valutazzjoni soda tal-ħtiġijiet potenzjali u ta’ investiment fil-qasam biex jiġi żgurat li l-investiment jiġi appoġġat fejn ikun l-aktar meħtieġ. Fl-istess ħin, ikun jeħtieġ li jittieħed inkunsiderazzjoni l-potenzjal effettiv li l-politiki għandhom biex iwasslu kontribuzzjoni permezz tal-implimentazzjoni ta’ miżuri relatati mal-klima, pereżempju l-għanijiet prinċipali u l-istruttura tagħhom. Jenħtieġ li l-kalkolu użat biex titkejjel in-nefqa għall-azzjoni klimatika jkun ibbażat fuq sistema trasparenti.

26

Il-mira ta’ “mill-inqas 20 %” tal-infiq tal-UE kienet għażla politika (ara l-paragrafu 8). Il-Kummissjoni ġġustifikat l-integrazzjoni tal-azzjoni klimatika, inkluż il-livell tal-mira, billi rreferiet għall-għan tagħha li tirrispondi għall-isfida li tirriżulta mit-tibdil fil-klima u l-ħtiġijiet sostanzjali ta’ investiment għall-azzjoni klimatika, b’mod partikolari dawk assoċjati mal-implimentazzjoni tal-miri għall-klima u għall-enerġija għall-2020. Madankollu, aħna ma stajniex insibu evidenza ċara għall-kwantifikazzjoni ta’ dawn il-ħtiġijiet ta’ investiment.

27

Il-Kummissjoni stmat li minn 6 % sa 7 % tal-baġit tal-UE għall-perjodu 2007-2013 intnefaq fuq l-azzjoni klimatika (ara l-paragrafu 8). Peress li fil-perjodu 2007-2013 ma kien hemm l-ebda proċedura stabbilita għall-monitoraġġ tal-infiq fuq l-azzjoni klimatika, aħna ma stajniex niddeterminaw jekk u sa liema punt il-mira ta’ 20 % kienet se tirrikjedi li jsir sforz addizzjonali għall-perjodu 2014-2020.

28

Il-mira ta’ 20 % tapplika għall-baġit kollu tal-UE matul il-perjodu 2014-2020 kollu; għalhekk mhijiex mira annwali. It-Tabella 1 turi l-oqsma baġitarji prinċipali li qed jikkontribwixxu għall-ilħuq tal-mira ta’ 20 %.

Tabella 1

Oqsma baġitarji awditjati fil-qafas finanzjarju pluriennali 2014-2020 u l-previżjonijiet assoċjati tal-Kummissjoni rigward il-finanzjament għall-klima

Qasam baġitarju awditjat
Nefqa ppjanata 2014-2020
(biljun EUR)
Mira ppjanata tal-finanzjament għall-klima 2014-2020
(%)
Finanzjament ippjanat għall-klima fil-perjodu 2014-2020
(biljun EUR)

Intestatura 1 a - Riċerka (Orizzont 2020)
74.9
≥ 35.0
16.6

Intestatura 1 b - Fond ta’ Koeżjoni
63.3
28.4
18.0

Intestatura 1 b - Fond Soċjali Ewropew
91.4
1.2
1.1

Intestatura 1 b - Fond Ewropew għall-Iżvilupp Reġjonali
200.3
18.5
37.0

Intestatura 2 Fond Agrikolu Ewropew ta’ Garanzija (pagamenti diretti agrikoli)
288.0
16.3
47.0

Intestatura 2 Fond Agrikolu Ewropew għall-Iżvilupp Rurali
99.5
57.5
57.2

Intestatura 2 Fond Ewropew għall-Affarijiet Marittimi u s-Sajd
6.4
15.6
1.0

Intestatura 2 LIFE
3.5
49.3
1.6

BAĠIT TAL-UE
1 062.6
≥ 20.0
212.5

Sehem tal-oqsma baġitarji awditjati fil-baġit tal-UE
77.9 %

84.5 %

Sors: Stimi tal-Qorti Ewropea tal-Awdituri bbażati fuq id-dikjarazzjonijiet tal-Kummissjoni dwar il-programmi, id-dokumenti ta’ programmazzjoni, id-data tal-Kummissjoni, ir-regolamenti u l-qafas finanzjarju pluriennali 2014-2020.

29

Aħna sibna li l-koleġiżlaturi, jiġifieri l-Parlament Ewropew u l-Kunsill, kienu ssettjaw miri f’bosta oqsma baġitarji prinċipali billi introduċewhom fil-leġiżlazzjoni li tirregola l-istrumenti rispettivi ta’ finanzjament (ara l-Figura 4). Dawn jiġu ppreżentati fil-preambolu tat-testi legali, jew bħala miri li huma legalment vinkolanti, jirfdu l-miri ppjanati li jidhru fit-Tabella 1, u f’dan l-aħħar każ huma jirrappreżentaw soll minimu obbligatorju.

Figura 4

Miri fir-regolamenti li jappoġġaw l-integrazzjoni tal-azzjoni klimatika

1Ir-Regolament (UE) Nru 1291/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi Orizzont 2020 - il-Programm Qafas għar-Riċerka u l-Innovazzjoni (2014-2020) u li jħassar id-Deċiżjoni Nru 1982/2006/KE (ĠU L 347, 20.12.2013, p. 104).

2Ir-Regolament (UE) Nru 1305/2013 tal-Parlament Ewropew u tal-Kunsill tas-17 ta’ Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (ĠU L 347, 20.12.2013, p. 487).

3Ir-Regolament (UE) Nru 1293/2013 tal-Parlament Ewropew u tal-Kunsill tal-11 ta’ Diċembru 2013 dwar l-istabbiliment ta’ Programm għall-Ambjent u l-Azzjoni Klimatika (LIFE) u li jħassar ir-Regolament (KE) Nru 614/2007 (ĠU L 347, 20.12.2013, p. 185).

4Ir-Regolament (UE) Nru 1301/2013 tal-Parlament Ewropew u tal-Kunsill tas-17 ta’ Diċembru 2013 dwar il-Fond Ewropew għall-Iżvilupp Reġjonali u dwar dispożizzjonijiet speċifiċi li jikkonċernaw l-Investiment li għandu fil-mira t-tkabbir ekonomiku u l-impjiegi, u li jirrevoka r-Regolament (KE) Nru 1080/2006 (ĠU L 347, 20.12.2013, p. 289).

Sors: Il-Qorti Ewropea tal-Awdituri, ibbażat fuq ir-regolamenti rispettivi.

30

Aħna sibna li r-riżorsi ġġenerati fl-infurzar tal-miri li ġew introdotti fil-leġiżlazzjoni kienu intenzjonati li jipprovdu kontribuzzjoni sinifikanti għall-ilħuq tal-għan relatat mal-azzjoni klimatika. Din il-kontribuzzjoni mistennija, aħna stmajnieha f’livell ta’ 38 % tal-ammont meħtieġ għall-ilħuq tal-mira kumplessiva li jintnefaq mill-inqas 20 % tal-baġit tal-UE fuq l-azzjoni klimatika fil-perjodu 2014-2020.

31

In-nuqqas ta’ miri speċifiċi f’partijiet sostanzjali oħra tal-baġit tal-UE jagħmilha aktar diffiċli biex il-Kummissjoni tilħaq il-mira ta’ 20 %. Pereżempju, fil-qasam baġitarju li jirrigwarda l-Kompetittività għat-Tkabbir u l-Impjiegi, hemm tliet programmi li huma finanzjarjament sinifikanti²² u li, għall-kuntrarju tal-programm Orizzont 2020 f’dan il-qasam baġitarju, ma għandhom l-ebda mira ssettjata għall-finanzjament għall-klima.

32

Madankollu, qatt ma tfassal xi pjan kumplessiv li jiddeskrivi fil-qosor liema strumenti ta’ finanzjament jistgħu jikkontribwixxu għall-azzjoni klimatika u sa liema punt jistgħu jagħmlu dan (ara l-paragrafu 26 u t-Tabella 1). Huwa probabbli li dan ma jkunx l-aħjar mod kif tiġi ddeterminata l-kontribuzzjoni għall-azzjoni klimatika li tiġi pprovduta minn programmi ta’ nfiq b’karatteristiċi differenti.

33

Mill-2014 ‘il hawn, l-akbar kontributuri fuq l-azzjoni klimatika kienu l-politika agrikola komuni u l-politika ta’ koeżjoni (ara l-Figura 5). Il-fondi tal-agrikoltura u l-iżvilupp rurali, jiġifieri l-FAEG u l-FAEŻR, għandhom rwol ewlieni fl-isforzi li jsiru biex tintlaħaq il-mira. Il-Kummissjoni pprevediet li huma se jikkontribwixxu EUR 47 biljun u EUR 57.2 biljun rispettivament fil-finanzjament għall-klima. Il-Kummissjoni stmat li 51.9 % tal-finanzjament għall-klima li huwa ppjanat taħt il-qafas finanzjarju pluriennali 2014 -2020 se jiġi minn fondi agrikoli, li huwa aktar mis-sehem tagħhom ta’ 37.7 % tal-baġit tal-UE.

Figura 5

Finanzjament għall-klima fil-perjodu 2014-2016 skont il-qasam baġitarju tal-UE

Sors: Id-dikjarazzjonijiet tal-Kummissjoni dwar il-programmi fir-rigward tal-abbozz ta’ baġits tal-2014, l-2015 u l-2016.

Il-metodu ta’ insegwiment li l-Kummissjoni tuża jibbaża fuq metodoloġiji internazzjonali, iżda għandu xi dgħufijiet

34

Hemm xi miżuri li jikkontribwixxu aktar minn oħrajn għall-mitigazzjoni ta’ u l-adattament għat-tibdil fil-klima. Għalhekk kellha titfassal sistema biex jiġi identifikat x’azzjoni setgħet tittieħed inkunsiderazzjoni biex tintlaħaq il-mira ta’ 20 %. Il-Kummissjoni bbażat fuq metodoloġija stabbilita f’livell internazzjonali, jiġifieri l-”Markaturi ta’ Rio” tal-OECD li jassenjaw kategoriji għan-nefqa f’konformità mar-regoli msemmija fit-Tabella 2. Il-metodoloġija ta’ insegwiment li tintuża mill-UE hija sistema li permezz tagħha tiġi evalwata l-kontribuzzjoni għall azzjoni klimatika li ssir mill-istrumenti differenti ta’ finanzjament u minn oqsma differenti ta’ politika, billi jiġu stabbiliti tliet kategoriji ta’ nefqa. Sabiex dawn il-”Markaturi ta’ Rio” jiġu ttrasformati f’data finanzjarja, il-koeffiċjenti tal-UE għall-klima li huma ta’ 0 %, 40 %, u 100 % ġew applikati għan-nefqa tal-UE, f’konformità ma’ regoli li huma speċifiċi għad-diversi oqsma ta’ nfiq.

Tabella 2

Kategoriji tal-OECD u koeffiċjenti tal-UE għall-klima

OECD
UE

Kategorija applikabbli
Kategoriji ta’ attività
Koeffiċjenti tal-UE għall-klima
Eżempju:
Kriterji użati fil-Fondi Strutturali u ta’ Investiment Ewropej

2
Nefqa għal attivitajiet li għalihom il-klima hija l-objettiv prinċipali (primarju).
100 %
L-appoġġ jipprovdi kontribuzzjoni sinifikanti għall-objettivi relatati mat-tibdil fil-klima.

1
Nefqa għal attivitajiet li għalihom il-klima hija objettiv sinifikanti, iżda mhux dak prinċipali.
40 %
L-appoġġ jipprovdi kontribuzzjoni moderata għat-tibdil fil-klima.

0
Nefqa mhux immirata lejn l-objettivi relatati mal-klima.
0 %
L-appoġġ ma jikkontribwixxix għal dawk l-objettivi jew il-kontribuzzjoni hija insinifikanti.

Sors: Handbook on the OECD-DAC Climate Markers (Manwal dwar il-Markaturi tal-Klima, tal-OECD-DAC), http://www.oecd.org/dac/stats/48785310.pdf; l-Artikolu 8 tar-Regolament (UE) Nru 1303/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi dispożizzjonijiet komuni dwar il-Fondi Strutturali u ta’ Investiment Ewropej (ĠU L 347, 20.12.2013, p. 320).

35

Id-Direttorati Ġenerali tal-Kummissjoni u l-Istati Membri li ġew awditjati sabu li l-użu ta’ dawn it-tliet koeffiċjenti għall-klima huwa approċċ prammatiku għall-insegwiment tan-nefqa għall-klima. Madankollu, aħna sibna żewġ dgħufijiet prinċipali fis-sistema ta’ insegwiment:

-Il-koeffiċjenti tal-UE għall-klima li ġew applikati f’ċerti oqsma naqsu milli jirrispettaw b’mod sistematiku l-prinċipju ta’ kawtela (ara l-paragrafi 51 sa 59), żviluppat mill-Bank Dinji sabiex jiġu evitati stimi eċċessivi fil-finanzjament għall-klima (ara l-Kaxxa 2). Dan in-nuqqas irriżulta fi stimi eċċessivi tal-ammonti li ġew allokati għall-azzjoni klimatika.

-Ir-Regolament dwar il-Fondi Strutturali u ta’ Investiment Ewropej jadotta approċċ li jiddevja mill-kategoriji tal-OECD; il-koeffiċjent ta’ 100 % jiġi applikat għall-appoġġ li jipprovdi kontribuzzjoni sinifikanti għat-tibdil fil-klima, filwaqt li l-koeffiċjent ta’ 40 % huwa markatur ta’ kontribuzzjoni moderata. L-assenjar tal-ogħla ponderazzjoni għal kontribuzzjonijiet li huma sempliċement “sinifikanti”, minflok ma din tiġi assenjata biss għal dawk fejn it-tibdil fil-klima huwa l-objettiv primarju, iżid l-għadd ta’ każijiet fejn jista’ jintuża l-koeffiċjent massimu. Dan iwassal għal riskju li l-ammonti relatati mal-klima jiġu stmati b’mod eċċessiv.

36

Aħna sibna dgħufijiet fl-arranġamenti ta’ rappurtar. Għall-kuntrarju ta’ sistemi internazzjonali oħra (ara l-Kaxxa 2), is-sistema ta’ insegwiment użata mill-UE ma tipprovdi l-ebda informazzjoni dwar kemm qed jintnefaq fuq il-mitigazzjoni ta’ u l-adattament għat-tibdil fil-klima²³.

Kaxxa 2

Prinċipji żviluppati mill-atturi internazzjonali għall-Insegwiment tal-finanzjament għall-klima

Il-“Common Principles for Climate Mitigation Finance Tracking” (Prinċipji Komuni għall-insegwiment tal-Finanzjament għall-Mitigazzjoni tal-Klima), li ġew żviluppati mill-grupp konġunt dwar il-finanzjament għall-klima tal-Banek Multilaterali tal-Iżvilupp²⁴ u l-International Development Finance Club (Klabb tal-Finanzjament għall-Iżvilupp Internazzjonali), jinkludu l-prinċipju ta’ kawtela, li jgħid li fejn ma jkunx hemm data disponibbli, kull inċertezza għandha tingħeleb billi jiġi segwit il-prinċipju ta’ kawtela fejn huwa preferibbli li l-finanzjament għall-klima jiġi rrappurtat li kien inqas milli li kien aktar.

Il-BEI inkorpora dan il-prinċipju fil-prinċipji ġenerali tiegħu għar-reġistrazzjoni tas-self li jagħti għall-azzjoni klimatika:

Kredibbiltà: is-sistema ta’ reġistrazzjoni trid iżżomm il-kredibbiltà tar-rappurtar dwar l-azzjoni klimatika li jsir mill-Bank u, għaldaqstant, f’każ ta’ dubju jew inċertezza dwar l-impatti tal-klima, dawn l-impatti jiġu esklużi.

Il-prinċipji ġenerali l-oħra tal-BEI jinkludu li, kemm jista’ jkun, ikunu biss il-partijiet, tal-proġetti u tal-programmi, li huma rilevanti għall-klima li jiġu rreġistrati u li l-mitigazzjoni u l-adattament għandhom jiġu rreġistrati separatament.

Sors: Common Principles for Climate Mitigation Finance Tracking, il-31 ta’ Marzu 2015. Il-Bank Ewropew tal-Investiment, Strateġija Klimatika tal-BEI, Mobilizzazzjoni tal-finanzjament għat-tranżizzjoni lejn ekonomija b’livell baxx tal-karbonju u reżiljenti għall-klima, it-22 ta’ Settembru 2015.

37

Fl-2014, il-Kummissjoni pproponiet li għall-inqas tirdoppja n-nefqa permezz tal-istrumenti finanzjarji taħt il-Fondi Strutturali u ta’ Investiment Ewropej għall-perjodu ta’ programmazzjoni mill-2014 sal-2020²⁵. Bejn wieħed u ieħor EUR 21 biljun se jiġu allokati għall-istrumenti finanzjarji minn dawn il-fondi²⁶. Dawn l-istrumenti finanzjarji għandhom l-għan li jkunu rotanti u li jkollhom effett multiplikatur li jiġġenera investimenti addizzjonali. Pereżempju, fl-eżerċizzju ta’ insegwiment tal-klima, hija inkluża l-kontribuzzjoni ta’ EUR 10 miljun mill-UE li saret fl-2016 għall-Faċilità ta’ Finanzjament tal-Kapital Naturali²⁷. Il-kontribuzzjoni effettiva minn din il-faċilità tista’ tkun 10 darbiet ogħla²⁸. L-insegwiment tal-progress lejn l-20 % fil-baġit ċentrali tal-UE ma jirriflettix l-effetti finanzjarji sħaħ tal-infiq tal-UE fuq l-azzjoni klimatika.

38

Fl-istess ħin, aħna sibna stima potenzjalment eċċessiva tal-kontribuzzjoni li saret mill-Faċilità ta’ Finanzjament tal-Kapital Naturali għall-azzjoni klimatika. Dan huwa minħabba li hija tista’ tinvesti wkoll f’oqsma li ma għandhomx in-nefqa għall-klima bħala objettiv prinċipali jew bħala objettiv sinifikanti.

B’mod ġenerali, sar progress lejn l-ilħuq tal-mira, iżda r-rappurtar huwa biss parzjalment affidabbli u mhux iffukat biżżejjed fuq ir-riżultati

39

Is-sistema li tintuża għall-monitoraġġ tal-progress lejn il-mira ta’ 20 % hija inkorporata fil-proċedura baġitarja annwali tal-Kummissjoni. Kull Direttorat Ġenerali jiddetermina l-livell ta’ dettall ta’ insegwiment rikjest u jirrapporta l-aggregati lid-Direttorat Ġenerali għall-Baġit. Kemm id-Direttorat Ġenerali għall-Baġit kif ukoll id-Direttorat Ġenerali għall-Azzjoni Klimatika jimmonitorjaw il-progress fuq bażi annwali.

40

Bħala medja, ir-rata ta’ kontribuzzjoni għall-klima kienet f’livell ta’ 17.6 % bejn l-2014 u l-2016. Id-dokument ta’ ħidma tal-Kummissjoni li jakkumpanja l-analiżi ta’ nofs it-terminu tal-qafas finanzjarju pluriennali²⁹ jagħti x’jifhem li sar xi progress bejn dawn is-snin (ara l-Figura 6), peress li l-Kummissjoni stmat li l-kontribuzzjoni totali mill-baġit tal-UE għall-finanzjament għall-klima kienet 13.6 % fl-2014, 17.3 % fl-2015 u 20.9 % fl-2016. Għall-2017, il-Kummissjoni tistma li - ibbażat fuq il-proposta tagħha ta’ abbozz ta’ baġit - il-finanzjament għall-klima huwa ta’ 19.3 %.

Figura 6

Ħarsa ġenerali lejn il-pjanijiet ta’ nfiq relatat mal-klima għall-perjodu mill-2014 sal-2016

Source: Data tal-Kummissjoni, analiżi ta’ nofs it-terminu tal-qafas finanzjarju pluriennali 2014-2020, SWD(2016) 299 final.

41

F’Rapport Annwali tal-Attività 2015, il-Kummissjoni rrikonoxxiet il-fatt li ma kinitx f’pożizzjoni li twettaq valutazzjoni b’fiduċja ta’ jekk, b’mod ġenerali, kinitx miexja fit-triq it-tajba biex tilħaq l-objettiv ta’ 20 % għall-perjodu tal-qafas finanzjarju pluriennali 2014 -2020³⁰. Il-Kummissjoni vvalutat il-progress li sar lejn il-mira ta’ 20 % fl-analiżi ta’ nofs it-terminu tal-qafas finanzjarju pluriennali, li ġiet ippubblikata fl-14 ta’ Settembru 2016. Hija stmat li 18.9 % tal-Baġit tal-UE kien se jintnefaq fuq l-azzjoni klimatika. Aħna sibna li ċ-ċifri għall-2014 u l-2015 kienu fil-biċċa l-kbira bbażati fuq stimi. Dan kien partikolarment il-każ għall-Fondi Strutturali u ta’ Investiment Ewropej.

42

Filwaqt li dan ma setax jiġi evitat, peress li l-istrumenti ta’ nfiq għall-perjodu ta’ programmazzjoni l-ġdid kienu għadhom kemm twaqqfu, u għalhekk xi informazzjoni kienet għadha mhix disponibbli, dawn il-limitazzjonijiet xekklu l-komparabbiltà minn sena għal oħra tad-data li ġiet ipprovduta għall-perjodu 2014-2016 (ara l-Figura 6). Barra minn hekk, l-approvazzjoni tal-programmi pluriennali ta’ nfiq fl-2015 kkontribwiet awtomatikament għaż-żieda fil-finanzjament għall-azzjoni klimatika peress li waqt li l-programmi ta’ nfiq kienu qed jiġu approvati, il-pjanijiet tagħhom relatati mal-klima kienu qed jiddaħħlu fis-sistema. B’riżultat ta’ dan, l-evoluzzjoni bejn l-2014 u l-2016 ma tistax tittieħed bħala xejra għall-perjodu kollu.

43

Fil-qasam ta’ nfiq tas-sajd, l-Istati Membri ma għandhomx għalfejn jirrappurtaw lill-Kummissjoni qabel l-2016 il-miżuri li jippjanaw għall-klima. Sakemm jagħmlu dan, id-Direttorat Ġenerali għall-Affarijiet Marittimi u s-Sajd ma jistax jivverifika l-preċiżjoni tal-kontribuzzjoni indikattiva għall-objettivi relatati mal-azzjoni dwar it-tibdil fil-klima li tkun ġiet ikkomunikata mill-Istati Membri fil-programmi operazzjonali tagħhom.

44

Sa issa, ma kien hemm l-ebda għodda disponibbli li tipprovdi aġġornament konsolidat pluriennali dwar is-sitwazzjoni fil-baġit kollu tal-UE. Reċentement il-Kummissjoni aġġornat id-data dwar l-infiq li huwa rilevanti għall-klima, għall-perjodu finanzjarju kollu fil-kuntest tal-analiżi ta’ nofs it-terminu tal-qafas finanzjarju pluriennali.

45

L-approċċ stabbilit jippreżenta riskju inerenti, peress li jiffoka fuq l-identifikazzjoni tal-pjanijiet għan-nefqa futura. Madankollu, in-nefqa ppjanata fuq l-azzjoni klimatika mhux bilfors tiġi konkretizzata fi nfiq effettiv. Filwaqt li dan l-awditu ma ħarisx lejn in-nefqa effettiva, u b’mod ġenerali, id-data dwar in-nefqa effettiva għadha mhijiex disponibbli, aħna sibna każijiet li enfasizzaw dan ir-riskju inerenti. Meta qabbilna n-nefqa effettiva fil-livell tal-proġetti mal-pjanijiet fil-programm LIFE, aħna sibna li l-proġetti ta’ LIFE li ntgħażlu kienu jirrappreżentaw kontribuzzjoni mill-UE għall-azzjoni klimatika li tikkorrispondi għal 34 % tal-fondi totali tal-UE li ġew allokati għal LIFE. Dan kien inqas mid-49.3 % li kien ġie antiċipat fid-dokumenti baġitarji.

46

Dan il-każ juri l-ħtieġa li l-awtoritajiet jerġgħu jevalwaw kull kontribuzzjoni mbassra għall-finanzjament għall-klima ladarba jkunu ċerti biżżejjed dwar in-natura tan-nefqa futura tagħhom, filwaqt li jevitaw spejjeż amministrattivi żejda. Il-Kummissjoni għadha ma żviluppatx proċedura biex tagħmel dan.

47

Barra minn hekk, l-approċċ tal-Kummissjoni għall-mira ta’ 20 % huwa ffukat eskużivament fuq data finanzjarja. Informazzjoni dwar x’inhu ppjanat li jinkiseb bil-fondi, jew xi nkiseb permezz tagħhom, f’termini ta’ riżultati bħal tnaqqis ta’ gassijiet serra, hija disponibbli biss għal xi partijiet tal-baġit. Minbarra dan, l-informazzjoni mhijiex komparabbli, u dan ixekkel il-konsolidazzjoni tar-riżultati li nkisbu fl-oqsma differenti.

48

Fil-Fond Ewropew għall-Iżvilupp Reġjonali, l-Istati Membri mhumiex obbligati li jużaw l-indikatur komuni tal-outputs għat-tnaqqis ta’ gassijiet serra minbarra fl-investimenti li jsiru fl-enerġija. Filwaqt li l-Istati Membri jistgħu jagħżlu li jinkludu oqsma oħra, aħna sibna li mhux l-Istati Membri awditjati kollha għamlu dan. Barra minn hekk, jintużaw metodoloġiji u għodod differenti³¹ għall-kalkolu tal-emissjonijiet u t-tnaqqis ta’ gassijiet serra. Bosta awtoritajiet tal-Istati Membri qed jiżviluppaw għodod biex jikkalkulaw l-emissjonijiet għal ċerti tipi ta’ proġetti bħat-trasport li ma jagħmilx ħsara lill-klima fil-Fond Ewropew għall-Iżvilupp Reġjonali. B’riżultat ta’ dan, hemm nuqqas ta’ informazzjoni dwar kemm l-azzjoni relatata mal-klima se tikkontribwixxi għat-tnaqqis fl-emissjonijiet ta’ CO₂, u jista’ jkun li d-data disponibbli ma tkunx komparabbli fl-Istati Membri kollha. Aħna sibna li, fejn kien hemm indikaturi, dawn kienu jiffukaw fuq il-mitigazzjoni fi ħdan is-settur tal-enerġija, filwaqt li rarament kien hemm indikaturi relatati mal-adattament.

Hemm riskju serju li l-mira ma tintlaħaqx

49

Aħna stmajna li r-rata ta’ finanzjament għall-klima trid tiżdied għal medja ta’ 22 % matul is-snin li fadal tal-qafas finanzjarju pluriennali attwali, jiġifieri mill-2017 sal-2020, biex il-mira kumplessiva ta’ 20 % tintlaħaq sa tmiem l-2020. Dan jaqbel mal-istima li d-Direttorat Ġenerali għall-Azzjoni Klimatika³² pproduċa. Imqabbel mal-perjodu 2014-2016, dan ifisser se jkun meħtieġ li jsir sforz akbar għall-perjodu 2017-2020. Madankollu, l-analiżi ta’ nofs it-terminu tistma nfiq ta’ 18.9 % fuq l-azzjoni klimatika għall-perjodu 2014-2020.

50

Aħna wettaqna wkoll analiżi sabiex nivvalutaw il-pronjożi tal-Kummissjoni. Filwaqt li assumejna li l-oqsma responsabbli għall-biċċa l-kbira mill-finanzjament għall-klima (ara t-Tabella 1) tassew jipprovdu l-ammonti antiċipati tal-finanzjament għall-klima, aħna stmajna li r-rata ta’ finanzjament għall-klima li għandha tinkiseb fil-perjodu 2014-2020, fl-oqsma tal-baġit tal-UE li mhumiex elenkati fit-Tabella 1³³, kienet ta’ 18.2 %. Dan ikun ifisser li l-isforzi attwali f’dawn l-oqsma jridu jirduppjaw³⁴. Aħna ma stajna nsibu l-ebda evidenza li turi li l-Kummissjoni kienet qed iżżid l-isforzi f’dawn l-oqsma u kif irduppjar bħal dan jista’ jkun fattibbli.

51

Barra minn hekk, hemm riskji serji li jistgħu jaffettwaw il-kontribuzzjoni mistennija fl-oqsma msemmija fit-Tabella 1, li għandhom jipprovdu l-biċċa l-kbira mill-finanzjament ippjanat għall-klima fil-qafas finanzjarju pluriennali 2014-2020. Ir-riskji prinċipali huma eżaminati settur b’settur fit-tliet taqsimiet li ġejjin:

-Is-suppożizzjonijiet dwar l-akbar kontribuzzjoni li ssir minn pagamenti diretti agrikoli għall-mira tal-azzjoni klimatika mhumiex iġġustifikati biżżejjed u dan jista’ jwassal għal stima eċċessiva (il-paragrafi 52 sa 54).

-L-applikazzjoni ta’ koeffiċjenti tal-UE għall-klima wasslet għal stimar eċċessiv tal-kontribuzzjoni għall-klima li ssir mill-iżvilupp rurali (il-paragrafi 55 sa 59).

-Aħna adattajna l-kontribuzzjonijiet għall-klima li jsiru minn pagamenti diretti agrikoli u minn miżuri ta’ żvilupp rurali fejn huwa meħtieġ biex dawn ikunu konformi mal-prinċipju ta’ kawtela (ara l-paragrafi 54 u 58). Dawn l-aġġustamenti jkunu jnaqqsu l-finanzjament għall-klima li jsir mill-agrikoltura b’ammont li jlaħħaq sa madwar EUR 33 biljun, li jirrappreżenta madwar 15 % tal-mira kumplessiva.

-Orizzont 2020 waqa’ lura fl-ilħuq tal-mira tiegħu ta’ 35 % u jeħtieġ li jilħaq il-livell ippjanat (il-paragrafi 60 sa 64).

Is-suppożizzjonijiet dwar il-kontribuzzjoni li ssir minn pagamenti diretti agrikoli għall-mira tal-azzjoni klimatika ma għandhomx ġustifikazzjoni soda

52

Il-pagamenti diretti agrikoli huma magħmula minn komponent ta’ ekoloġizzazzjoni, li jirrappreżenta sehem ta’ 30 %, u minn komponent li mhux relatat mal-ekoloġizzazzjoni, li jirrappreżenta s-70 % li jifdal. Il-Kummissjoni tistma li l-kontribuzzjoni li ssir minn pagamenti diretti agrikoli għat-tibdil fil-klima se tkun ta’ madwar 20 % kull sena fil-perjodu 2016-2020³⁵. Il-finanzjament għall-klima jiġi kkalkulat billi l-komponent ta’ ekoloġizzazzjoni li jikkontribwxxi 14.0 % jiżdied mal-komponent li mhux relatat mal-ekoloġizzazzjoni li jikkontribwixxi 5.6 % (ara l-Figura 7).

Figura 7

Ħarsa ġenerali lejn il-metodu mfassal mill-Kummissjoni għall-kalkolu tal-finanzjament għall-klima minn pagamenti diretti agrikoli

Sors: Spjegazzjoni tal-metodoloġija ta’ kif l-insegwiment tal-klima jiġi applikat għall-pagamenti diretti (il-Kummissjoni Ewropea).

53

Il-metodu u l-koeffiċjenti tal-UE għall-klima li jiġu applikati meta jkun qed isir il-kalkolu tal-komponent ta’ ekoloġizzazzjoni għall-klima jirriflettu b’mod ġust ir-relazzjoni li t-tliet prattiki ta’ biedja³⁶, li huma konnessi ma’ dan il-pagament, għandhom mal-klima. Madankollu, aħna sibna li hemm nuqqas ta’ elementi kwantifikabbli li jiġġustifikaw ir-rata ta’ 20 % applikata għall-pagamenti diretti li mhumiex relatati mal-ekoloġizzazzjoni (ara l-Kaxxa 3). Il-Kummissjoni tqis li l-kontribuzzjoni finali ta’ 8 %, jiġifieri 20 % x 40 %, għall-klima, hija konservattiva.

Kaxxa 3

Nuqqas ta’ ġustifikazzjoni xierqa għall-kontribuzzjoni għall-klima li ssir minn pagamenti diretti li mhumiex relatati mal-ekoloġizzazzjoni

Il-Kummissjoni temmen li xi wħud mill-pagamenti diretti agrikoli li mhumiex relatati mal-ekoloġizzazzjoni jipprovdu benefiċċji għall-klima, fil-biċċa l-kbira permezz tal-istandards tal-kundizzjonalità. Il-Kummissjoni rrikonoxxiet il-fatt li l-kwantifikazzjoni ta’ din il-kontribuzzjoni tkun eżerċizzju diffiċli u għali, u ddeċidiet li tikkunsidra 20 % tal-baġit allokat għall-pagamenti diretti li mhumiex relatati mal-ekoloġizzazzjoni, bħala li huwa relatat mal-klima.

Il-Kummissjoni qieset il-possibbiltà li tuża s-sistema ta’ penali għall-ksur tal-kundizzjonalità biex tiġġustifika dan is-sehem ta’ 20 %. Madankollu, aħna sibna li ma kienx hemm bażi ċara biex isir dan.

54

Sabiex tirrifletti l-kontribuzzjoni li ssir mill-kundizzjonalità għall-klima, il-Kummissjoni qieset il-possibbiltà li tuża approċċ aktar konservattiv, fejn il-parti tal-pagamenti diretti li mhumiex relatati mal-ekoloġizzazzjoni, li kellha tittieħed inkunsiderazzjoni, kienet tkun 10 % minflok 20 %. Dan kien jirriżulta f’kontribuzzjoni aktar baxxa mill-pagamenti diretti agrikoli għall-azzjoni klimatika. Kif jidher fil-Figura 8, il-kontribuzzjoni kieku titnaqqas b’EUR 9 biljun, minn EUR 47.1 biljun għal EUR 38 biljun. Jekk il-prinċipju ta’ kawtela żviluppat mill-Bank Dinji (ara l-paragrafu 35) jiġi applikat, il-Kummissjoni jmissha ħadet inkunsiderazzjoni l-ammont aktar baxx tal-kontribuzzjoni għall-klima.

Figura 8

Tqabbil bejn l-approċċ magħżul mill-Kummissjoni u approċċ aktar konservattiv (f’biljun EUR)

Sors: Data tal-Kummissjoni u stimi tal-Qorti Ewropa tal-Awdituri bbażati fuq id-data tal-Kummissjoni.

Jekk sett differenti ta’ koeffiċjenti ta’ insegwiment, ibbażat fuq metodoloġiji stabbiliti f’livell internazzjonali, jiġi applikat għall-Fond Agrikolu Ewropew għall-Iżvilupp Rurali, il-finanzjament għall-klima jkun 40 % inqas

55

Ir-Regolament (UE) Nru 215/2014³⁷ jistabbilixxi metodoloġija għall-insegwiment tal-infiq fuq il-klima taħt kull wieħed mill-ħames Fondi Strutturali u ta’ Investiment Ewropej. Għall-Fond Agrikolu Ewropew għall-Iżvilupp Rurali, din tinvolvi li l-koeffiċjenti tal-UE għall-klima jiġu applikati għall-prijoritajiet għall-iżvilupp rurali u għal oqsma ta’ prijorità, irrispettivament mill-miżuri u s-sottomiżuri li jkunu ntużaw għall-ilħuq ta’ dawn l-objettivi ta’ politika.

56

Il-Kummissjoni qieset li l-metodoloġija tal-”Markaturi ta’ Rio” li tintuża mill-OECD mhijiex xierqa fil-qasam tal-FAEŻR għaliex il-miżuri għandhom ħafna benefiċċji sekondarji sistematiċi li huma ta’ natura ambjentali, ekonomika jew soċjali. L-approċċ tal-Kummissjoni ġustament jattribwixxi koeffiċjent għall-klima ta’ 100 % għall-prijorità Nru 5 tal-Unjoni li hija relatata mal-klima “Il-promozzjoni tal-effiċjenza tar-riżorsi u l-appoġġ tal-bidla lejn ekonomija b’livell baxx ta’ emissjonijiet ta’ karbonju u ekonomija reżistenti għat-tibdil fil-klima fis-setturi tal-agrikoltura, tal-ikel u tal-forestrija”. Madankollu, il-Kummissjoni applikat l-istess koeffiċjent għall-klima ta’ 100 % għall-oqsma kollha ta’ prijorità inklużi taħt il-prijorità Nru 4 tal-Unjoni, li hija relatata mal-ambjent “Ir-restawr, l-ippreżervar u t-titjib tal-ekosistemi relatati mal-agrikoltura u mal-forestrija”, minkejja d-differenza fl-iffukar bejn dawn iż-żewġ prijoritajiet. Il-Kummissjoni ddeċidiet li koeffiċjent ta’ 40 % kien baxx wisq minħabba l-karatteristiki tal-miżuri ta’ żvilupp rurali. B’riżultat tal-approċċ tal-Kummissjoni, il-koeffiċjent għall-klima ta’ 40 % ġie applikat għal 10 % biss tal-finanzjament ippjanat għall-klima taħt il-FAEŻR; is-sehem ta’ 90 % li jifdal tal-finanzjament għall-klima ppjanat jiġi pponderat bil-koeffiċjent ta’ 100 %.

57

Fil-FAEŻR, għall-kuntrarju ta’ dak li ġara fil-każ tal-Fondi Strutturali u ta’ Investiment Ewropej l-oħrajn, aħna sibna li għal kull miżura kien meħtieġ li jintużaw koeffiċjenti differenti tal-UE għall-klima. L-approċċ segwit għall-FAEŻR ma jiddistingwix biżżejjed bejn il-kontribuzzjonijiet għall-klima li jsiru minn attivitajiet differenti, u dan iwassal għal stimar eċċessiv tal-kontribuzzjonijiet għall-azzjoni klimatika. Pereżempju, il-pagamenti għal “żoni b’restrizzjonijiet naturali”, li għandhom l-għan li ma jħallux li l-art tiġi abbandunata ġew ipponderati f’livell ta’ 100 %. Filwaqt li attivitajiet bħal dawn jistgħu jimmitigaw it-tibdil fil-klima skont għal xiex tintuża verament l-art, dan ma jistax jiġi aċċertat, u ma jistax jitqabbel ma’ attivitajiet bħall-forestrija, li wkoll jirċievu 100 % (ara l-Kaxxa 4).

Kaxxa 4

Illustrazzjoni tad-differenza fir-raġunament bejn il-miżuri

Pagamenti għal “żoni b’restrizzjonijiet naturali” jikkumpensaw lill-bdiewa għal żvantaġġi li jirriżultaw minn restrizzjonijiet naturali jew ta’ xorta oħra. L-għan aħħari tagħhom huwa li ma jħallux li l-art tiġi abbandunata. Aħna sibna li, filwaqt li dawn il-pagamenti jistgħu jgħinu fil-prevenzjoni tat-tibdil fil-klima, dan ma kienx l-objettiv primarju tagħhom u għalhekk koeffiċjent għall-klima ta’ 40 % jkun aktar prudenti. Din il-korrezzjoni waħidha tnaqqas il-kontribuzzjoni mill-FAEŻR għall-finanzjament għall-klima b’16 %, jew EUR 9.2 biljun, għall-perjodu 2014-2020.

Attivitajiet ta’ forestrija bħall-afforestazzjoni għandhom rwol importanti biex jgħinu fl-ilħuq ta’ xi wħud mill-objettivi ekoloġiċi ewlenin tal-Politika ta’ Żvilupp Rurali tal-UE. L-afforestazzjoni u l-ħolqien ta’ msaġar jirrispondu għall-ħtieġa li jissaħħu ta-titjib tal-ekosistemi u s-sekwestru tal-karbonju u li ssir il-bidla għal ekonomija b’livell baxx ta’ emissjonijiet tal-karbonju. L-afforestazzjoni tgħin ukoll fil-prevenzjoni ta’ perikli naturali u nirien, u tikkontribwixxi għall-adattament għat-tibdil fil-klima. Aħna sibna li dan ir-raġunament iġġustifika koeffiċjent għall-klima ta’ 100 %.

58

Meta konna qed nivvalutaw il-programmi tal-iżvilupp rurali, tal-Istati Membri, aħna sibna li l-approċċ tal-Kummissjoni kien wassal biex ammont akbar ta’ nefqa tiġi kkunsidrata bħala azzjoni klimatika milli kien ikun il-każ kieku kull miżura kienet ġiet analizzata separatament u kklassifikata f’konformità mal-istandards internazzjonali. Fid-dawl ta’ din is-sejba, aħna rrivedejna l-koeffiċjenti għall-klima (Anness), u stmajna, għall-UE kollha, l-ammont irrivedut tal-finanzjament għall-klima mill-FAEŻR għall-perjodu 2014-2020. L-istimi tagħna indikaw li huwa meħtieġ li l-ammonti tal-finanzjament għall-klima mill-FAEŻR jitnaqqsu bi 42 %, jew b’ammont ta’ EUR 23.9 biljun (ara l-Figura 9).

Figura 9

Varjazzjoni fl-ammonti tal-finanzjament għall-klima mill-FAEŻR (f’biljun EUR)

Sors: Stimi tal-Qorti Ewropea tal-Awdituri bbażati fuq data li nsiltet minn SFC2014 permezz ta’ Infoview fit-30 ta’ Mejju 2016 - Nefqa ppjanata mill-FAEŻR għal kull qasam ta’ prijorità u għal kull miżura tal-programmi tal-iżvilupp rurali li jiġu approvati.

59

Fil-FEŻR u fl-FK, il-Kummissjoni ffaċċjat problemi simili fil-klassifikazzjoni tan-nefqa, iżda rnexxielha tapplika approċċ aktar dettaljat. Aħna sibna wkoll prattika tajba fi ħdan l-istess qasam baġitarju bħall-iżvilupp rurali: il-prattiki ta’ insegwiment użati fil-Programm LIFE huma aktar konservattivi minn dawk tal-FAEŻR. Jintużaw koeffiċjenti differenti ta’ insegwiment għas-sottoprogramm għall-Ambjent tal-Programm LIFE minn dawk li jintużaw għas-sottoprogramm għall-Azzjoni Klimatika (simili għall-prijoritajiet Nru 4 u Nru 5, rispettivament, għall-iżvilupp rurali) (ara l-Kaxxa 5).

Kaxxa 5

Metodi ta’ insegwiment applikati fil-Programm LIFE

Fil-Programm LIFE, f’konformità mal-metodoloġija tal-OECD, il-partiti tan-nefqa ġew assenjati għal waħda minn tliet kategoriji: primarjament relatati mal-klima (100 %); sinifikattivament relatati mal-klima (40 %); u mhux relatati mal-klima (0 %).

Il-biċċa l-kbira mill-ammonti li hemm ippjanat li jintnefqu taħt is-sottoprogramm għall-Ambjent isirilhom insegwiment b’koeffiċjent ta’ 40 %³⁸, filwaqt li taħt is-sottoprogramm għall-Azzjoni Klimatika l-insegwiment isirilhom b’koeffiċjent ta’ 100 %³⁹.

Il-Programm LIFE jipprovdielna eżempju ċar ta’ każ fejn in-nefqa ambjentali (b’massimu ta’ 40 %) ma tiġix assimilata mal-klima, b’kuntrast mal-prattika li ssir fil-qasam tal-iżvilupp rurali. B’riżultat ta’ dan, il-finanzjament għall-klima bejn l-oqsma mhux dejjem jista’ jitqabbel.

Jeħtieġ li tittieħed azzjoni fil-pront billi l-kontribuzzjoni mill-finanzjament għar-riċerka qed taqa’ lura b’mod sinifikanti

60

Ir-riżultati tal-insegwiment tal-klima miksuba minn Orizzont 2020 juru li għall-2014, 24 % tal-baġit kien iddedikat għall-azzjoni klimatika⁴⁰. Dan huwa konsiderevolment taħt il-mira ta’ 35 % (ara l-Figura 4). Kemm fil-perjodu 2014-2015 kif ukoll fil-perjodu 2016-2017, ma kienx hemm adeżjoni mar-rekwiżit regolatorju⁴¹ li l-programm ta’ ħidma pluriennali għandu jinkludi indikazzjoni tal-ammont tan-nefqa relatata mal-klima. Għalhekk, l-ebda mira kwantifikata ma ġiet assenjata għall-programmi ta’ ħidma individwali tagħhom li ppermettiet li jiġi identifikat il-kontribut tagħhom għall-objettiv li jintnefaq mill-inqas 35 % tal-baġit kumplessiv ta’ Orizzont 2020 fuq l-azzjoni klimatika.

61

Orizzont 2020 jiddistingwi bejn, u jistipula, il-proporzjonijiet baġitarji relattivi għal azzjonijiet programmabbli u għal azzjonijiet axxendenti⁴². Għall-azzjonijiet programmabbli, in-nefqa relatata mal-klima tista’ tiġi stmata bl-applikazzjoni tal-koeffiċjenti tal-UE għall-klima, għall-kategoriji rilevanti ta’ nefqa. Madankollu, il-Kummissjoni tqis li r-riżultati mill-oqsma axxendenti huma, min-natura tagħhom, imprevedibbli⁴³. Fl-2014, l-azzjonijiet axxendenti rrappreżentaw 35 % tal-baġit totali ta’ Orizzont 2020 u, minn dawn, 8.5 % tqiesu li kienu relatati mal-klima.

62

Bl-użu tal-kontribuzzjoni mbassra għall-klima minn azzjonijiet programmabbli għas-snin 2014 sa 2017, aħna kkalkulajna⁴⁴ li bejn l-2018 u l-2020 is-sehem medju tan-nefqa relatata mal-klima f’Orizzont 2020 ikun irid jilħaq is-47 % biex tintlaħaq il-mira ta’ 35% għall-qafas finanzjarju pluriennali 2014 -2020 kollu. Dan jirrappreżenta żieda sostanzjali meta mqabbel mar-rata ta’ 24 % li diġà nkisbet. Il-Figura 10 turi eżempju tad-direzzjoni li se jkollhom jieħdu l-allokazzjonijiet għall-klima taħt Orizzont 2020 biex tintlaħaq il-mira ta’ 35 %.

Figura 10

Eżempju ta’ direzzjoni li jkollha tittieħed għall-allokazzjoni għall-klima sabiex tintlaħaq il-mira ta’ 35 % għal Orizzont 2020 (f’biljun EUR)

Sors: Data tal-Kummissjoni għall-perjodu 2014-2017 (abbozz ta’ baġit 2017) u stimi tal-Qorti Ewropea tal-Awdituri dwar l-azzjoni klimatika għall-perjodu 2018-2020.

63

F’Novembru 2015, il-Kummissjoni fasslet pjan ta’ azzjoni⁴⁵ sabiex tirrimedja n-nuqqas ta’ progress sinifikanti ta’ Orizzont 2020 lejn l-ilħuq tal-mira tiegħu ta’ 35 %. Aħna analizzajna jekk dan il-pjan ta’ azzjoni kienx fih dispożizzjonijiet adegwati biex iwassal l-irkupru meħtieġ fir-riċerka. Il-pjan ta’ azzjoni jintroduċi xi miżuri mill-programm ta’ ħidma għall-perjodu 2016-2017 ‘il quddiem u jirrikonoxxi li jeħtieġ isir aktar fil-programm ta’ ħidma għall-perjodu 2018-2020. Pereżempju, il-Kummissjoni biħsiebha tintroduċi kontrolli obbligatorji relatati mal-klima li għandhom jitwettqu fuq il-programm ta’ ħidma kollu qabel ma jiġi approvat. Barra minn hekk, kunsiderazzjonijiet relatati mal-klima għandhom jiġu inklużi fil-mudelli standard tal-proposti għall-proġetti u fil-kriterji tal-għoti. L-allokazzjoni ta’ baġit suffiċjenti għal miżuri li jipprovdu kontribut imdaqqas għall-objettivi relatati mat-tibdil fil-klima tkun mezz ieħor, irrakkommandat fil-pjan ta’ azzjoni, li jgħin biex tintlaħaq il-mira ġenerali ta’ 35 %.

64

Filwaqt li l-pjan ta’ azzjoni jinkludi proposti utli, huwa ma jippreżentax xi miri kwantifikabbli jew mudelli ta’ kif il-mira ta’ 35 % tista’ tintlaħaq. Pereżempju, il-pjan ta’ azzjoni ma jinkludix kalkoli relatati, u lanqas ma jinkludi pjan direzzjonali dwar kif is-sehem relattivament baxx tan-nefqa relatata mal-klima fis-snin 2014-2017 jista’ jiġi kkumpensat fil-perjodu 2018-2020.

F’xi wħud mill-Fondi Strutturali u ta’ Investiment Ewropej hemm aktar finanzjament għall-azzjoni klimatika u dan huwa ffukat aħjar, iżda f’oħrajn, fil-biċċa l-kbira, jinżamm l-istatus quo

65

Il-mira li jintnefaq 20 % tal-baġit tal-UE fuq l-azzjoni klimatika tista’ tiġi inkorporata fid-diversi oqsma ta’ politika billi jiżdied l-infiq fuq il-programmi relatati mal-klima li diġà jeżistu, billi jinħolqu programmi ġodda jew billi jiġu żviluppati karatteristiċi biex l-infiq jiġi mmirat aktar lejn objettivi relatati mal-klima. Sinjal ta’ “infiq iffukat aħjar” ikun l-issettjar ta’ rekwiżiti, minn fondi u programmi, li jkunu aktar immirati lejn objettivi relatati mal-klima milli kienu fil-perjodu 2007-2013. B’mod ġenerali, aħna ma stajniex niddeterminaw jekk u sa liema punt il-mira ta’ 20 % tirrappreżenta żieda fl-infiq fuq l-azzjoni klimatika meta mqabbel mal-perjodu 2007-2013 (ara l-paragrafu 27).

66

Aħna eżaminajna l-Fondi Strutturali u ta’ Investiment Ewropej u l-pagamenti diretti agrikoli, peress li dawn l-oqsma taħt ġestjoni kondiviża jirrappreżentaw madwar tliet kwarti tal-finanzjament ippjanat għall-klima (ara l-paragrafu 19). Għal dawn il-fondi, aħna ħarisna lejn jekk, meta mqabbel mal-perjodu 2007-2013, il-mira ta’ 20 % kinitx ikkontribwiet valur miżjud għall-ġlieda kontra t-tibdil fil-klima permezz ta’:

-allokazzjoni akbar ta’ fondi tal-UE għall-azzjoni klimatika – titjib kwantitattiv – u/jew

-infiq tal-UE għall-azzjoni klimatika li kien iffukat aħjar – titjib kwalitattiv.

67

Peress li l-infiq għall-perjodu 2014-2020 għadu kemm inbeda, aħna analizzajna t-titjib kwantitattiv u kwalitattiv billi awditjajna t-tfassil tal-miżuri fil-programmi ta’ nfiq kif ukoll in-nefqa ppjanata, u mhux in-nefqa effettiva fil-livell tal-proġetti. Għalhekk, l-eżempji msemmija fit-taqsima jservu primarjament bħala studji tal-każijiet biex juru l-punti tajbin, id-dgħufijiet u l-prattiki tajbin li nnutajna.

Allokazzjonijiet ogħla għall-klima fil-qafas tal-FEŻR u tal-FK juru li jista’ jkun hemm iffukar aħjar fuq il-klima

68

Aħna wettaqna valutazzjoni ta’ jekk l-inklużjoni tal-azzjoni klimatika taħt il-programmi operazzjonali tal-FEŻR u l-FK għall-perjodu 2014-2020 kinux irriżultaw fl-allokazzjoni ta’ aktar fondi għall-investimenti favur il-klima meta mqabbel mal-perjodu 2007-2013. Peress li l-infiq fuq l-azzjoni klimatika ma ġiex immonitorjat b’mod speċifiku fil-programmi tal-perjodu 2007-2013, biex wettaqna l-valutazzjoni tagħna aħna l-ewwel identifikajna liema kategoriji ta’ investiment, magħrufa bħala oqsma ta’ intervent, kienu komparabbli mal-kategoriji relatati mal-klima għall-perjodu 2014-2020. Fit-tieni stadju, aħna applikajna l-koeffiċjenti tal-UE għall-klima li ntużaw għall-perjodu 2014-2020, għan-nefqa tal-UE li saret fil-kategoriji rilevanti ta’ investiment għall-perjodu 2007-2013.

Integrazzjoni fil-FEŻR u fl-FK li tirriżulta f’allokazzjonijiet ogħla għall-klima…

69

Meta mqabbel mal-perjodu 2007-2013, in-nefqa relatata mal-klima fil-perjodu 2014-2020 fil-programmi kollha tal-FEŻR u tal-FK, inkluż il-qafas ta’ Kooperazzjoni Territorjali Ewropea, hija ppjanata li tiżdied b’madwar 69 %, minn EUR 32.4 biljun għal EUR 54.7 biljun. Jekk titqies f’termini tal-proporzjon tagħha tal-finanzjament totali mill-FEŻR u mill-FK, in-nefqa relatata mal-klima hija mistennija li tiżdied minn 12 % fil-perjodu 2007-2013 għal 21 % fil-perjodu 2014-2020.

70

Bħalma jidher fil-Figura 11, in-natura tan-nefqa relatata mal-klima nbidlet bejn iż-żewġ perjodi ta’ finanzjament. Filwaqt li fil-perjodu 2007-2013, it-trasport ferrovjarju u dak multimodali pprovda l-akbar kontribuzzjoni għall-klima, b’din il-kategorija tirrappreżenta 32 % tat-total, fil-perjodu 2014-2020 il-kontribuzzjoni tal-investimenti fl-effiċjenza enerġetika huma ogħla, billi jirrappreżentaw 34 % tal-istima totali għall-azzjoni klimatika (ara l-Kaxxa 6 għal eżempju⁴⁶).

Figura 11

Tqabbil tal-kontribuzzjoni stmata tal-FEŻR u l-FK għall-azzjoni klimatika skont is-settur u s-snin (f’biljun EUR)

Sors: Stimi tal-Qorti Ewropea tal-Awdituri bbażati fuq data tal-Kummissjoni.

Kaxxa 6

Eżempju ta’ investiment fl-effiċjenza enerġetika kkofinanzjat mill-FEŻR fir-Rumanija

Huwa ppjanat li l-proġetti ta’ effiċjenza enerġetika għall-bini privat u pubbliku⁴⁷ jirrappreżentaw madwar 6 % tal-kofinanzjament totali mill-UE fir-Rumanija fil-perjodu 2014-2020, meta mqabbel ma’ madwar 1 % fil-perjodu 2007-2013. In-nefqa għal dawn il-proġetti hija pponderata b’koeffiċjent għall-azzjoni klimatika ta’ 100 %.

Eżempju wieħed ta’ dawn il-proġetti li kellu l-għan li jżid l-effiċjenza enerġetika ta’ bini residenzjali ġie ffinanzjat fid-Distrett 3 ta’ Bucharest. Il-kofinanzjament permezz tal-FEŻR, mill-Programm Operazzjonali Reġjonali, ammonta għal madwar EUR 162 500. Il-proġett ġie kkompletat fl-2015. L-iżolament termali tal-blokk ta’ appartamenti u r-rinnovament tas-sistema ta’ tisħin irriżultaw fi tnaqqis tal-konsum annwali tal-enerġija minn 331 kWh/m² għal 143 kWh/m², jiġifieri b’57 %. Huwa stmat li l-iffrankar fl-emissjonijiet ta’ CO₂ huwa ta’ 238 tunnellata/sena.

Blokk ta’ appartamenti qabel l-investiment (maġenb is-sit tal-proġett)

Xogħlijiet li għaddejjin (maġenb is-sit tal-proġett)

Blokk ta’ appartamenti wara l-investiment (sit tal-proġett)

Sors: Il-Qorti Ewropea tal-Awdituri.

71

Ix-xejra ġenerali fil-livell tal-UE hija riflessa wkoll fit-tliet Stati Membri kollha li nżaru għall-awditu fil-qasam tal-politika ta’ koeżjoni. Hawn ukoll, huwa ppjanat li n-nefqa għall-klima, taħt il-programmi operazzjonali kollha tal-FEŻR u tal-FK, tiżdied fil-perjodu 2014-2020. Madankollu, aħna rajna wkoll differenzi sinifikanti bejn l-Istati Membri f’termini tal-impenji finanzjarji tagħhom għall-azzjoni klimatika taħt il-baġit tal-UE (ara t-Tabella 3).

Tabella 3

Finanzjament għall-klima mill-FEŻR u mill-FK fil-perjodu 2007-2013 u fil-perjodu 2014-2020

Stati Membri
Sehem stmat tal-finanzjament għall-klima fil-perjodu 2007-2013
Ammont stmat tal-finanzjament għall-klima fil-perjodu 2007-2013
(biljun EUR)
Sehem tal-finanzjament għall-klima fil-perjodu 2014-2020
Ammont tal-finanzjament għall-klima fil-perjodu 2014-2020
(biljun EUR)

Il-Ġermanja
7.0 %
1.20
27.0 %
2.90

Il-Polonja
8.0 %
5.60
15.0 %
11.60

Ir-Rumanija
9.0 %
2.20
19.0 %
4.30

Sors: Stimi tal-Qorti Ewropea tal-Awdituri bbażati fuq dokumenti ta’ programmazzjoni u rappurtar nazzjonali.

…u każijiet ta’ ffukar aħjar fuq il-klima tabilħaqq jeżistu

72

Minbarra li wettaqna valutazzjoni finanzjarja, aħna eżaminajna wkoll jekk l-inkorporazzjoni tal-azzjoni klimatika fil-programmi operazzjonali tal-FEŻR u l-FK għall-perjodu 2014-2020 kinitx irriżultat f’attivitajiet ta’ investiment li huma ffukati aħjar fuq l-azzjoni klimatika. Aħna identifikajna titjib kwalitattiv f’ċerti oqsma. L-ewwel nett, sibna li l-proċessi ta’ ġestjoni kienu qed jieħdu kont akbar tal-kwistjoni tal-klima. Fil-Ġermanja, fil-Polonja u fir-Rumanija, aħna nnutajna titjib kwalitattiv fil-mod ta’ kif l-applikazzjonijiet għall-għotjiet kienu qed jieħdu l-klima inkunsiderazzjoni, inklużi r-rekwiżiti li l-impatti u r-riskji tat-tibdil fil-klima jiġu deskritti jew il-kontribut tal-proġett għat-tibdil fil-klima. It-tieni nett, aħna sibna każijiet fejn kienu qed isiru bidliet biex ikun hemm iffukar fuq l-azzjoni klimatika (ara l-Kaxxa 7).

Kaxxa 7

Eżempji ta’ ffukar aħjar fuq it-tibdil fil-klima fil-programmi tal-FEŻR u tal-Fond ta’ Koeżjoni li ġew awditjati

Fil-Ġermanja, il-Ministeru Federali għall-Ambjent, il-Konservazzjoni tan-Natura, il-Bini u s-Sikurezza Nukleari waqqaf proġett iffinanzjat unikament fuq livell nazzjonali biex iħeġġeġ il-parteċipazzjoni attiva tas-sħab ambjentali fil-proċess ta’ programmazzjoni tal-FEŻR u biex jappoġġa l-inkorporazzjoni ta’ kwistjonijiet ambjentali u tal-klima. Fost affarijiet oħra, il-proġett irriżulta fil-produzzjoni ta’ żewġ manwali ta’ programmazzjoni. Dawn kienu jinkludu, pereżempju, eżempji ta’ prattiki tajbin għall-inkorporazzjoni tal-azzjoni klimatika fil-proġetti f’oqsma differenti. Il-koeffiċjenti tal-UE għall-klima ġew ikkunsidrati bħala l-ewwel pass fid-direzzjoni t-tajba, filwaqt li ġie enfasizzat il-fatt li s-sostenibbiltà ekoloġika kellha tiġi integrata fil-miżuri kollha.

Taħt il-programm operazzjonali għar-reġjun tas-Sassonja fil-Ġermanja, il-kriterji tal-għażla jistipulaw li l-bini tal-kumpaniji jrid jiġi rinnovat skont standards tal-effiċjenza enerġetika li jaqbżu r-rekwiżiti legali b’10 %. Barra minn dan, fir-rinnovamenti marbuta mal-effiċjenza enerġetika, il-finanzjament jiġi mmirat biss lejn dawk il-partijiet ta’ proġett li jġibu valur miżjud għall-klima, filwaqt li qabel kienu jiġu appoġġati proġetti sħaħ.

Ir-Rumanija taġġudika punteġġi ogħla għal proġetti fil-Programm Operazzjonali marbut ma’ Proġetti Infrastrutturali Kbar li jipprovdu ffrankar ogħla fil-konsum tal-enerġija. Aħna nnutajna wkoll li l-awtoritajiet nazzjonali Pollakki u Rumeni kienu ssettjaw kundizzjonijiet ta’ eliġibbiltà maħsuba biex jinkisbu sinerġiji akbar mal-istrateġiji ġenerali rilevanti bħall-Pjanijiet ta’ Azzjoni għall-Enerġija Sostenibbli jew il-Pjanijiet ta’ Mobbiltà Urbana Sostenibbli.

73

Fil-perjodu 2014-2020, sa 64 % tan-nefqa relatata mal-klima taħt il-programmi operazzjonali tal-FEŻR u tal-FK hija mistennija mill-kategoriji ta’ investiment li għalihom jiġi applikat il-koeffiċjent tal-UE għall-klima ta’ 100 %. Dan ifisser li huma jipprovdu kontribuzzjoni sinifikanti għall-objettivi relatati mat-tibdil fil-klima (ara t-Tabella 2). Din turi żieda meta mqabbel mal-perjodu 2007-2013, meta l-biċċa l-kbira min-nefqa relatata mal-klima ġiet minn attivitajiet li kienu jipprovdu biss kontribuzzjoni moderata għat-tibdil fil-klima (ara l-Figura 12).

Figura 12

Sehem u ammonti tan-nefqa għall-azzjoni klimatika skont il-koeffiċjenti tal-UE għall-klima fiż-żewġ perjodi

Sors: Stimi tal-Qorti Ewropea tal-Awdituri bbażati fuq data tal-Kummissjoni.

74

Għalkemm fil-perjodu 2014-2020, f’kull wieħed mill-Istati Membri li nżaru, il-finanzjament ta’ miżuri meqjusa li huma mmirati primarjament lejn l-azzjoni klimatika huwa mistenni li jiżdied, l-ammont ta’ din iż-żieda jvarja sinifikattivament. Fil-Polonja u fir-Rumanija, prinċipalment minħabba l-appoġġ kontinwat tat-trasport ferrovjarju u dak urban⁴⁸, madwar nofs il-finanzjament relatat mal-klima li jsir fil-programmi operazzjonali kollha jiġi assenjat koeffiċjent ta’ 100 %, filwaqt li fil-programmi operazzjonali Ġermaniżi kważi n-nefqa kollha relatata mal-klima tiġi pponderata f’livell ta’ 100 % minħabba l-kontribuzzjoni sinifikanti tagħha għall-azzjoni klimatika.

75

Madankollu, instab li r-rwol tal-azzjoni klimatika fir-riċerka u l-innovazzjoni u fil-qasam tal-intrapriżi żgħar u medji huwa relattivament żgħir. Fil-programmi awditjati fil-Ġermanja u fir-Rumanija, aħna sibna li, matul in-negozjati dwar il-programmazzjoni, il-Kummissjoni ma kinitx għamlet biżżejjed pressjoni biex jirnexxielha żżid b’mod sinifikanti l-ammont allokat għall-azzjoni klimatika li tittieħed fir-riċerka u l-iżvilupp u lanqas ma għamlet dan fl-oqsma tal-iżvilupp tan-negozju fi programmi fejn dan l-ammont jew kien baxx jew kien noneżistenti. L-Istati Membri rnexxielhom jilħqu l-mira ta’ 20 % mingħajr ma kellhom għalfejn jadattaw il-finanzjament f’dawn l-oqsma. Dan ifisser li mhux l-opportunitajiet potenzjali kollha għall-finanzjament ta’ azzjoni relatata mal-klima ġew utilizzati bis-sħiħ.

Il-kontribuzzjoni potenzjali tal-Fond Soċjali Ewropew għall-azzjoni klimatika - hemm aktar x’jista’ jinkiseb

76

Il-Kummissjoni rrikonoxxiet id-domanda dejjem akbar għal impjiegi ekoloġiċi, bis-settur tal-effiċjenza enerġetika mistenni li jimpjiega 2 miljun persuna sal-2020, u s-settur tal-enerġija rinnovabbli 3 miljun⁴⁹. Iż-żieda fil-provvista ta’ “ħaddiema ekoloġiċi” biex tissodisfa d-domanda ogħla se tkun kruċjali għall-istabbiliment ta’ ekonomija ekoloġika. Nuqqas ta’ speċjalisti u ħaddiema kwalifikati fis-settur tal-impjiegi ekoloġiċi jkun jikkawża spejjeż u dewmien⁵⁰ fl-implimentazzjoni ta’ azzjonijiet relatati mal-klima.

77

Fl-istess ħin, it-tranżizzjoni għal ekonomija b’livell baxx ta’ emissjonijiet tal-karbonju se twassal ukoll għal tnaqqis fl-impjiegi fis-setturi li huma bbażati fuq il-karburant fossili, bir-riżultat li ħaddiema minn dawn is-setturi se jkollhom jiksbu ħiliet ġodda⁵¹. Meta mqabbla mal-fondi l-oħra tal-politika ta’ koeżjoni, il-programmi operazzjonali tal-FSE b’mod espliċitu allokaw sehem baxx ħafna għall-azzjoni klimatika, speċifikament 1.4 % ta’ EUR 83 biljun.

78

Il-Kummissjoni qieset li s-sehem tal-FSE allokat għan-nefqa relatata mal-klima, li ġie stabbilit fuq il-bażi tal-informazzjoni rrappurtata mill-Istati Membri fil-programmi operazzjonali tal-FSE, jista’ jistma b’mod insuffiċjenti l-kontribuzzjoni mistennija tal-FSE għall-azzjoni klimatika fil-perjodu 2014-2020, u l-estent finali ta’ dan ikun magħruf biss wara l-implimentazzjoni tal-programmi. Il-fatt li ma ġewx issettjati rekwiżiti xierqa biex l-FSE jieħu l-azzjoni klimatika inkunsiderazzjoni jirrappreżenta opportunità mitlufa biex dan il-qasam jikkontribwixxi aktar għat-tranżizzjoni lejn ekonomija b’livell baxx ta’ emissjonijiet tal-karbonju u favur l-azzjoni klimatika inġenerali.

79

Meta l-programmi operazzjonali tal-perjodu 2014-2020 kienu taħt approvazzjoni, ma kien hemm l-ebda rekwiżit biex l-Istati Membri jipprovdu lill-Kummissjoni b’xi ġustifikazzjoni tal-allokazzjoni tal-FSE għall-objettivi relatati mal-azzjoni klimatika. Għalhekk, il-programmi ma ġewx iċċekkjati b’mod sistematiku biex jiġi ddeterminat jekk dawn kienx se jkollhom fil-mira d-domanda għal impjiegi ekoloġiċi jew jekk kinux se jappoġġaw it-tranżizzjoni għal ekonomija b’livell baxx ta’ emissjonijiet tal-karbonju.

L-ebda bidla sinifikanti fl-infiq relatat mal-politika agrikola komuni, għalkemm jeżistu prattiki tajbin fil-qasam tal-iżvilupp rurali

80

Din it-taqsima tivvaluta jekk l-inkorporazzjoni tal-azzjoni klimatika fil-pagamenti diretti agrikoli u fil-programmi tal-iżvilupp rurali li qed jiġu eżaminati rriżultatx f’bidliet pożittivi fil-kwantità tal-infiq fuq il-klima – imkejla permezz ta’ volum akbar ta’ fondi għall-infiq relatat mal-klima – u fil-kwalità tiegħu – imkejla permezz tal-iffukar aħjar tiegħu fuq operazzjonijiet relatati mal-klima. Aħna eżaminajna l-evidenza disponibbli rigward is-sistema ta’ kundizzjonalità u l-pagamenti diretti agrikoli, kif ukoll il-programmi tal-iżvilupp rurali għall-perjodu 2014-2020 għall-Andalusija, il-Polonja u r-Rhône-Alpes, u qabbilniehom mal-programmi għall-perjodu 2007-2013.

L-introduzzjoni ta’ Pagament Ekoloġiku ma jiggarantix bidla sinifikanti tal-kontribuzzjoni tal-pagamenti diretti għall-klima

81

F’rapport reċenti⁵², aħna kkonkludejna li l-bidliet għall-politika agrikola komuni għall-perjodu 2014-2020 naqqsu l-għadd tar-regoli tal-kundizzjonalità, billi neħħew rekwiżiti li ma kinux rilevanti biżżejjed għall-attività tal-biedja.

82

Il-komponent ta’ ekoloġizzazzjoni ġie introdott bħala karatteristika ġdida tal-politika agrikola komuni għall-perjodu 2014-2020. Għalkemm huwa jinkludi rekwiżiti li huma rilevanti għall-klima (ara l-paragrafu 53), huwa bbażat fil-biċċa l-kbira fuq il-kundizzjonijiet agrikoli u ambjentali tajbin preċedenti, li kienu jkopru prattiki agrikoli simili, bħall-protezzjoni ta’ mergħat permanenti jew iż-żamma ta’ karatteristiċi ta’ pajsaġġ. L-informazzjoni disponibbli turi li 64 % tal-benefiċjarji ta’ pagamenti diretti huma eżentati mir-rekwiżiti ta’ ekoloġizzazzjoni⁵³. B’riżultat ta’ dan, hemm riskju li r-riorjentazzjoni tal-pagamenti diretti lejn l-azzjoni klimatika tkun limitata. Il-Kummissjoni qed tippjana li tevalwa l-kisbiet ambjentali li jirriżultaw mill-pagament ekoloġiku fl-2017 u fi tmiem l-2018.

83

Il-kontribuzzjoni mill-qafas finanzjarju pluriennali 2014-2020 għall-pagamenti diretti agrikoli hija mistennija li tammonta għal EUR 288 biljun. Dan l-ammont huwa komparabbli mal-ammont ta’ EUR 276 biljun ta’ għajnuna diretta li tħallset lill-produtturi fis-snin finanzjarji 2007 sa 2013⁵⁴.

Finanzjament għall-klima fl-iżvilupp rurali: l-ebda żieda fl-iffukar fuq l-azzjoni klimatika

84

Minħabba l-ispeċifiċitajiet tal-iżvilupp rurali, ma kienx possibbli li jsir tqabbil fost il-programmi kollha tal-iżvilupp rurali minħabba li l-miżuri tal-programmi jiġu implimentati permezz ta’ tipi differenti ta’ operazzjoni minn programm għal ieħor. Ibbażat fuq tliet programmi tal-iżvilupp rurali, aħna stmajna s-sehem tal-finanzjament għall-azzjoni klimatika fil-perjodu 2007-2013 u qabbilnieh mal-pjanijiet għall-perjodu 2014-2020. Fost dawn il-programmi, aħna ma osservajna l-ebda tranżizzjoni reali ‘l fuq jew ‘l isfel fl-investimenti (ara t-Tabella 4).

Tabella 4

Finanzjament għall-klima fil-perjodu 2007-2013 u fil-perjodu 2014-2020

Programmi tal-iżvilupp rurali eżaminati
Sehem stmat tal-finanzjament għall-klima fil-perjodu 2007-2013
Ammont stmat tal-finanzjament għall-klima fil-perjodu 2007-2013
(biljun EUR)
Sehem tal-finanzjament għall-klima fil-perjodu 2014-2020
Ammont tal-finanzjament għall-klima fil-perjodu 2014-2020
(biljun EUR)

Andalusija, Spanja
66.2 %
1.38
55.0 %
1.05

Il-Polonja (programm wieħed tal-iżvilupp rurali għall-Istat Membru kollu)
37.0 %
0.50
39.4 %
0.34

Ir-Rhône-Alpes, Franza
78.0 %
0.51
75.0 %
0.80

Sors: Stimi tal-Qorti Ewropea tal-Awdituri bbażati fuq dokumenti ta’ programmazzjoni.

Jeżistu prattiki tajbin fl-iżvilupp rurali iżda ġeneralment l-istatus quo huwa prevalenti

85

Sa issa, aħna u nivvalutaw il-programmi biex naraw sarx xi titjib kwalitattiv, għadna ma sibniex bidla sinifikanti fil-karatteristiċi ewlenin tal-proċess ta’ ġestjoni, bħar-rekwiżiti jew il-kriterji ta’ eliġibbiltà u tal-għażla. Dan kien partikolarment il-każ għall-miżuri li huma finanzjarjament sinifikanti, bħal miżuri li jittrattaw żoni b’restrizzjonijiet naturali jew il-biedja organika.

86

Madankollu, it-tfassil ta’ xi miżuri inqas materjali kien ġie mmodifikat biex dawn isiru aktar relatati mal-klima. Aħna stmajna li madwar 10 % tal-finanzjament għall-klima mill-FAEŻR fir-Rhône-Alpes, 22 % fil-Polonja u 36 % fl-Andalusija huwa relatat ma’ miżuri li għandhom l-azzjoni klimatika aktar fil-mira meta mqabbel mal-perjodu 2007-2013. Aħna sibna bosta eżempji ta’ prattika tajba emerġenti li tikkontribwixxi b’mod dirett għall-ġlieda kontra t-tibdil fil-klima (ara l-Kaxxa 8).

Kaxxa 8

Eżempji ta’ fejn tibdil fil-klima huwa aktar fil-mira, fil-programmi awditjati tal-FAEŻR

It-tfassil ta’ ċerti miżuri ta’ forestrija li ltqajna magħhom fil-Polonja, fir-Rhône-Alpes u fl-Andalusija kien ittejjeb biex jappoġġa l-ħżin tal-karbonju, jew biex jirrinforza r-reżistenza tal-foresti għat-tibdil fil-klima. Il-programmi tar-Rhône-Alpes kienu jinkludu wkoll miżura waħda li tgħin fl-iżvilupp tal-enerġija rinnovabbli ġġenerata fil-livell lokali billi tappoġġa investimenti fil-karburant mill-injam li jsiru minn kumpaniji żgħar tal-forestrija.

Aħna sibna wkoll titjib fit-tfassil tat-tliet programmi għal dak li jirrigwarda miżuri agroambjentali relatati mal-klima, li ma jagħmlux ħsara lill-klima. Il-Polonja bdiet twettaq analiżijiet kimiċi tal-kontenut tal-karbonju organiku fil-ħamrija, u kultivazzjoni intermedja sabiex tikseb bilanċ pożittiv tal-materja organika fuq roqgħa art agrikola. Fl-Andalusija, ġew introdotti rekwiżiti ġodda biex tiġi indirizzata l-problema ta’ erożjoni tal-ħamrija li tagħmel ħafna ħsara għall-produzzjoni taż-żebbuġ.

87

Aħna sibna wkoll eżempi ta’ prattika tajba f’miżuri li nħolqu fil-perjodu 2007-2013 u li għadhom qed jiġu implimentati fil-perjodu 2014-2020 (ara l-Kaxxa 9).

Kaxxa 9

Eżempju ta’ kontinwazzjoni fil-finanzjament għall-klima mill-programm reġjonali tar-Rhône-Alpes fi Franza

Il-programm tal-perjodu 2014-2020 ikompli jappoġġa proġetti ta’ investiment li jikkontribwixxu b’mod dirett għall-mitigazzjoni tat-tibdil fil-klima, pereżempu permezz tal-iżvilupp ta’ metodi ta’ produzzjoni tal-metan għall-agrikoltura. L-objettiv huwa li jiġi ffaċilitat il-forniment u l-użu ta’ sorsi tal-enerġija rinnovabbli. Ġustifikabbilment, isir insegwiment tal-proġetti b’koeffiċjent tal-UE għall-klima ta’ 100 %.

Il-proġett li jidher fl-istampa hawn taħt, u li kien ġie ffinanzjat fl-2012 u kkompletat fl-2015, huwa eżempju ta’ proġett bħal dan, billi jipproduċi l-enerġija mill-iskart. Nofs l-input tal-iskart fil-faċilità huwa ta’ oriġini agrikola, filwaqt li n-nofs l-ieħor huwa skart ekoloġiku, minn sors lokali, li jiġi pprovdut minn kumpanija lokali. L-outputs itejbu l-awtosuffiċjenza alimentari tal-azjenda agrikola, u jissodisfaw ukoll il-ħtiġijiet ta’ tisħin ta’ skola lokali u ta’ bini lokali ieħor. L-ispiża eliġibbli totali taħt il-FAEŻR għall-faċilità ta’ produzzjoni tal-metan kienet ta’ EUR 881 000. Il-proġett ġie ffinanzjat f’livell ta’ 37.36 % permezz ta’ appoġġ pubbliku, b’EUR 105 000 ipprovduti f’għotjiet mill-FAEŻR u EUR 224 415 minn kofinanzjament nazzjonali.

Eżempju ta’ proġett agrikolu relatat mal-klima

Sors: Conseil Régional Auvergne Rhône-Alpes.

Żieda limitata ħafna fl-iffukar fuq l-azzjoni klimatika fil-Fond Ewropew għall-Affarijiet Marittimi u s-Sajd

88

It-tibdil fil-klima ma ġiex integrat fil-Fond Ewropew għas-Sajd matul il-perjodu 2007-2013, u għalhekk id-Direttorat Ġenerali għall-Affarijiet Marittimi u s-Sajd ma kkalkolax il-kontribuzzjoni tiegħu għall-azzjoni klimatika f’dak il-perjodu. Aħna stmajna⁵⁵ li l-kontribuzzjoni tal-FES għall-azzjoni klimatika kienet ta’ madwar EUR 1 biljun fil-perjodu 2007-2013, li jirrappreżentaw 26 % tal-Fond. Għall-perjodu 2014-2020, l-istimi aggregati tal-kontribuzzjonijiet għall-azzjoni klimatika (ara l-paragrafu 43) li ġew ipprovduti mill-Istati Membri fil-programmi operazzjonali kollha tal-FEMS huma wkoll madwar EUR 1 biljun, li jirrappreżentaw madwar 18 % tal-FEMS.

89

Waħda mir-raġunijiet prinċipali għal din l-istabbiltà f’termini assoluti hija l-appoġġ imnaqqas li l-FEMS assenja għall-miżuri ta’ ġestjoni tal-flotot. Kien hemm tnaqqis fl-appoġġ relatat għas-sostituzzjoni jew il-modernizzazzjoni tal-magni u għall-waqfien permanenti jew temporanju tal-attivitajiet ta’ sajd, liema miżuri jsirilhom insegwiment b’koeffiċjenti ta’ 100 %, 100 % u 40 % rispettivament.

90

Aħna qabbilna l-qafas legali attwali mal-perjodu 2007-2013 biex naċċertaw jekk il-fond attwali għall-affarijiet marittimi u s-sajd resaqx lejn integrazzjoni aħjar tal-objettivi relatati mat-tibdil fil-klima fil-kontenut tal-miżuri tiegħu. Dan sar għall-miżuri li jistgħu jiġu ttraċċati lura għall-perjodu 2007-2013. Referenzi diretti u ċari għall-objettivi relatati mat-tibdil fil-klima, kemm il-mitigazzjoni kif ukoll l-adattament, għadhom rari u, b’riżultat ta’ dan, il-fond għas-sajd kien għadu ma estendiex l-ambitu tal-kontribuzzjoni tiegħu għall-azzjoni klimatika (ara l-Kaxxa 10).

Kaxxa 10

Eżempji fejn it-tibdil fil-klima huwa aktar fil-mira, fil-Fond Ewropew għall-Affarijiet Marittimi u s-Sajd li ġie awditjat

Meta mqabbel mal-perjodu preċedenti, aħna identifikajna għadd limitat ta’ titjib fil-FEMS. Mill-50 miżura li ġew appoġġati mill-FEMS, tliet miżuri li kienu jeżistu qabel⁵⁶ ittejbu biex jinkorporaw l-azzjoni klimatika, u nħolqu żewġ miżuri ġodda b’objettivi relatati mat-tibdil fil-klima⁵⁷. Barra minn hekk, il-FEMS issa fih miżura separata għall-effiċjenza enerġetika u għall-mitigazzjoni tat-tibdil fil-klima, għalkemm qabel operazzjonijiet simili kienu eliġibbli għall-finanzjament. Huwa mistenni li din il-miżura, li b’mod ċar hija mmirata lejn il-klima u li jsirilha insegwiment b’koeffiċjent ta’ 100 %, tibbenefika lil 3 738 proġett fl-UE kollha, li l-maġġoranza l-kbira tagħhom ikunu jikkonċernaw is-sostituzzjoni u l-modernizzazzjoni ta’ magni.

22Il-Programm Ewropew ta’ Osservazzjoni tad-Dinja (magħruf bħala COPERNICUS), il-Faċilità Nikkollegaw l-Ewropa, u l-Programm għall-Kompetittività tal-Intrapriżi u għall-Intrapriżi ż-Żgħar u ta’ Daqs Medju. Il-Kummissjoni tistenna li dawn it-tliet programmi jipprovdu 43 % tal-finanzjament għall-klima f’dan il-qasam baġitarju.

23Skont il-Kummissjoni, l-unika eċċezzjoni hija l-insegwiment tal-klima li jiġi applikat għall-istrumenti esterni, kif ġie rrappurtat lill-OECD mid-Direttorat Ġenerali għall-Kooperazzjoni Internazzjonali u l-Iżvilupp. Aħna awditjajna dan il-qasam fir-Rapport Speċjali Nru 17/2013, “Finanzjament għall-klima mill-UE fil-kuntest ta’ għajnuna esterna” (http://eca.europa.eu).

24Il-Bank Afrikan tal-Iżvilupp, il-Bank Ażjatiku tal-Iżvilupp, il-Bank Ewropew għar-Rikostruzzjoni u l-Iżvilupp, il-Bank Ewropew tal-Investiment, il-Bank Interamerikan tal-Iżvilupp, u l-Korporazzjoni Finanzjarja Internazzjonali, il-Bank Dinji mill-Grupp tal-Bank Dinji.

25COM(2014) 903 final tas-26 ta’ Novembru 2014, “Pjan ta’ Investiment għall-Ewropa”, pp. 7, 10 u 11.

26L-istima tal-Kummissjoni fi tmiem l-2015, ara r-Rapport Speċjali Nru 19/2016 “L-implimentazzjoni tal-baġit tal-UE permezz ta’ strumenti finanzjarji - tagħlimiet li għandhom jinsiltu mill-perjodu tal-programm 2007-2013”, il-paragrafu 21 (http://eca.europa.eu).

27Żviluppat mill-Bank Ewropew tal-Investiment u mill-Kummissjoni, dan l-istrument finanzjarju, li huwa parti mill-programm LIFE, ifittex li juża l-fondi pubbliċi biex jimmobilizza l-investiment privat f’attivitajiet ta’ kapital naturali.

28Il-Faċilità ta’ Finanzjament tal-Kapital Naturali huwa mistenni li jipprovdi finanzjament minn EUR 100 miljun sa EUR 125 miljun bejn l-2015 u l-2017.

29SWD(2016) 299 tal-14 ta’ Settembru 2016 li jakkumpanja l-analiżi ta’ nofs it-terminu tal-qafas finanzjarju pluriennali COM(2016) 603 final.

30Ara p. 7 tar-Rapport Annwali tal-Attività għall-2015 tad-Direttorat Ġenerali għall-Azzjoni Klimatika.

31Pereżempju, il-Kummissjoni rreferiet għall-esperjenza tagħha b’xi għodod fi ħdan il-baġit (eż. CO2MPARE), u għall-approċċi li jintużaw fil-BEI, fil-Bank Dinji u fl-IFI l-oħra, u minn investituri privati (eż. SEI metrics, IIGCC).

32Ara l-graff fil-p. 12 tar-Rapport Annwali tal-Attività għall-2015 tad-Direttorat Ġenerali għall-Azzjoni Klimatika.

33Dawn huma prinċipalment programmi ta’ riċerka (bl-esklużjoni ta’ Orizzont 2020) u l-programmi ta’ nfiq taħt l-intestaturi tal-baġit li jittrattaw is-sigurtà u ċ-ċittadinanza, u r-relazzjonijiet esterni tal-UE.

34Fuq il-bażi tar-rata ta’ 11.4 % li hija mistennija li tinkiseb għas-snin 2014-2016, aħna stmajna li tkun trid tinkiseb rata medja ta’ 23.2 % għas-snin 2017-2020 li fadal biex tintlaħaq il-mira ta’ 20 % kellha tintlaħaq.

35Madankollu, bħala medja għall-perjodu 2014-2020 kollu, il-kontribuzzjoni hija stmata f’livell ta’ 16.3 % peress li l-pagamenti għall-prattiki agrikoli li huma ta’ benefiċċju għall-klima u għall-ambjent, magħrufa bħala “pagamenti ta’ ekoloġizzazzjoni” ilhom ikunu inklużi fil-kalkolu mill-2016 biss.

36It-tliet prattiki ta’ biedja huma dawn li ġejjin: id-diversifikazzjoni tal-għejjel, il-preżervazzjoni ta’ żona b’fokus ekoloġiku fiż-żona agrikola, u l-manutenzjoni ta’ bwar permanenti.

37Ir-Regolament ta’ Implimentazzjoni tal-Kummissjoni (UE) Nru 215/2014 tas-7 ta’ Marzu 2014 li jistabbilixxi regoli għall-implimentazzjoni tar-Regolament (UE) Nru 1303/2013 tal-Parlament Ewropew u tal-Kunsill li jistabbilixxi dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Ewropew Marittimu u tas-Sajd u li jistabbilixxi dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni u l-Fond Ewropew Marittimu u tas-Sajd fir-rigward ta’ metodoloġiji tal-appoġġ għat-tibdil fil-klima, id-determinazzjoni tal-istadji importanti u l-miri fil-qafas tal-prestazzjoni u n-nomenklatura ta’ kategoriji ta’ intervent għall-Fondi Ewropej Strutturali u ta’ Investiment (ĠU L 69, 8.3.2014, p. 65).

38Eżempju ta’ proġett tipiku taħt is-sottoprogramm għall-Ambjent huwa l-iżvilupp ta’ impjanti tat-trattament tal-ilma mormi biex jiġi minimizzat it-tniġġis tal-ilmijiet riċeventi. L-objettiv prinċipali huwa ambjentali, jiġifieri t-tnaqqis tat-tniġġis, iżda hemm il-possibbiltà li parti minn proġett bħal dan tkun tkopri netwerks tad-drenaġġ urban, u b’hekk tikkontribwixxi għall-adattament għat-tibdil fil-klima, permezz ta’ mmaniġġjar tal-għargħar.

39Eżempju ta’ proġett tipiku taħt is-sottoprogramm għall-Azzjoni Klimatika huwa r-rinnovament tal-istokk tal-bini eżistenti sabiex tiġi ffrankata l-enerġija u biex jitnaqqsu l-emissjonijiet ta’ gassijiet serra.

40Skont il-Kummissjoni, id-data dwar in-nefqa relatata mal-klima għadha ma tiħux inkunsiderazzjoni xi wħud mill-istrumenti finanzjarji li isirilhom insegwiment fil-livell tal-proġetti, jiġifieri b’mod axxendenti (il-Faċilità tal-Garanzija ta’ InnovFin għall-SMEs, u l-Kapital ta’ Riskju ta’ InnovFin għall-SMEs) minħabba n-natura biennali tar-rappurtar li jsir mill-Fond Ewropew tal-Investiment.

41Id-Deċiżjoni tal-Kunsill 2013/743/UE tat-3 ta’ Diċembru 2013 li tistabbilixxi l-programm speċifiku li jimplimenta Orizzont 2020 (ĠU L 347, 20.12.2013, p. 965) jiddikjara li l-programmi ta’ ħidma pluriennali għal Orizzont 2020 iridu jipprovdu, fejn xieraq, indikazzjoni tal-ammont tan-nefqa relatata mal-klima.

42Azzjonijiet programmabbli għandhom objettiv tematiku ċar li jikkorrispondi għal wieħed mis-suġġetti ddefiniti fil-programm ta’ ħidma tal-Kummissjoni. Għal azzjonijiet axxendenti, l-objettivi tematiċi mhumiex predeterminati u jistgħu jvarjaw skont xi jkun il-proġett.

43Liema sehem ta’ azzjonijiet axxendenti jista’ jitqies bħala relatat mal-klima jiddependi mill-proposti tar-riċerkatur, li jiġu evalwati għall-eċċellenza xjentifika tagħhom.

44Is-sors tad-data huwa l-Abbozz ta’ baġit għas-sena 2017, l-Intestatura 1A: Kompetittività għat-tkabbir u l-impjiegi, it-Taqsima 3.2.2 Kontribuzzjoni għall-integrazzjoni tal-azzjoni klimatika. Il-kalkolu huwa bbażat fuq il-fatt li fil-perjodu 2015-2017 (bħal fl-2014) l-azzjonijiet axxendenti kienu jirrappreżentaw 35 % tal-baġit totali u li f’dak il-perjodu (bħal fl-2014) 8.5 % tal-baġit għall-azzjonijiet axxendenti kien relatat mal-klima.

45Fit-12 ta’ Novembru 2015, il-Grupp tad-Diretturi Ġenerali inkarigati mill-Qafas Strateġiku għar-Riċerka u l-Innovazzjoni approva l-miżuri, inklużi fil-Pjan ta’ Azzjoni, għaż-żieda tal-integrazzjoni tal-azzjoni klimatika f’Orizzont 2020 u tan-nefqa relatata mal-klima.

46Il-proġett kampjun huwa intenzjonat li juri l-infiq mill-FEŻR u mill-FK fuq l-azzjoni klimatika. Aħna la awditjajna l-prestazzjoni u lanqas il-kosteffettività ta’ dan il-proġett. Ara r-Rapport Speċjali Nru 21/2012 “Il-kosteffettività tal-investimenti tal-politika ta’ koeżjoni fl-effiċjenza enerġetika” dwar kwistjonijiet ta’ kosteffettività li jirrigwardaw l-enerġija rinnovabbli (http://eca.europa.eu).

47Jinkludu koġenerazzjoni ta’ effiċjenza għolja u tisħin distrettwali.

48Dawn il-proġetti jitqiesu li huma relatati mal-klima f’livell ta’ 40 %.

49Ara d-Dokument ta’ Ħidma tal-Kummissjoni “Exploiting the employment potential of green growth” (Nisfruttaw il-potenzjal li t-tkabbir ekoloġiku jġib miegħu għall-impjiegi) tat-18 ta’ April 2012.

50Ir-rapport mill-Kumitat tal-Awditjar tal-House of Commons tar-Renju Unit “Green Jobs and Skills” (Impjiegi u Ħiliet Ekoloġiċi) jikkonkludi li d-dipendenza esklużiva fuq is-suq biex il-lakuni fil-ħiliet jiġu indirizzati qed tikkawża dewmien fl-ekoloġizzazzjoni tal-ekonomija. http://www.publications.parliament.uk/pa/cm200910/cmselect/cmenvaud/159/159i.pdf

51Ara eż. il-paragrafi 324 u 325 tar-rapport tal-OECD “Aligning Policies for the Transition to a Low-Carbon Economy” (Allinjament tal-Politiki biex Issir it-Tranżizzjoni għal Ekonomija b’Livell Baxx ta’ Emissjonijiet tal-Karbonju) http://www.oecd.org/env/Aligning-policies-for-the-transition-to-a-low-carbon-economy-CMIN2015-11.pdf

52Ir-Rapport Speċjali Nru 26/2016 “Iż-żieda fl-effettività tal-kundizzjonalità u l-ksib ta’ simplifikazzjoni għadhom diffikultużi” (http://eca.europa.eu).

53Id-Dokument ta’ Ħidma tal-Persunal tal-Kummissjoni tat-22.6.2016 “Review of greening after one year” (Eżaminar tal-ekoloġizzazzjoni wara sena) - SWD(2016) 218 final, ara p. 14 tal-Anness 2, il-parti 3/6.

54Dan l-ammont ġie stmat billi nżdiedu ċ-ċifri indikattivi li jikkonċernaw il-pagamenti tal-għajnuna diretta lill-produtturi f’konformità mar-Regolament tal-Kunsill (KE) Nru 1782/2003 (ĠU L 270, 21.10.2003, p. 1) u r-Regolament tal-Kunsill (KE) Nru 73/2009 (ĠU L 30, 31.1.2009, p. 16) ipprovduti fir-rapporti dwar id-distribuzzjoni tal-għajnuna diretta lill-bdiewa għas-snin finanzjarji 2007 sa 2013: http://ec.europa.eu/agriculture/cap-funding/beneficiaries/direct-aid/index_en.htm

55L-istima tagħna kienet ibbażata prinċipalment fuq il-metodoloġija li tintuża mid-Direttorat Ġenerali għall-Affarijiet Marittimi u s-Sajd fid-dokumenti baġitarji għall-perjodu mill-2014 sal-2016, għalkemm aħna inkludejna wkoll miżuri permanenti u temporanji ta’ waqfien taħt il-FES, bl-applikazzjoni ta’ koeffiċjent ta’ 100 % u 40 % rispettivament. Din iż-żieda hija l-unika devjazzjoni mill-metodoloġija li tintuża mid-Direttorat Ġenerali għall-Affarijiet Marittimi u s-Sajd, billi tirrifletti b’valur nominali l-koeffiċjent għall-miżuri ta’ aġġustament tal-flotot stabbilit fir-Regolament ta’ Implimentazzjoni tal-Kummissjoni (UE) Nru 1232/2014 tat-18 ta’ Novembru 2014 li jemenda r-Regolament ta’ Implimentazzjoni tal-Kummissjoni (UE) Nru 215/2014 sabiex jiġu adattati r-referenzi li hemm fiha mar-Regolament (UE) Nru 508/2014 tal-Parlament Ewropew u tal-Kunsill u biex ikun ikkoreġut ir-Regolament ta’ Implimentazzjoni (UE) Nru 215/2014 (ĠU L 332, 19.11.2014, p. 5).

56Dawn il-miżuri kienu dwar “Sajd fl-ilmijiet interni u fawna u flora akkwatiċi interni”, dwar “Investimenti produttivi fl-akkwakultura” u dwar “Ipproċessar ta’ prodotti tas-sajd u tal-akkwakultura”. Saru referenzi prinċipalment għat-titjib tal-effiċjenza enerġetika.

57Dawn iż-żewġ miżuri ġodda kienu jirrigwardaw “Fondi reċiproċi għal avvenimenti klimatiċi ħżiena u għal inċidenti ambjentali” u “Assigurazzjoni tal-istokkijiet tal-akkwakultura”.

Konklużjonijiet u rakkomandazzjonijiet

91

L-istituzzjonijiet tal-UE għamlu impenn politiku għall-qafas finanzjarju pluriennali 2014 -2020 biex jintegraw l-azzjoni klimatika fl-infiq kollu tal-baġit tal-UE, u biex jiżguraw li mill-inqas euro wieħed minn kull ħamsa mill-baġit tal-UE jintnefaq fuq attivitajiet relatati mal-klima. L-għan prinċipali ta’ dan l-impenn huwa li jkun hemm rispons għall-isfida li tirriżulta mit-tibdil fil-klima u l-ħtiġijiet sostanzjali ta’ investiment għall-azzjoni klimatika. Aħna fittixna li niddeterminaw jekk kienx probabbli li tintlaħaq il-mira li jintnefaq mill-inqas 20 % tal-baġit tal-UE fuq azzjoni relatata mal-klima u jekk kienx probabbli li l-approċċ użat iżid il-valur, billi jwassal għal aktar finanzjament, li jkun iffukat aħjar, favur l-azzjoni klimatika.

92

Aħna sibna li kien qed isir xogħol ambizzjuż u li, b’mod ġenerali, kien sar progress lejn l-ilħuq tal-mira. Madankollu hemm riskju serju li l-mira ta’ 20 % ma tintlaħaqx jekk ma jsirx aktar sforz biex it-tibdil fil-klima jiġi indirizzat. L-implimentazzjoni tal-mira wasslet għal aktar finanzjament, li jkun iffukat aħjar, favur l-azzjoni klimatika f’xi wħud mill-Fondi Strutturali u ta’ Investiment Ewropej, jiġifieri l-Fond Ewropew għall-Iżvilupp Reġjonali u l-Fond ta’ Koeżjoni. Madankollu, f’oqsma oħra, bħal fil-Fond Soċjali Ewropew, l-agrikoltura, u l-iżvilupp rurali u s-sajd, qed jinżamm l-istatus quo, jiġifieri ma saret l-ebda tranżizzjoni sinifikanti ta’ dawn il-fondi favur l-azzjoni klimatika.

B’mod ġenerali, sar progress iżda hemm riskju serju li l-mira ta’ 20 % ma tintlaħaqx

93

L-objettiv li jintnefaq “mill-inqas 20 %” tal-Baġit tal-UE fuq l-azzjoni klimatika huwa parti mir-rwol ta’ mexxej li l-UE għandha fl-azzjoni klimatika u jirrappreżenta impenn ċar biex it-tibdil fil-klima jiġi indirizzat. Skont iċ-ċifri tal-Kummissjoni, is-sehem ta’ finanzjament iddedikat għall-azzjoni klimatika laħaq medja ta’ 17.6 % bejn l-2014 u l-2016 (ara l-paragrafu 26 u l-paragrafi 40 sa 41).

94

Sa issa, ma kien hemm l-ebda għodda disponibbli li tipprovdi aġġornament konsolidat pluriennali dwar il-progress li sar fil-baġit kollu tal-UE għall-ilħuq ta’ dan l-għan. Reċentement il-Kummissjoni aġġornat id-data dwar l-infiq li huwa rilevanti għall-klima, għall-perjodu 2014-2020 kollu fil-kuntest tal-analiżi ta’ nofs it-terminu tal-qafas finanzjarju pluriennali. B’mod globali, il-Kummissjoni tistma li se jkun intnefaq 18.9 % fuq l-azzjoni klimatika, u b’hekk l-objettiv ta’ 20 % ma jintlaħaqx (ara l-paragrafu 44).

95

Id-dgħufijiet tal-metodu ta’ insegwiment li jintuża mill-Kummissjoni u mill-Istati Membri jikkonċernaw ir-rappurtar u l-komprensività. Il-metodu ta’ insegwiment ma jirriflettix l-effetti finanzjarji sħaħ tal-infiq tal-UE fuq l-azzjoni klimatika permezz ta’ strumenti finanzjarji u entrati li ma jidhrux fil-karta tal-bilanċ, minkejja li l-użu tagħhom qed jiżdied (il-paragrafi 37 u 38). Barra minn dan, huwa ma jiddistingwix bejn il-miżuri ta’ mitigazzjoni u dawk ta’ adattament, u b’hekk huwa diffiċli li jiġi vvalutat il-livell ta’ finanzjament għal dawn l-approċċi differenti meħuda għall-indirizzar tat-tibdil fil-klima (il-paragrafu 36).

Rakkomandazzjoni 1 — Eżerċizzju robust pluriennali ta’ konsolidazzjoni

Jenħtieġ li l-Kummissjoni twettaq, ta’ kull sena, eżerċizzju robust pluriennali ta’ konsolidazzjoni biex tidentifika jekk in-nefqa għall-klima hijiex miexja fit-triq it-tajba biex tintlaħaq il-mira ta’ 20 %.

Data mmirata għall-implimentazzjoni: Diċembru 2017.

Rakkomandazzjoni 2 — Qafas komprensiv ta’ rappurtar

a)Jenħtieġ li l-Kummissjoni tirrapporta, ta’ kull sena, informazzjoni konsolidata dwar il-progress li jkun sar lejn il-mira kumplessiva ta’ 20 % fir-rapport annwali tagħha dwar il-ġestjoni u l-prestazzjoni u li tirrapporta wkoll, b’informazzjoni komprensiva dwar dan, f’kull rapport annwali tal-attività rilevanti. Jenħtieġ li dan jinkludi rappurtar dwar il-progress li jkun sar fil-pjanijiet ta’ azzjoni fejn dawn ikunu jeżistu. Barra minn hekk, jenħtieġ li tiġi rrappurtata informazzjoni dwar il-kontribuzzjoni għall-klima li ssir minn strumenti finanzjarji.

b)Jenħtieġ li l-Istati Membri jirrappurtaw, fir-rapporti annwali ta’ implimentazzjoni tagħhom lill-Kummissjoni, dwar l-oqsma taħt ġestjoni kondiviża fejn ikun hemm opportunitajiet potenzjali għal azzjoni klimatika, b’deskrizzjoni fil-qosor ta’ kif biħsiebhom iżidu l-azzjoni klimatika f’dawn l-oqsma.

Data mmirata għall-implimentazzjoni: Kull sena, mir-Rapporti Annwali 2016 ‘il quddiem.

c)Jenħtieġ li l-Kummissjoni u l-Istati Membri jiżguraw li l-ġbir ta’ data jkun jiddistingwi bejn mitigazzjoni u adattament.

Data mmirata għall-implimentazzjoni: Żvilupp ta’ sistema ta’ dan it-tip għall-qafas finanzjarju pluriennali li jmiss

96

Aħna stmajna li r-rata ta’ finanzjament għall-klima trid tiżdied għal medja ta’ 22 % matul is-snin li fadal tal-qafas finanzjarju pluriennali attwali, jiġifieri mill-2017 sal-2020 (il-paragrafu 46), biex il-mira kumplessiva ta’ 20 % tintlaħaq sa tmiem l-2020. Il-kontributuri prinċipali għall-mira huma l-agrikoltura u l-iżvilupp rurali u l-politika ta’ koeżjoni, u warajhom il-programm ta’ riċerka Orizzont 2020 (il-paragrafu 33). Qatt ma tfassal xi pjan kumplessiv li jiddeskrivi fil-qosor liema strumenti ta’ finanzjament jistgħu jikkontribwixxu għall-azzjoni klimatika u sa liema punt jistgħu jagħmlu dan (il-paragrafu 26). Huwa probabbli li dan ma jkunx l-aħjar mod kif tiġi ddeterminata l-kontribuzzjoni għall-azzjoni klimatika li ssir minn programmi ta’ nfiq b’karatteristiċi differenti.

Rakkomandazzjoni 3 — Issir valutazzjoni tal-ħtiġijiet tat-tibdil fil-klima

Meta tippjana l-kontribuzzjoni potenzjali għall-azzjoni klimatika minn linji baġitarji individwali jew minn strumenti finanzjarji individwali, jenħtieġ li l-Kummissjoni tiżgura li dawn il-pjanijiet ikunu bbażati fuq valutazzjoni realistika u robusta tal-ħtiġijiet tat-tibdil fil-klima u fuq il-potenzjal ta’ kull qasam biex jikkontribwixxi għall-mira kumplessiva.

Data mmirata għall-implimentazzjoni: Żvilupp ta’ sistema ta’ dan it-tip għall-qafas finanzjarju pluriennali li jmiss

97

L-oqsma prinċipali li ġew eżaminati f’dan l-awditu huma mistennija li jirrappreżentaw 84.5 % tal-kontribuzzjonijiet mistennija għall-mira tal-azzjoni klimatika. Xi wħud minn dawn l-oqsma għandhom miri relatati mal-klima, il-programm Orizzont 2020, il-Fond Agrikolu Ewropew għall-Iżvilupp Rurali, il-programm LIFE u l-Fond Ewropew għall-Iżvilupp Reġjonali, li jappoġġaw it-twassil tal-kontribuzzjoni tagħhom (il-paragrafi 28 u 29). Madankollu, hemm riskji serji li jistgħu jaffettwaw il-kontribuzzjoni mistennija fl-agrikoltura, fl-iżvilupp rurali u fir-riċerka (il-paragrafi 49 sa 51).

98

L-approċċ tal-Kummissjoni għall-ippjanar u l-kejl tal-progress lejn il-mira ta’ 20 % fil-baġit kollu tal-UE kien ibbażat fuq metodoloġija stabbilita f’livell internazzjonali. Il-Kummissjoni u l-Istati Membri awditjati sabu li huwa approċċ prammatiku għall-insegwiment tan-nefqa għall-klima. Madankollu, il-koeffiċjenti tal-UE għall-klima li ġew applikati f’ċerti oqsma naqsu milli jirrispettaw b’mod sistematiku l-prinċipju ta’ kawtela sabiex jiġi evitat li jsiru stimi eċċessivi tal-finanzjament għall-klima (il-paragrafu 35).

99

Is-suppożizzjonijiet dwar il-kontribuzzjoni li ssir minn pagamenti diretti agrikoli għall-mira tal-azzjoni klimatika mhumiex iġġustifikati biżżejjed. Jekk il-prinċipju ta’ kawtela jiġi applikat, dan jirriżulta fi tnaqqis ta’ EUR 9 biljun f’kontribuzzjonijiet għall-klima (il-paragrafi 53 u 54). L-applikazzjoni ta’ koeffiċjenti tal-UE għall-klima wasslet għal stimar eċċessiv tal-kontribuzzjoni għall-klima li ssir mill-iżvilupp rurali. L-approċċ segwit għall-FAEŻR ma jiddistingwix biżżejjed bejn il-kontribuzzjonijiet għall-klima li jsiru minn attivitajiet differenti, u dan iwassal għal stimar eċċessiv tal-kontribuzzjonijiet għall-azzjoni klimatika. L-istimi tagħna indikaw li huwa meħtieġ li l-ammonti tal-finanzjament għall-klima mill-FAEŻR jitnaqqsu b’ammont ta’ EUR 23.9 biljun (il-paragrafu 58).

100

Aħna stmajna li dawn l-aġġustamenti flimkien ikunu jnaqqsu l-kontribuzzjoni għall-finanzjament għall-klima li jsir mill-agrikoltura u mill-iżvilupp rurali b’ammont li jlaħħaq sa madwar EUR 33 biljun, li jirrappreżenta madwar 15 % tal-mira kumplessiva (il-paragrafi 51, 54 u 58).

Rakkomandazzjoni 4 — Jiġu kkoreġuti l-istimi eċċessivi

Jenħtieġ li l-Kummissjoni u l-Istati Membri japplikaw il-prinċipju ta’ kawtela u jikkoreġu l-istimi eċċessivi fil-FAEŻR billi jirrivedu l-koeffiċjenti tal-UE għall-klima li jkunu ġew issettjati.

Data mmirata għall-implimentazzjoni: Sa Diċembru 2017.

101

Il-programm ta’ riċerka Orizzont 2020 waqa’ lura fl-ilħuq tal-mira tiegħu ta’ 35 % u jeħtieġ li jilħaq il-livell ippjanat. Filwaqt li l-fatt li l-Kummissjoni stabbiliet pjan ta’ azzjoni huwa ta’ inkoraġġiment, il-pjan ma jistipulax f’biżżejjed dettall kif l-ilħuq tal-livell meħtieġ huwa mistenni li jiġi żgurat (il-paragrafi 60 sa 64).

102

Minbarra dawn ir-riskji li jaffettwaw it-twassil tal-kontribuzzjoni għall-klima fl-oqsma prinċipali, oqsma kontributorji oħra li huma inqas sinifikanti jkunu jeħtieġ li jirduppjaw l-isforzi attwali tagħhom biex jilħqu l-mira ta’ 20 %. Aħna ma stajna nsibu l-ebda evidenza, bħal xi pjan ta’ azzjoni, li turi li l-Kummissjoni qed iżżid l-isforzi f’dawn l-oqsma u kif irduppjar bħal dan jista’ jkun fattibbli (il-paragrafu 47).

Rakkomandazzjoni 5 — Jitfasslu pjanijiet ta’ azzjoni

Kull meta l-eżerċizzju annwali ta’ konsolidazzjoni juri li jkun hemm riskju li l-kontribuzzjonijiet mistennija minn qasam partikolari jistgħu ma jinkisbux, jenħtieġ li l-Kummissjoni tfassal pjan ta’ azzjoni għal dak il-qasam, fejn tistipula fid-dettall kif hija tistenna li tiżgura l-ilħuq tal-livell meħtieġ.

Data mmirata għall-implimentazzjoni: Sa Marzu 2017 għat-tfassil tal-pjanijiet ta’ azzjoni.

103

L-approċċ tal-Kummissjoni għall-valutazzjoni tal-livelli ta’ finanzjament għall-azzjoni klimatika jiffoka fuq l-identifikazzjoni tan-nefqa ppjanata. Iżda dan l-approċċ iġib miegħu riskju inerenti, peress li n-nefqa ppjanata mhux bilfors tiġi konkretizzata fi nfiq effettiv. Għalhekk, hija l-implimentazzjoni effettiva tal-kontribuzzjonijiet għall-finanzjament ippjanat għall-klima li trid tiġi vvalutata, filwaqt li jiġu evitati spejjeż amministrattivi sproporzjonati. Il-Kummissjoni għadha ma żviluppatx proċedura biex tagħmel dan (il-paragrafu 46). Madankollu, il-monitoraġġ tal-implimentazzjoni finanzjarja effettiva tal-mira ta’ 20 % ma jkunx jipprovdi informazzjoni dwar ir-riżultati miksuba mill-infiq fuq l-azzjoni klimatika. Aħna sibna li informazzjoni dwar x’inhu ppjanat li jinkiseb bil-fondi, jew xi nkiseb permezz tagħhom, f’termini ta’ riżultati bħal tnaqqis ta’ gassijiet serra, hija disponibbli biss għal xi partijiet tal-baġit u mhijiex komparabbli (il-paragrafu 47).

Rakkomandazzjoni 6 — Jiġu żviluppati indikaturi li jimmonitorjaw l-infiq effettiv fuq l-azzjoni klimatika u r-riżultati relatati

Jenħtieġ li l-Kummissjoni:

(a)f’kooperazzjoni mal-Istati Membri, fil-qasam ta’ ġestjoni kondiviża, tiżviluppa sistema armonizzata u proporzjonata għall-monitoraġġ tal-implimentazzjoni effettiva tal-azzjoni klimatika;

(b)f’konformità mal-inizjattiva tagħha ta’ “baġit biex jinkisbu r-riżultati”, tistabbilixxi indikaturi tar-riżultati relatati mal-klima fl-oqsma kollha li jikkontribwixxu għall-ilħuq tal-mira, b’mod partikolari biex jiġu vvalutati l-emissjonijiet u t-tnaqqis ta’ gassijiet serra b’riżultat tal-miżuri ffinanzjati mill-UE;

(c)tiffaċilita l-iskambju ta’ prattika tajba bejn l-Istati Membri fir-rigward tal-indikaturi tar-riżultati relatati mal-klima.

Data mmirata għall-implimentazzjoni: Sa Diċembru 2018.

F’xi wħud mill-Fondi Strutturali u ta’ Investiment Ewropej hemm aktar finanzjament għall-azzjoni klimatika u dan huwa ffukat aħjar, iżda f’oħrajn, fil-biċċa l-kbira, jinżamm l-istatus quo

104

Meta mqabbel mal-perjodu 2007-2013, in-nefqa relatata mal-klima fil-perjodu 2014-2020 fil-programmi kollha tal-FEŻR u tal-FK, inkluż il-qafas ta’ Kooperazzjoni Territorjali Ewropea, hija ppjanata li tiżdied minn EUR 32.4 biljun għal EUR 54.7 biljun. Minbarra ż-żieda finanzjarja, aħna identifikajna iffukar aħjar fuq l-azzjoni klimatika kif ukoll prattika tajba f’ċerti oqsma, bħal fil-proċess ta’ ġestjoni tal-programmi jew fit-tip ta’ investimenti ffinanzjati (il-paragrafi 69 u 70).

105

Madankollu, fil-programmi awditjati fil-Ġermanja u fir-Rumanija, aħna sibna li, matul in-negozjati dwar il-programmazzjoni, il-Kummissjoni ma kinitx għamlet biżżejjed pressjoni biex jirnexxielha żżid b’mod sinifikanti l-ammont allokat għall-azzjoni klimatika li tittieħed fil-qasam tar-riċerka u l-iżvilupp jew fil-qasam tal-iżvilupp tan-negozju. Dan ifisser li mhux l-opportunitajiet potenzjali kollha għall-finanzjament ta’ azzjoni relatata mal-klima ġew esplorati bis-sħiħ (il-paragrafu 75).

106

B’mod simili, il-kontribuzzjoni potenzjali tal-Fond Soċjali Ewropew għall-azzjoni klimatika tista’ tiżdied fid-dawl tad-domanda dejjem akbar għal impjiegi ekoloġiċi fl-ekonomija. Aħna sibna li l-programmi operazzjonali tal-FSE allokaw sehem baxx ħafna ta’ 1.4 % minn EUR 83 biljun għall-azzjoni klimatika. Il-Kummissjoni ma ċċekkjatx b’mod sistematiku jekk il-programmi kienx se jkollhom fil-mira d-domanda għal impjiegi ekoloġiċi jew jekk kinux se jappoġġaw it-tranżizzjoni għal ekonomija b’livell baxx ta’ emissjonijiet tal-karbonju (il-paragrafi 76 sa 79).

107

Minkejja xi prattiki tajbin emerġenti, ma saret l-ebda tranżizzjoni sinifikanti favur l-azzjoni klimatika fil-politiki tal-agrikoltura, tal-iżvilupp rurali jew tas-sajd.

108

L-introduzzjoni ta’ Pagament Ekoloġiku ma jiggarantix bidla sinifikanti tal-kontribuzzjoni tal-pagamenti diretti għall-klima. Din l-iskema l-ġdida, filwaqt li għandha ċertu impatt fuq l-azzjoni klimatika, fil-prattika sserraħ l-aktar fuq prattiki agrikoli li diġà jeżistu (il-paragrafi 81 u 83). Fost it-tliet programmi tal-iżvilupp rurali, aħna ma osservajna l-ebda tranżizzjoni reali ‘l fuq jew ‘l isfel fl-investimenti. Rigward li l-azzjoni klimatika tkun aktar fil-mira, aħna ma sibna l-ebda bidla sinifikanti fil-karatteristiċi ewlenin tal-proċess ta’ ġestjoni, bħar-rekwiżiti jew il-kriterji ta’ eliġibbiltà u tal-għażla. Madankollu, it-tfassil ta’ xi miżuri inqas materjali kien ġie mmodifikat biex dawn isiru aktar relatati mal-klima. Aħna sibna wkoll bosta eżempji ta’ prattika tajba emerġenti li tikkontribwixxi b’mod dirett għall-ġlieda kontra t-tibdil fil-klima (il-paragrafi 84 sa 87).

109

Kien hemm biss żieda limitata ħafna fl-iffukar fuq l-azzjoni klimatika fil-fond għall-affarijiet marittimi u s-sajd. Referenzi diretti u ċari għall-objettivi relatati mat-tibdil fil-klima, kemm il-mitigazzjoni kif ukoll l-adattament, għadhom rari. B’riżultat ta’ dan, il-fond għall-affarijiet marittimi u s-sajd għadu ma estendiex l-ambitu tal-kontribuzzjoni tiegħu għall-azzjoni klimatika (il-paragrafi 88 sa 90).

Rakkomandazzjoni 7 — Jiġu esplorati l-opportunitajiet potenzjali kollha u tiġi żgurata tranżizzjoni effettiva favur l-azzjoni klimatika

Jenħtieġ li l-Kummissjoni:

a)tidentifika dawk l-oqsma b’potenzjal għall-azzjoni klimatika li mhuwiex qed jiġi sfruttat biżżejjed, bħall-Fond Soċjali Ewropew, u tiżviluppa pjanijiet ta’ azzjoni biex tiżdied il-kontribuzzjoni ta’ dawn l-oqsma għall-azzjoni klimatika;

b)Jenħtieġ li l-Kummissjoni u l-Istati Membri jżidu l-integrazzjoni tal-azzjoni klimatika fl-agrikoltura, fl-iżvilupp rurali u fis-sajd, pereżempju, billi jiżviluppaw miżuri ġodda, jew billi jbiddlu l-immirar ta’ miżuri eżistenti li jkunu jindirizzaw it-tibdil fil-klima.

Data mmirata għall-implimentazzjoni: Sa Diċembru 2017.

Dan ir-Rapport ġie adottat mill-Awla I, immexxija mis-Sur Phil WYNN OWEN, Membru tal-Qorti tal-Awdituri, fil-Lussemburgu fil-laqgħa tagħha tas-26 ta’ Ottubru 2016.

Għall-Qorti tal-Awdituri

Klaus-Heiner LEHNE
President

Anness

Anness

Matriċi ta’ koeffiċjenti użati mill-QEA fil-qasam tal-politika ta’ żvilupp rurali

Il-matriċi proposta li hija bbażata fuq iż-żjarat tal-awditjar fl-Istati Membri, u li hija wkoll adattata mill-istudju ta’ tħejjija li ġie kkummissjonat mill-Kummissjoni, tirrimedja n-nuqqas ta’ divrenzjar tal-koeffiċjent tal-UE għall-klima skont il-miżura.

Fuq il-bażi tal-istudji tal-każijiet li ġew eżaminati fl-Istati Membri, analiżi tad-dokumentazzjoni¹, analiżi tan-noti interni tal-Kummissjoni u l-applikazzjoni ta’ standards internazzjonali², aħna stabbilejna, bħala l-ewwel pass, matriċi aġġornata ta’ koeffiċjenti għall-klima li tieħu inkunsiderazzjoni l-miżuri u l-objettivi ta’ politika tagħhom irrappreżentati skont l-oqsma ta’ prijorità (ara hawn taħt). Fit-tieni stadju, aħna ddeterminajna l-ammonti tal-FAEŻR skont il-miżura u l-qasam ta’ prijorità. Il-Kummissjoni pprovdiet id-data disponibbli biex dan ikun jista’ jsir. L-uniku każ fejn kellha ssir suppożizzjoni kien bil-prijorità Nru 4 tal-Unjoni³. Fl-aħħar nett, aħna applikajna l-koeffiċjenti għall-klima fil-matriċi hawn taħt għall-ammonti korrispondenti tal-FAEŻR.

1Il-matriċi ġiet żviluppata b’mod partikolari fuq il-bażi tal-istudju ta’ tħejjija li ġie kkummissjonat mill-Kummissjoni, “Tracking system for climate expenditure in the post-2013 EU budget” (Sistema ta’ insegwiment għan-nefqa għall-klima fil-baġit tal-UE fil-perjodu ta’ wara l-2013) - Valutazzjoni dettaljata tal-PAK, it-Tabella 5.4 (pp. 25-30).

2Il-markaturi ta’ Rio li jintużaw mill-OECD, u l-prinċipji ta’ insegwiment żviluppati mill-Banek Multilaterali tal-Iżvilupp bħall-Bank Dinji.

3Il-prijorità Nru 4 tal-Unjoni tiġi programmata bħala “blokk” f’konformità mal-linji gwida tal-Kummissjoni għall-programmazzjoni strateġika, jiġifieri ma ssirx allokazzjoni tan-nefqa mill-FAEŻR għal oqsma ta’ prijorità individwali. Għalhekk, aħna qsamna fi tlieta n-nefqa ppjanata mill-FAEŻR taħt din il-prijorità u allokajna ammont indaqs tal-FAEŻR għal kull wieħed mit-tliet oqsma ta’ prijorità taħt il-prijorità Nru 4 tal-Unjoni: l-oqsma ta’ prijorità Nri 4A (ir-restawr, l-ippreżervar u t-titjib tal-ekosistemi relatati mal-agrikoltura u mal-forestrija), 4B (it-titjib tal-ġestjoni tal-ilma, inkluża l-ġestjoni tal-fertilizzanti u l-pestiċidi) u 4C (il-prevenzjoni tal-erożjoni tal-ħamrija u t-titjib tal-ġestjoni tal-ħamrija).

Matriċi proposta

| Prijoritajiet u oqsma ta’ prijorità | Prijorità Nru 2 | Prijorità Nru 3 | Prijorità Nru 4 | Prijorità Nru 5 | Prijorità Nru 6
It-titjib tal-vijabbiltà tal-azjendi agrikoli u l-kompetittività tat-tipi kollha ta’ agrikoltura fir-reġjuni kollha u l-promozzjoni ta’ teknoloġiji agrikoli innovattivi | Il-promozzjoni tal-organizzazzjoni tal-katina tal-ikel, it-trattament xieraq tal-annimali u l-ġestjoni tar-riskji fl-agrikoltura | Ir-restawr, l-ippreżervar u t-titjib tal-ekosistemi relatati mal-agrikoltura u mal-forestrija | Il-promozzjoni tal-effiċjenza tar-riżorsi u l-appoġġ tat-tranżizzjoni lejn ekonomija b’livell baxx ta’ emissjonijiet ta’ karbonju u ekonomija reżistenti għat-tibdil fil-klima fis-setturi tal-agrikoltura, tal-ikel u tal-forestrija. | Il-promozzjoni tal-inklużjoni soċjali, it-tnaqqis tal-faqar u l-iżvilupp ekonomiku fiż-żoni rurali
Kodiċi tal-Miżura | Isem tal-Miżura | Għall-oqsma ta’ prijorità kollha | Titjib tal-kompetittività tal-produtturi primarji billi jiġu integrati aħjar fil-katina tal-ikel | Appoġġ għall-prevenzjoni u l-ġestjoni tar-riskji tal-azjendi agrikoli | Restawr, preżervazzjoni u titjib tal-bijodiversità | Titjib tal-ġestjoni tal-ilma, inkluża l-ġestjoni tal-fertilizzanti u l-pestiċidi | Prevenzjoni tal-erożjoni tal-ħamrija u titjib tal-ġestjoni tal-ħamrija | Għall-oqsma ta’ prijorità kollha | Għall-oqsma ta’ prijorità kollha
1 | Trasferiment tal-għarfien u azzjonijiet ta’ informazzjoni | 0 % | 0 % | 40 % | 40 % | 40 % | 100 % | 100 % | 0 %
2 | Servizzi ta’ konsulenza, ġestjoni tal-azjendi agrikoli u servizzi ta’ salvataġġ tal-azjendi agrikoli | 0 % | 0 % | 40 % | 40 % | 40 % | 100 % | 100 % | 0 %
3 | Skemi ta’ kwalità għall-prodotti agrikoli u għall-oġġetti tal-ikel | 0 % | 0 % | 0 % | 40 % | 40 % | 40 % | 100 % | 0 %
4 | Investmenti f’assi fiżiċi | 0 % | 0 % | 40 % | 40 % | 40 % | 100 % | 100 % | 0 %
5 | Restawr tal-potenzjal tal-produzzjoni agrikola li saritlu ħsara b’diżastri naturali, u introduzzjoni ta’ azzjonijiet ta’ prevenzjoni xierqa | 0 % | 0 % | 100 % | 40 % | 40 % | 100 % | 100 % | 0 %
6 | Żvilupp tal-azjendi agrikoli u tan-negozji | 0 % | 0 % | 0 % | 0 % | 0 % | 0 % | 100 % | 0 %
7 | Servizzi bażiċi u tiġdid tal-irħula f’żoni rurali | 0 % | 0 % | 0 % | 40 % | 40 % | 100 % | 100 % | 0 %
8 | Investimenti fl-iżvilupp taż-żoni forestali u titjib tal-vijabbiltà tal-foresti | 0 % | 0 % | 40 % | 100 % | 100 % | 100 % | 100 % | 0 %
9 | Twaqqif ta’ gruppi tal-produtturi | 0 % | 0 % | 0 % | 0 % | 0 % | 0 % | 100 % | 0 %
10 | Agroambjent — klima | 0 % | 0 % | 0 % | 40 % | 40 % | 100 % | 100 % | 0 %
11 | Biedja organika | 0 % | 0 % | 0 % | 40 % | 40 % | 100 % | 100 % | 0 %
12 | Pagamenti skont Natura 2000 u d-Direttiva Qafas dwar l-Ilma | 0 % | 0 % | 0 % | 40 % | 40 % | 100 % | 100 % | 0 %
13 | Pagamenti għal żoni li jiffaċċjaw restrizzjonijiet naturali jew restrizzjonijiet speċifiċi oħra | 0 % | 0 % | 0 % | 40 % | 40 % | 40 % | 100 % | 0 %
14 | Trattament xieraq tal-annimali | 0 % | 0 % | 0 % | 0 % | 0 % | 0 % | 100 % | 0 %
15 | Servizzi ambjentali u klimatiċi b’rabta mal-foresti u konservazzjoni tal-foresti | 0 % | 0 % | 40 % | 40 % | 40 % | 100 % | 100 % | 0 %
16 | Kooperazzjoni | 0 % | 0 % | 0 % | 40 % | 40 % | 100 % | 100 % | 0 %
17 | Ġestjoni tar-riskju | 0 % | 0 % | 40 % | 0 % | 0 % | 0 % | 100 % | 0 %
18 | Finanzjament ta’ pagamenti diretti nazzjonali kumplementari għall-Kroazja | 0 % | 0 % | 0 % | 0 % | 0 % | 0 % | 0 % | 0 %
19 | LEADER: Appoġġ għall-bini tal-kapaċità axxendenti li jista' jwassal għal approċċi innovattivi biex l-isfidi tat-tibdil fil-klima jiġu ffaċċjati | 0 % | 0 % | 0 % | 40 % | 40 % | 100 % | 100 % | 0 %
20 | Assistenza teknika | 0 % | 0 % | 0 % | 0 % | 0 % | 0 % | 0 % | 0 %

Risposta tal-Kummissjoni

Sommarju eżekuttiv

I

Il-Kummissjoni hi impenjata bis-sħiħ fil-ġlieda kontra l-bidla fil-klima. L-approċċ tal-UE lejn it-tranżizzjoni għal ekonomija b’livell baxx ta’ karbonju u ekonomija reżistenti huwa mmexxi permezz ta’ miżuri ta’ politika, li għandhom l-għan ukoll li jibdlu x-xejriet ta’ investiment. L-infiq pubbliku mill-UE u l-baġits nazzjonali tal-Istati Membri jikkumplimentaw u jfittxu li jħaffu din it-tranżizzjoni.

Mal-proposta biex tiġi integrata l-bidla fil-klima fil-baġit tal-UE¹ u biex jiżdied l-infiq marbut mal-klima sa 20 % tal-baġit, il-Kummissjoni kellha l-għan li l-baġit tal-UE jkun pijunier fil-promozzjoni tal-integrazzjoni. Il-Kunsill Ewropew u l-Parlament Ewropew appoġġaw l-approċċ tal-integrazzjoni², u kkonfermaw li 20 % huwa livell xieraq ta’ appoġġ.

II

Il-Kunsill Ewropew espliċitament ikkonferma l-approċċ tal-Kummissjoni biex tintegra l-klima fil-baġit bħala l-għan ewlieni, appoġġjat mill-għan politiku li jagħmel mill-inqas 20 % tal-infiq tal-UE fil-QFP attwali rilevanti għall-klima.

Minbarra l-integrazzjoni, il-Qafas Finanzjarju Pluriennali (QFP) jistabbilixxi wkoll programm iddedikat biex jindirizza l-azzjoni klimatika.

IV

Il-Kummissjoni tilqa’ b’sodisfazzjon l-għarfien tal-Qorti tax-xogħol ambizzjuż imwettaq u l-ħtieġa li jitkomplew l-isforzi biex tittejjeb aktar l-integrazzjoni. Fl-istess ħin, il-Kummissjoni tqis li sar progress sinifikanti kemm f’li jiġu inklużi kunsiderazzjonijiet klimatiċi fl-iżvilupp tal-programmi kif ukoll fl-iżvilupp ta’ approċċ uniku ta’ integrazzjoni kwantifikata, li issa jipprovdi bażi trasparenti.

Il-Kummissjoni tinnota, madankollu, li l-potenzjal ta’ kontribuzzjoni individwali ta’ kull wieħed mill-fondi tvarja skont il-missjonijiet primarji tiegħu, u għaldaqstant, huwa inevitabbli li s-sistemi użati għall-ipprogrammar u għall-monitoraġġ tal-kontribut ivarjaw minn fond għall-ieħor. Barra minn hekk, ir-riforma tal-Politika Agrikola Komuni (PAK) wasslet għal żieda sinifikanti fil-finanzjament tal-azzjoni dwar il-klima meta mqabbla mal-perjodu 2007–2013. Il-Kummissjoni tqis li hemm ċaqliq importanti lejn aktar azzjoni klimatika.

V

Il-Kummissjoni evalwat il-progress lejn il-mira ta’ 20 % fir-reviżjoni ta’ nofs it-terminu (MTR) tal-QFP, ippubblikata fl-14 ta’ Settembru 2016. L-aħħar dejta, ppreżentata fid-Dokument ta’ Ħidma tal-Persunal 299 (2016) li jakkumpanja r-Reviżjoni ta’ Nofs it-Terminu tal-Qafas Finanzjarju Pluriennali (COM(2016) 603) turi li matul il-perjodu 2014–2020, se jintlaħqu total ta’ ftit aktar minn EUR 200 biljun tan-nefqa relatata mal-klima. Dan huwa ekwivalenti għal madwar 18.9 % għall-perjodu ta’ pprogrammar finanzjarju sħiħ.

Ara wkoll it-tweġiba tal-Kummissjoni għall-paragrafu 28.

VI

Il-Kummissjoni tieħu nota tas-simulazzjonijiet tal-Qorti. Madankollu, il-Kummissjoni stabbiliet metodoloġija tat-traċċar innovattiva u dettaljata ibbażata fuq l-indikaturi ta’ Rio tal-OECD.

Madankollu, il-Kummissjoni tirrikonoxxi l-ħtieġa li jitkomplew l-isforzi biex tiżdied ir-rilevanza tal-klima fil-programmi kollha tal-UE, inklużi dawk imsemmija mill-Qorti.

Il-metodu użat mill-Kummissjoni kien ippreparat b’mod trasparenti u b’mod ikkoordinat. L-approċċ tal-UE biex jiġu evalwati l-livelli ta’ finanzjament għall-klima fl-agrikoltura u l-iżvilupp rurali huwa wieħed tajjeb. Bl-istess mod, għal ħlasijiet ta’ ekoloġizzazzjoni diretti il-kalkolu jirrifletti b’mod ġust il-konnessjoni mal-klima tat-tliet prattiki tal-biedja. Barra minn hekk, għal ħlasijiet diretti mhux għal ekoloġizzazzjoni, l-impatt fuq il-klima ta’ 8 % tal-pagamenti diretti mhux għal ekoloġizzazzjoni mhuwiex sopravalutat meta wieħed iħares lejn il-benefiċċji għall-klima tal-integrazzjoni u l-pagamenti diretti.

VII

Il-Kummissjoni tirrikonoxxi li l-approċċ innovattiv tat-traċċar tal-infiq fuq il-klima u l-implimentazzjoni tiegħu fil-baġit tal-UE jista’ jittejjeb aktar, inkluż fir-rigward ta’ granularità akbar fir-rigward tal-mitigazzjoni u l-adattament. Fl-istess ħin, fid-dawl tal-impatt amministrattiv mhux ċar u l-kumplessità biex ikun evitat l-għadd doppju waqt li jiġu riflessi l-kobenefiċċji frekwenti relatati, il-Kummissjoni attwalment ma tipprevedix tqassim ulterjuri ta’ sistema ta’ traċċar.

VIII

Il-Kummissjoni tinnota li wħud mir-rakkomandazzjonijiet tal-Qorti diġà ġew jew se jiġu indirizzati (notevolment, ir-Rakkomandazzjoni 1, 6 (b) u 6 (c)), xi wħud huma parzjalment aċċettabbli (ir-Rakkomandazzjonijiet 2(a), 3, 4, 5 u 7 (a)), waqt li xi wħud mhumiex adatti jew fattibbli (ir-Rakkomandazzjonijiet 2 (c), 6 (a) u 7 (b)). B’mod ġenerali, il-Kummissjoni tqis li l-approċċ ta’ integrazzjoni żied il-kontribuzzjoni lejn il-klima mill-baġit tal-UE.

Introduzzjoni

01

Il-Kummissjoni hi impenjata bis-sħiħ fil-ġlieda kontra t-tibdil fil-klima. L-approċċ tal-UE lejn it-tranżizzjoni għal ekonomija b’livell baxx ta’ karbonju u ekonomija reżistenti huwa mmexxi permezz ta’ miżuri ta’ politika, li għandhom l-għan ukoll li jibdlu x-xejriet ta’ investiment, kif muri għal darba oħra mill-pakkett ta’ miżuri riċenti tal-Kummissjoni³. L-infiq pubbliku mill-UE u l-baġits nazzjonali tal-Istati Membri jikkumplimenta u jfittex li jħaffef din it-tranżizzjoni.

02

Il-Kummissjoni tikkunsidra l-adattament għat-tibdil inevitabbli fil-klima u l-mitigazzjoni bħala reazzjonijiet politiċi kumplementari, u tfittex li tindirizza dan simultanjament, fejn rilevanti.

05

Il-miżuri ta’ adattament huma intiżi biex inaqqsu r-riskji relatati mal-klima għal livell aċċettabbli, abbażi tat-tbassir tat-tibdil fil-klima.

07

Hemm bosta xpruni għat-tnaqqis fil-livelli tal-emissjonijiet ta’ gassijiet b’effett ta’ serra (GHG); b’mod partikolari, it-tnaqqis tal-intensità tal-enerġija (inqas konsum tal-enerġija għal kull unità ta’ PDG) u l-użu ta’ sorsi ta’ enerġija rinnovabbli. It-tkabbir ekonomiku (PDG per capita) kien forza pożittiva ta’ emissjonijiet (jiġifieri mhux kontributur għat-tnaqqis) matul il-perjodu 2005–2013, għalkemm dan l-effett kien inqas mill-2007/08⁴. F’dan il-kuntest, mhuwiex ġustifikat li wieħed jippreżenta l-impatt tal-kriżi ekonomika fuq l-emissjonijiet.

08

Il-Kummissjoni tenfasizza li l-għan ta’ 20 % ġie mħabbra bħala element wieħed tal-approċċ tal-integrazzjoni fil-baġit tal-UE, li fih innifsu huwa element wieħed tal-approċċ tal-UE biex twieġeb għall-bżonnijiet marbuta mat-tibdil fil-klima.

L-approċċ tal-integrazzjoni fil-baġit tal-UE juri l-impenn tal-UE għal azzjoni dwar il-klima u t-tmexxija tagħha, bħal kull azzjoni tal-UE għall-ġlieda kontra t-tibdil fil-klima.

09

Il-Kummissjoni tqis li 20 % tħabbret bħala mira politika u ta’ aspirazzjoni biex tingħata aktar relevanza lill-klima permezz ta’ operazzjonijiet iffinanzjati mill-baġit tal-UE. L-istrateġija ġiet approvata mill-Kunsill Ewropew u l-Parlament Ewropew, u saru passi ta’ implimentazzjoni. Il-Kummissjoni tenfasizza li, fl-ispirtu ta’ dan ta’ hawn fuq, kemm il-Kummissjoni kif ukoll l-awtorità tal-baġit iddeċidew li ma jagħmlux din il-mira parti mit-test legali.

Minbarra l-integrazzjoni, il-qafas finanzjarju pluriennali (QFP) jistabbilixxi wkoll programm iddedikat biex jindirizza, inter alia, l-azzjoni klimatika (taħt il-programm LIFE).

12

Id-Direttorat Ġenerali tal-Baġit jikkoordina l-allokazzjoni tar-riżorsi fil-baġit lejn prijoritajiet ta’ politika, inkluż fir-rigward tal-azzjoni klimatika, jiġbor u jikkonsolida fid-Dikjarazzjoni tal-Estimi tal-Abbozz tal-Baġit id-dejta biex jiġġustifika l-ammonti proposti mill-Kummissjoni lill-Awtorità Baġitarja għall-proċedura baġitarja annwali.

Kaxxa — Il-kuntest tal-integrazzjoni fil-qosor Ir-raba’ punt

L-azzjoni klimatika tal-UE tkopri firxa wiesgħa ta’ miżuri, u l-miri ambizzjużi li jagħmlu lill-UE mexxeja globali fl-azzjoni klimatika. L-integrazzjoni tal-klima fil-politiki u l-programmi kollha tal-UE hija element wieħed ta’ appoġġ għat-tranżizzjoni lejn soċjetà b’karbonju baxx u reżiljenti għall-klima.

L-approċċ tal-UE lejn l-integrazzjoni tal-klima fl-istrumenti u l-baġit tal-UE jiġi kunċettwalizzat f’erba’ livelli, kif spjegat fit-tweġiba tal-Kummissjoni għall-paragrafu 24.

Osservazzjonijiet

24

Il-Kummissjoni tqis li l-baġit tal-UE għamel progress sinifikanti fl-integrazzjoni tal-klima. L-approċċ tal-UE lejn l-integrazzjoni tal-klima fl-istrumenti u l-baġit tal-UE jiġi kunċettwalizzat f’erba’ livelli.

-Id-deċiżjonijiet politiċi magħmula mill-istituzzjonijiet tal-UE (fil-kuntest tal-adozzjoni tal-QFP 2014–2020) biex jintegraw l-azzjoni għall-klima⁵ u biex iħabbru objettiv li mill-inqas 20 % tal-infiq tal-UE ikun rilevanti għall-klima.

-Li l-objettivi tal-klima jitnaqqxu f’qafas legali/gwida (bażi legali għal sett ġdid ta’ programmi ta’ nfiq, linji gwida);

-L-implimentazzjoni ta’ regoli u linji gwida relatati mal-klima (kwalità ta’ implimentazzjoni).

-Bħala parti minn dan l-approċċ, metodu komuni biex jiġu ttraċċati l-ispejjeż relatati mal-klima f’kull strument tal-UE.

Aħna nirrikonoxxu li l-verifika tiffoka primarjament fuq l-għan finanzjarju.

It-tieni inċiż

Il-Kummissjoni ma taqbilx mal-għażla tal-Qorti li tikkunsidra sett ta’ prinċipji maqbula fl-2015 minn ċerti organizzazzjonijiet li jimplimentaw l-għajnuna ta’ żvilupp internazzjonali bħala punt ta’ referenza għall-valutazzjoni ta’ “adegwatezza” tal-approċċ ta’ integrazzjoni innovattiv u dettaljat maqbul fil-livell tal-UE.

25

Il-Kummissjoni tagħraf id-deċiżjoni tal-Qorti li tqis il-mira ta’ 20 % bħala objettiv baġitarju, iżda ttenni li l-mira kienet imħabbra mill-Kummissjoni bħala objettiv politiku biex tappoġġa l-integrazzjoni tal-klima f’diversi programmi. Minħabba n-natura ta’ din il-mira, il-Kummissjoni tqis li l-interpretazzjoni baġitarji waħedha ma tirriflettix l-approċċ tal-UE lejn l-integrazzjoni.

26

Il-Kummissjoni tenfasizza li l-għan politiku ta’ 20 % ġie mħabbar biex jgħin l-integrazzjoni tal-azzjoni klimatika fil-programmi tal-UE (ara t-tweġiba tal-Kummissjoni għall-paragrafu 25). Għal din ir-raġuni l-Kummissjoni ma kkwantifikatx is-sehem tal-ħtiġijiet tal-investiment li għandhom jiġu koperti mill-baġit tal-UE, iżda kkunsidrat l-estimi kif deskritt fil-proposta tal-Kummissjoni għall-QFP⁶.

27

Il-Kummissjoni tqis li kien hemm żidiet sinifikanti fl-infiq rilevanti għall-klima. Il-Kummissjoni tikkonferma li, fl-istess ħin, ma hemmx dejta komprensiva u komparabbli dwar l-infiq marbut mal-klima fil-QFP preċedenti, li kienet tkun prerekwiżit għall-iżvilupp ta’ miri aktar dettaljati. L-iżvilupp ta’ sistema ta’ traċċar soda u trasparenti hija element wieħed tal-approċċ ta’ integrazzjoni tal-UE.

28

Il-Kummissjoni evalwat il-progress lejn il-mira ta’ 20 % fir-Reviżjoni ta’ Nofs it-Terminu (MTR) tal-QFP, ippubblikata fl-14 ta’ Settembru 2016. Id-dejta, ppreżentata fid-Dokument ta’ Ħidma tal-Persunal 299 (2016) li jakkumpanja r-Reviżjoni ta’ Nofs it-Terminu tal-Qafas Finanzjarju Pluriennali (COM(2016) 603) turi li matul il-perjodu 2014–2020, total ta’ ftit aktar minn EUR 200 biljun tan-nefqa relatata mal-klima se jintlaħqu. Dan huwa ekwivalenti għal madwar 18.9 % għall-perjodu ta’ pprogrammar finanzjarju sħiħ. Id-dejta ppubblikata fl-Anness 2 tad-Dokument ta’ Ħidma tal-Persunal tagħti dettalji tat-totali skont l-estimi tal-programm fuq segwiment tal-klima ta’ mira ta’ 20 % għall-perjodu ta’ programmazzjoni 2014–2020 kollu.

Climate Mainstreaming 2014-2020 — totals by programme
(EUR million, commitment appropriations) | 2014-2017 | 2018-2020 estimates
Programme | 2014 | 2015 | 2016 | 2017 | 2018 | 2019 | 2020 | Total 2014-2020
For reference: Total EU Budget (Section III- Commission, Financial programming) | 118 054.4 | 158 606.8 | 151 241.6 | 153 757.8 | 156 782.8 | 159 966.3 | 164 145.4 | 1 062 554.9
Total Climate Change finance in the EU Budget | 16 097.7 | 27 475.7 | 31 634.4 | 29 726.8 | 30 777.7 | 31 883.6 | 32 307.7 | 200 986.9
Share of Climate Change relevant spending in EU Budget | 13.6 % | 17.3 % | 20.9 % | 19.3 % | 19.6 % | 19.9 % | 19.7 % | 18.9 %

Ara t-tweġiba komuni tal-Kummissjoni għall-paragrafi 31 u 32:

Il-Kummissjoni ttenni li l-objettiv politiku ta’ 20 % ġie mħabbar biex titrawwem l-integrazzjoni (ara wkoll it-tweġiba tal-Kummissjoni għall-paragrafu 25). Il-Kummissjoni tqis l-isfond flessibbli tal-mira ta’ 20 % bħala xieraq fl-iżvilupp ta’ approċċ innovattiv għall-integrazzjoni tal-klima u t-traċċar tan-nefqa rilevanti. L-approċċ tal-UE tal-integrazzjoni jfittex li jintegra aspetti tal-klima fi ħdan il-baġit kollu tal-UE.

Il-Kummissjoni tikkonferma li l-koleġiżlaturi ma kkunsidrawx il-miri speċifiċi meħtieġa għall-promozzjoni tal-integrazzjoni tal-klima fil-programmi kollha. Kif spjegat fit-tweġiba tal-Kummissjoni għall-paragrafu 24, l-integrazzjoni hija segwita f’diversi proċessi, b’miri speċifiċi li huma wieħed minn dawn.

Id-dejta ppubblikata fil-MTR tal-QFP turi li ħafna programmi fi ħdan il-baġit tal-UE jikkontribwixxu għal azzjoni klimatika. Fl-istess ħin, il-Kummissjoni taqbel li l-għanijiet speċifiċi jistgħu jkunu utli biex javvanzaw l-integrazzjoni tal-klima.

L-infiq marbut mal-klima huwa traċċat fil-baġit kollu; fil-każ tal-Fondi Ewropej Strutturali u ta’ Investiment (ESIF) dan ir-rekwiżit ta’ traċċar ġie stabbilit mill-koleġislaturi.

34

Il-Kummissjoni tirrikonoxxi li metodu pijunier ta’ traċċar tal-UE, li hu uniku fil-kopertura u fid-dettall tiegħu u ġie miftiehem fil-proċess leġiżlattiv tal-UE, jista’ jiġi mtejjeb aktar. Fl-istess ħin, m’hemmx metodi miftiehma internazzjonalment għal traċċar kwantifikat tal-infiq fuq il-klima.

35

Il-metodu tal-UE ta’ assenjazzjoni ta’ koeffiċjenti għall-infiq tal-UE wera li jagħti bilanċ adatt bejn ir-robustezza tad-dejta u l-isforz amministrattiv meħtieġ kemm mill-Kummissjoni kif ukoll mill-Istati Membri.

L-ewwel inċiż

Il-Kummissjoni tirrikonoxxi l-possibilità ta’ xi sopravalutazzjoni jew sottovalutazzjoni tar-rilevanza klimatika ta’ ċertu nfiq bil-metodoloġija attwali u wkoll bħala riżultat dirett tal-applikazzjoni ta’ sistema bbażata fuq proporzjonijiet medji tat-tliet “Indikaturi ta’ Rio”. Fl-istess ħin, il-Kummissjoni tqis li l-metodoloġija tagħha hija konservattiva biżżejjed u ma tqisx sett ta’ prinċipji żviluppati minn grupp ta’ organizzazzjonijiet internazzjonali għall-għajnuna fl-2015 dwar it-traċċar tal-mitigazzjoni tal-operazzjonijiet tagħhom bħala punt ta’ riferiment rilevanti għall-approċċ użat mill-Kummissjoni. Il-Kummissjoni tenfasizza li xi kalkoli tal-Qorti użati fir-rapport użaw koeffiċjenti li jvarjaw minn dawk użati mill-Kummissjoni.

It-tieni inċiż

Il-Kummissjoni tqis li l-approċċ ta’ traċċar miftiehem mill-koleġiżlaturi tal-UE huwa robust u adatt għall-iskopijiet speċifiċi tagħha. Filwaqt li huma utli biex jinformaw l-approċċ tal-UE, il-kategoriji u l-metodi tal-OECD ma kinux imfassla bl-għan li jappoġġaw l-integrazzjoni u t-traċċar kkwantifikat fil-baġit tal-UE u għalhekk ġew aġġustati mill-koleġiżlatur għall-ħtiġijiet speċifiċi tal-programmi fil-bażijiet leġiżlattivi rispettivi.

Il-Kummissjoni tfakkar li l-objettiv primarju tal-programmi differenti tal-UE huwa stabbilit fil-bażi legali rispettiva, u l-integrazzjoni min-natura tagħha tfisser li l-implimentazzjoni tal-objettiv primarju tkun konsistenti mal-politika tal-UE dwar il-klima, u mhux tissostitwixxi l-objettiv primarju.

36

Is-sistema ta’ traċċabbiltà tal-UE dwar il-klima tinkorpora elementi speċifiċi li jagħmluha differenti minn dawk użati mill-organizzazzjonijiet internazzjonali tal-għajnuna u, għalhekk, paragun ma’ sistemi ta’ traċċar ta’ assistenza internazzjonali ma huwiex rilevanti.

Il-Kummissjoni tirrikonoxxi li l-approċċ innovattiv t-traċċar tal-infiq fuq il-klima u l-implimentazzjoni tiegħu fil-baġit tal-UE jista’ jittejjeb aktar, inkluż fir-rigward ta’ granularità akbar fir-rigward tal-mitigazzjoni u l-adattament. Fl-istess ħin, fid-dawl tal-impatt amministrattiv mhux ċar u l-kumplessità biex ikun evitat l-għadd doppju waqt li jiġu riflessi l-kobenefiċċji frekwenti relatati, il-Kummissjoni attwalment ma tipprevedix tqassim ulterjuri ta’ sistema ta’ traċċar.

37

Il-Kummissjoni taqbel mal-importanza ta’ strumenti finanzjarji u l-kontribuzzjoni tagħhom għal azzjoni tal-UE dwar il-klima u inkludiet il-kontribuzzjoni baġitarja għal dawn fit-traċċar tal-infiq għall-klima.

39

Il-Kummissjoni tqis li sar progress tajjeb fuq l-integrazzjoni tal-klima fil-biċċa l-kbira tal-oqsma, u li t-traċċar fuq l-infiq tal-baġit huwa robust u trasparenti, kif spjegat fit-tweġibiet tagħha b’mod partikolari l-paragrafi 12 u 28. Il-Kummissjoni tirrikonoxxi l-ħtieġa li tkompli tiżviluppa l-approċċ tagħha ta’ traċċar u tirrapporta r-riżultati fil-klima.

40

Ara wkoll it-tweġibiet tal-Kummissjoni għall-paragrafi V u 28.

41

Il-Kummissjoni tikkonferma li qabel l-MTR tal-QFP, kif spjegat fit-tweġiba tal-Kummissjoni għall-paragrafu 28, ma kinitx f’pożizzjoni li tivvaluta b’ċertezza jekk hijiex miexja sew biex tilħaq il-mira ta’ 20 %, minħabba li kien għad hemm informazzjoni nieqsa dwar in-nefqa programmata għall-fondi FSIE ipprogrammati għall-perjodu tal-QFP, u għalhekk l-ebda dejta affidabbli ma kienet disponibbli f’dak iż-żmien. Il-Kummissjoni evalwat il-progress lejn il-mira ta’ 20 % fl-MTR tal-QFP, li turi li matul il-perjodu 2014–2020, se jintlaħaq total ta’ ftit aktar minn EUR 200 biljun ta’ nfiq relatat mal-klima. Dan huwa ekwivalenti għal madwar 18.9 % għall-perjodu ta’ pprogrammar finanzjarju sħiħ.

43

Il-miżuri klimatiċi ppjanati, bil-koeffiċjenti korrespondenti, huma elenkati fil-programmi operazzjonali (POs) tal-Fond Ewropew għall-Affarijiet Marittimi u s-Sajd (FEMS). L-allokazzjoni indikattiva tal-FEMS għal kull miżura hija inkluża fir-rapporti annwali ta’ implimentazzjoni tal-Istati Membri (SM) (minn Mejju 2016). It-tabella finanzjarja f’dawk ir-rapporti u l-karatteristiċi ewlenin tal-operazzjonijiet appoġġati li se jidhru f’rapporti annwali tal-SM dwar l-operazzjonijiet (skont il-FEMS Art. 97.(1)(a) se jippermettu lill-Kummissjoni sabiex tissorvelja b’mod kontinwu l-livell tal-infiq kif ukoll kwalunkwe tibdil għall-kontribuzzjoni indikattiva għat-tibdil fil-klima iddikjarata fil-PO.

44

Peress li l-proċessi ta’ programmazzjoni issa tlestew, il-Kummissjoni issa tinsab f’pożizzjoni li tikkonsolida d-dejta affidabbli għal stimi aġġornati ta’ dawn il-programmi fir-rigward tal-infiq fuq il-klima, u ppubblikat is-sitwazzjoni attwali fil-kuntest tar-reviżjoni ta’ nofs it-terminu tal-QFP. Dan l-eżerċizzju kien ibbażat fuq dejta mhux preċiża u b’hekk seta’ wasal għal kalkoli żbaljati u interpretazzjonijiet ħżiena, kieku sar abbażi tad-dejta provviżorja tal-2014–2016.

45

Il-Kummissjoni tqis li huwa aktar rilevanti li tiffoka fuq it-traċċar tal-klima għal approprjazzjonijiet ta’ impenn/programmati u infiq adottat, peress li d-dejta dwar l-infiq ma tipprovdix informazzjoni utli biex ittejjeb l-integrazzjoni minħabba dewmien fit-trasferiment minn programmazzjoni għan-nefqa. Il-Kummissjoni tqis ukoll li t-traċċar tal-kontribuzzjonijiet finanzjarji mill-baġit tal-UE ma jistgħux b’mod siewi jitpoġġew f’relazzjoni kawżali mal-kisba tal-miri tal-UE dwar il-klima u l-enerġija jew kwalunkwe stima tal-livell ta’ bżonnijiet ta’ investiment.

L-introduzzjoni ta’ approċċ ta’ traċċar fil-livell ta’ nfiq ipprogrammat kien l-ewwel pass naturali u essenzjali għal integrazzjoni aħjar tal-kunsiderazzjonijiet klimatiċi fil-programmi kollha tal-UE. Ir-riskju inerenti identifikat mill-Qorti huwa preżenti fil-pjanijiet kollha tal-baġit. Il-Kummissjoni taqbel mal-Qorti li n-nefqa ppjanata mhux dejjem tissarraf f’pagamenti, iżda tinnota li bħala medja 97 % tat-total tal-impenji tal-baġit tal-UE tal-2015 ġew realizzati, li jrendi s-sistema eżistenti ta’ traċċar ta’ impenn ex ante effiċjenti għall-infiq. Barra minn hekk, il-Kummissjoni tinnota li l-metodoloġiji użati għall-kalkolu tal-34 % u d-49.3 % huma differenti fl-approċċ u l-ambitu.

46

Il-Kummissjoni regolarment tirrevedi d-dejta u tirrifletti l-bidliet fl-ipprogrammar fil-kuntest tal-proċedura annwali tal-baġit u t-twettiq tal-baġit annwali. Barra minn hekk, il-Kummissjoni fl-MTR tal-QFP ikkommettiet ruħha għall-valutazzjoni tal-progress lejn il-mira ta’ 20 % fl-analiżijiet ta’ nofs it-terminu tal-programmi tal-QFP. Il-Kummissjoni tqis li s-sistemi eżistenti ta’ traċċar u ta’ rapportar huma adatti, u ma tqisx li l-introduzzjoni ta’ xi rekwiżiti ta’ rrapurtar addizzjonali huma meħtieġa f’dan l-istadju.

47

Il-Kummissjoni tikkonferma li l-mira ta’ 20 % tkun espressament relatata mal-infiq tal-baġit tal-UE, u tikkunsidra li ma jkunx xieraq li jitħalltu l-elementi mhux finanzjarji mat-traċċar tal-mira finanzjarja.

Fl-istess ħin, nirrikonoxxu li r-rabta bejn in-nefqa, l-azzjonijiet mobilizzati u r-riżultati għandhom jiġu mtejba. Fil-kuntest ta’ programmi differenti ta’ infiq u jiddependi fuq il-grad li bih jiffokaw fuq l-investiment fl-azzjoni klimatika, l-indikaturi tal-produzzjoni u tar-riżultati ġew stabbiliti u, għal ċerti indikaturi komuni, jistgħu jiġu aggregati fil-livell tal-UE. Dawn l-indikaturi komuni ġew żviluppati abbażi tat-tagħlim politiku fi ħdan il-programm speċifiku kkonċernat (jiġifieri indikatur li jkejjel l-emissjonijiet tal-GHG mill-agrikoltura huwa inkluż f’qafas ta’ monitoraġġ u evalwazzjoni tal-Politika Agrikola Komuni (PAK). Indikatur tal-output speċifiku tal-FEŻR ta’ tnaqqis fl-emissjonijiet tal-GHG huwa definit għal investimenti infrastrutturali ffinanzjati).

Madankollu, attwalment mhuwiex teknikament possibbli li titħejja dejta konsolidata dwar, pereżempju, tnaqqis fl-emissjonijiet tal-gassijiet b’effett ta’ serra minn attivitajiet iffinanzjati permezz tal-baġit tal-UE.

48

Indikaturi komuni tal-FEŻR għandhom definizzjonijiet komuni li huma rrakkomandati fil-gwida tal-Kummissjoni⁷, li ġew diskussi ma’ esperti tal-Istati Membri (SM) qabel ma ġew ffinalizzati. Filwaqt li kien possibbli li tiġi proposta metodoloġija għall-kejl tat-tnaqqis ta’ GHG fit-tfaddil tal-enerġija rinnovabbli, ma kien hemm l-ebda kunsens u kien hemm diversi metodi disponibbli għal tali kalkolu f’oqsma oħrajn. Id-dejta kollha li tinġabar bl-użu ta’ indikaturi komuni jew speċifiċi se tkun disponibbli għall-evalwazzjoni u tista’ potenzjalment iżżid aktar tagħlim ta’ politika.

49

Il-Kummissjoni tqis li sar progress dwar l-integrazzjoni tal-klima fil-biċċa l-kbira tal-aspetti u l-ilħuq tal-mira huwa fattibbli. Il-Kummissjoni tirreferi għall-analiżi riċenti prevista fl-MTR tal-QFP ippubblikata fl-14 ta’ Settembru (kif imsemmi fit-tweġiba tagħha għall-paragrafu 28, fost l-oħrajn) u tikkonferma l-intenzjoni tagħha li tkompli l-isforzi tagħha biex tintegra l-klima fil-programmi tal-UE.

50

Kif imħabbar fl-MTR tal-QFP, il-Kummissjoni tfakkar li hija qed tippjana li tivvaluta l-progress fuq l-objettiv ta’ 20 % fl-analiżijiet ta’ nofs it-terminu ta’ programmi individwali, li jipprovdu opportunità biex ikomplu jintegraw il-klima fi programmi ta’ nfiq tal-UE.

51

Il-Kummissjoni tfakkar li hija ma tikkunsidrax li l-metodoloġija miftiehma għall-approċċ tat-traċċar tal-klima tal-UE toħloq riskju għall-integrazzjoni tal-klima, iżda tinnota s-simulazzjonijiet tal-Qorti bl-użu ta’ koeffiċjenti differenti tal-infiq agrikolu tal-UE.

L-ewwel inċiż

Il-Kummissjoni tqis li l-metodu użat minnha kien ippreparat b’mod trasparenti u b’mod ikkoordinat; dan ġie kkomunikat lill-Parlament Ewropew u lill-Kunsill u ma jwassalx għal stima żejda.

Ara wkoll it-tweġiba tal-Kummissjoni għall-paragrafu 53.

It-tieni inċiż

Bl-istess mod, il-koeffiċjenti tal-klima għall-iżvilupp rurali ġew stabbiliti b’mod trasparenti, f’konformità mal-objettiv politiku ta’ 20 %.

It-tielet inċiż

Il-Kummissjoni tqis li l-estimi tagħha tal-kontribuzzjioni ġenerali tal-klima taż-żewġ fondi tal-PAK huma bbażati fuq metodoloġija miftiehma tal-UE, li fiha d-dettalji kollha huma provduti fid-dikjarazzjonijiet annwali tal-programmi li jakkumpanjaw l-Abbozz ta’ Baġit tal-Kummissjoni.

Kif muri fit-tweġiba tagħha għall-paragrafu 35, il-Kummissjoni ma tqisx li sett ta’ prinċipji żviluppati minn grupp ta’ organizzazzjonijiet internazzjonali għall-għajnuna fl-2015 dwar it-traċċar tal-mitigazzjoni tal-operazzjonijiet tagħhom bħala punt ta’ riferiment rilevanti ta’ referenza għall-approċċ maqbul fil-livell tal-UE. Il-Kummissjoni tenfasizza li l-kalkoli tal-Qorti użati fir-rapport huma differenti minn dawk miftiehma fil-livell tal-UE li huma suffiċjentement konservattivi.

Ir-raba’ inċiż

Orizzont 2020 jirrappreżenta żieda konsiderevoli fir-riċerka ta’ dan il-qasam f’dak li għandu x’jaqsam mal-FP7. Il-parti “Koperazzjoni” tal-FP7 hija stmata li kkontribwixxiet EUR 2.4 biljun għall-azzjoni dwar il-klima (2007–2013), filwaqt li fl-ewwel sentejn biss (2014–2015) ta’ Orizzont 2020, iċ-ċifra hija ta’ EUR 3.2 biljun.

Madankollu, pjan ta’ azzjoni għal spinta oħra f’dan ir-rigward diġà hija fis-seħħ (ara t-tweġiba tal-Kummissjoni għall-paragrafu 60) sabiex jintlaħaq il-livell ta’ infiq projettat (bħala mira indikattiva) stabbilit fir-regolament Orizzont 2020.

53

Il-Kummissjoni tinnota li s-simulazzjonijiet tal-Qorti bl-użu ta’ metodoloġiji differenti u l-prinċipji ġenerali maqbula minn xi organizzazzjonijiet ta’ għajnuna internazzjonali, iżda ttenni l-impenn tagħha għall-approċċ tal-UE. Il-metodu użat mill-Kummissjoni huwa sod, kien ippreparat b’mod trasparenti u b’mod ikkoordinat; huwa bbażata fuq indikaturi ta’ Rio u ġie kkomunikat lill-Parlament Ewropew u lill-Kunsill.

Il-benefiċċju ta’ konformità trasverali għal azzjonijiet dwar il-klima jista’ jiġi stmat bl-applikazzjoni tar-Rio Marker ta’ 40 % għal sehem ta’ 20 % tal-pagamenti diretti mhux għall-ekoloġizzazzjoni. Bħal fil-każ ta’ kwalunkwe kalkolu ieħor dan huwa indikatur, ibbażati fuq sistema ta’ konformità trasversali. Madankollu, il-Kummissjoni tqis li l-impatt fuq il-klima ta’ 8 % tal-pagamenti diretti mhux għall-ekoloġizzazzjoni mhuwiex sopravalutat meta wieħed iqis il-benefiċċji tal-konformità trasverali u pagamenti diretti għall-klima.

Ara r-risposta tal-Kummissjoni għall-paragrafu 51.

Kaxxa 3 - Nuqqas ta’ ġustifikazzjoni xierqa għan-nuqqas ta’ ekoloġizzazzjoni tal-kontribuzzjonijiet tal-klima għall-pagamenti diretti

Ara r-risposta tal-Kummissjoni għall-paragrafu 51.

54

Il-Kummissjoni tqis li l-elementi applikati huma konservattivi biżżejjed.

Ara r-risposta tal-Kummissjoni għall-paragrafu 51, l-ewwel inċiż.

55

It-traċċar tal-klima tan-nefqa għall-Fond Agrikolu Ewropew għall-Iżvilupp Rurali (FAEŻR) isegwi l-prinċipju tal-applikazzjoni tal-markatur għal għanijiet politiċi, kif espress fil-prijoritajiet u l-oqsma ta’ ffukar tal-iżvilupp rurali tal-Unjoni. Billi l-Istati Membri jistgħu jipprogrammaw il-miżuri b’mod flessibbli, abbażi tal-kontribut mistenni tagħhom għal dawn l-għanijiet differenti, it-traċċar għandu jseħħ fil-livell ta’ dawn il-prijoritajiet FAEŻR, minflok fil-livell tal-miżura.

Minħabba din il-loġika ta’ intervenzjoni u l-prinċipju ta’ ġestjoni kondiviża, huma l-Istati Membri li jiddeterminaw il-prijorità jew qasam ta’ ffukar li miżura tikkontribwixxi l-aktar għaliha.

Bħala eżempju, il-miżura 13 taħt l-iskema għall-oqsma li jaffaċċjaw limiti naturali (ANC) kienet programmata taħt 4 prijoritajiet/oqsma ta’ attenzjoni differenti. Dawk l-Istati Membri li programmaw il-miżura 13 taħt il-prijorità 4 jqisu li hija aktar rilevanti biex jintlaħqu l-objettivi ta’ din il-prijorità.

Tweġiba Komuni tal-Kummissjoni għall-paragrafi 56, 57, 58 u l-Kaxxa 4

Il-Kummissjoni tieħu nota tar-riflessjonijiet tal-Qorti dwar in-nuqqasijiet tal-metodoloġija ta’ traċċar għall-FAEŻR u s-simulazzjonijiet ibbażati fuq approċċi differenti.

Il-metodoloġija tat-traċċar kurrenti għall-FAEŻR tipprova jsib bilanċ bejn il-provvediment ta’ stima raġonevolment affidabbli għal nefqa relatata mal-klima u minimizzar tal-piż u l-ispejjeż amministrattivi.

L-approċċ propost mill-Qorti ta’ applikar ta’ koeffiċjenti klimatiċi differenti għal miżuri/operazzjonijiet differenti fi ħdan żoni b’fokus speċifiċi u Prijoritajiet tal-Unjoni jżid il-preċiżjoni, iżda jwassal ukoll għal żieda tal-piż amministrattiv fuq l-amministrazzjonijiet nazzjonali u reġjonali.

Prijorità 4 għandha tiġi attribwita indikatur ta’ 100 %, peress li tinkludi miżuri li jikkontribwixxu għall-ħarsien tal-ambjent u t-tisħiħ tar-reżiljenza tal-ekosistemi għall-adattament għat-tibdil fil-klima. Meta titqies il-varjetà, id-diversità u l-kumplessità tal-operazzjonijiet taħt prijorità 4 tal-Unjoni (eż. miżuri agroambjentali u klimatiċi) differenzjazzjoni skont il-miżura/operazzjoni tirrendi l-eżerċizzju ta’ traċċar diffiċli u problematiku għall-Istati Membri.

Il-miżura ANC (żoni li jiffaċċjaw restrizzjonijiet naturali) fil-FAEŻR hi importanti biex jiġi evitat l-abbandun tal-art u biex jinżamm il-valur ambjentali u ekonomiku ta’ kultivazzjoni fiż-żoni b’restrizzjonijiet naturali. Dan jgħin biex jinżammu ekosistemi agrikoli li jistgħu jintilfu mingħajr appoġġ li huwa importanti fil-kuntest kemm tal-adattament kif ukoll tal-mitigazzjoni tat-tibdil fil-klima (pereżempju l-mergħat). L-approċċ tad-deżinjazzjoni l-ġdida bbażata fuq kriterji bijofiżiċi miftiehma b’mod komuni biex jiġu stabbiliti matul il-perjodu ta’ programmazzjoni attwali ser iwassal għal enfasi aktar qawwija fuq iż-żamma tal-art agrikola l-aktar vulnerabbli u b’hekk tiżdied l-importanza ta’ din il-miżura għall-mitigazzjoni tat-tibdil fil-klima u l-adattament għalih.

59

Il-Kummissjoni tqis li l-metodoloġiji speċifiċi tat-traċċar speċifiku speċifikati fl-Istqarrija tal-Programm tal-FAEŻR u l-programm LIFE msemmija f’dan il-paragrafu ġew miftiehma fi ħdan il-metodoloġija ta’ traċċar tal-UE li kienet żviluppata sabiex tintuża matul il-perjodu ta’ programmazzjoni attwali.

60

Orizzont 2020 jirrappreżenta żieda konsiderevoli fir-riċerka ta’ dan il-qasam f’dak li għandu x’jaqsam mal-FP7. Filwaqt li paraguni diretti tal-programm kollu mhumiex possibbli, il-parti “Koperazzjoni” tal-FP7 hija stmata li kkontribwiet EUR 2.4 biljun għall-azzjoni klimatika tul is-seba’ snin tal-programm (2007–2013), filwaqt li l-aħħar ċifri vvalidati għall-ewwel sentejn biss (2014–2015) tal-partijiet kumparabbli ‘programmabbli’ ta’ Orizzont 2020 huma EUR 3.2bn. Għalhekk, għalkemm iċ-ċifri attwali huma inqas mill-ewwel infiq ippjanat, huma jirrappreżentaw sinjal pożittiv tal-impenn tal-Kummissjoni.

L-Introduzzjonijiet għall-Programmi ta’ Ħidma ‘ewlenin’ għall-2014–2015 u l-2016–2017 taw indikazzjonijiet ċari dwar in-nefqa relatata mal-klima permezz ta’ referenzi għal sejħiet/suġġetti, fejn xieraq. F’dan il-kuntest, is-servizzi tal-Kummissjoni kienu qegħdin kontinwament u bir-reqqa kollha jimmonitorjaw is-suġġetti tal-programm ta’ ħidma ta’ Orizzont 2020 f’termini ta’ nefqa relatata mal-klima biex jitkejjel il-progress lejn Orizzont 2020 fil-livell tal-infiq mistenni.

Il-pjan ta’ azzjoni mniedi s-sena li għaddiet ta spinta ulterjuri f’dan ir-rigward. Barra minn hekk, il-proċess ta’ programmazzjoni strateġika 2018–2020 jirrikonoxxi l-importanza tal-integrazzjoni tal-azzjoni klimatika u ż-żieda fin-nefqa relatata. Ladarba l-proċess tal-ipprogrammar strateġiku ġie ffinalizzat, aktar aspetti kwantitattivi għall-2018–2020 jistgħu jiġu indirizzati.

61

Il-kontribut ta’ inizjattivi minn isfel għal fuq għall-azzjoni klimatika ma jistax jiġi stabbilit sakemm il-proġetti individwali jiġu magħżula għall-finanzjament u jista’ jvarja minn sena għal sena.

62

Il-Kummissjoni qed timmonitorja mill-qrib il-progress ta’ dan l-indikatur u għad għandha xi marġni ta’ manuvra. Sakemm jiġu approvati l-programmi ta’ ħidma li jmiss (bejn wieħed u ieħor fil-Ħarifa tal-2017) il-Kummissjoni se jkollha ċ-ċifri aġġornati biex tiddetermina b’aktar preċiżjoni l-istat attwali u l-baġit meħtieġ għas-snin 2018–2020. L-MTR tal-QFP (kif spjegat fit-tweġiba tal-Kummissjoni għall-paragrafu 28) ukoll jenfasizza b’mod espliċitu l-elementi li għandhom jappoġġjaw aktar l-integrazzjoni tal-klima f’Orizzont 2020.

63

Il-proċess ta’ programmazzjoni strateġika 2018–2020 għaddej bħalissa u jidentifika l-azzjoni klimatika bħala prijorità. Ladarba l-proċess tal-ipprogrammar strateġiku jiġi finalizzat, aktar aspetti kwantitattivi għall-2018–2020 jistgħu jiġu indirizzati, inkluż l-allokazzjoni baġitarja għall-azzjoni klimatika.

64

Il-pjan ta’ azzjoni tal-Kummissjoni għandu jiġi kkumplimentat b’ “miri kwantifikabbli”. Madankollu, l-aħjar żmien biex dawn jiġu stabbiliti huwa meta jkunu qed jiġu abbozzati l-programmi ta’ ħidma għall-2018–2020 li għadhom ma tlestewx.

65

Il-Kummissjoni tikkonferma li m’hemmx dejta komparabbli dwar l-infiq relatata mal-klima taħt il-QFP preċedenti. Fl-istess ħin, il-Kummissjoni tqis li ż-żieda ewlenija fl-infiq għall-klima skont l-estimi tal-Qorti għal xi programmi (l-aktar dawk fil-paragrafu 69) pjuttost tikkonferma l-iskala tal-istimi tal-livell ta’ ħidma tal-Kummissjoni mill-bidu tal-QFP.

67

Il-Kummissjoni tqis li l-benefiċċju ewlieni tat-traċċar tal-klima fil-baġit tal-UE jinsab fl-appoġġ ta’ miżuri favur id-disinn ta’ miżuri ta’ nfiq bejn il-programmi tal-UE. Aħna nirrikonoxxu li l-eżempji ssottolineati fit-taqsima ma jipprovdux bażi għall-wasla ta’ konklużjonijiet usa’ u jistgħu jservu biss bħala eżempju.

70

Il-Kummissjoni tenfasizza li l-għan ta’ dan l-approċċ huwa li jiġu integrati l-konsiderazzjonijiet dwar il-klima fl-istrumenti tal-baġit tal-UE, u li t-tibdil fil-kompożizzjoni tal-infiq marbuta mal-klima jirriflettu l-bidliet fil-prijoritajiet tan-nefqa fi programmi individwali u r-rwoli tad-diversi sorsi ta’ finanzjament disponibbli fil-livell tal-pajjiż.

71

Il-varjazzjonijiet fl-infiq relevanti għall-klima fil-programmi ta’ pajjiżi differenti jirriflettu fil-biċċa l-kbira l-prijoritajiet settorjali tal-pajjiż, u li għalhekk ma għandhomx jitqiesu bħala indikazzjoni ta’ impenn usa’ jew idjeq għall-azzjoni klimatika.

75

L-immirar ta’ attivitajiet tar-riċerka u l-innovazzjoni f’setturi jew raggruppamenti partikolari (bħalma huma l-ekonomija b’livell baxx ta’ emissjonijiet ta’ karbonju) ma kinux is-suġġett ta’ diskussjonjiet fid-dettall fl-ipprogrammar. In-negozjar ta’ miri tar-riċerka u l-innovazzjoni kien suġġett għal kundizzjonalità ex ante dwar l-ispeċjalizzazzjoni intelliġenti. Kieku l-Kummissjoni intervjeniet biex ikollha orjentazzjoni aktar relatata mal-klima rigward ir-riċerka u l-innovazzjoni fil-programmi operattivi tal-Ġermanja u r-Rumanija dan kien ikun kontra kundizzjonalità ex ante legalment stabbilita fuq l-istrateġiji ta’ speċjalizzazzjoni intelliġenti li għalihom huwa essenzjali proċess minn isfel għal fuq. Is-servizzi tal-Kummissjoni josservaw li l-enerġija sostenibbli u l-klima huma fost l-ogħla prijoritajiet ta’ dawn l-istrateġiji.

76

Il-Kummissjoni tinnota li l-programmi tal-Fond Soċjali Ewropew (FSE) jistgħu jirrispondu għal kull bidla fid-domanda għal ħiliet ekoloġiċi kif u meta dawn jitfaċċaw.

It-tweġiba Komuni tal-Kummissjoni għall-paragrafi 77-79

Il-Kummissjoni tinnota li filwaqt li l-kontribuzzjoni tal-Fondi SIE kollha flimkien għall-azzjoni klimatika teċċedi 25 %, il-kontribuzzjoni individwali ta’ kull fond inevitabbilment se tvarja skont kemm il-missjonijiet ewlenin speċifiċi tiegħu huma marbuta mal-azzjoni klimatika. Għall-FSE, kontribuzzjoni bħal din tista’ tkun biss indiretta, b’mod partikolari permezz ta’ investimenti f’ħiliet ekoloġiċi, li min-naħa tagħhom huma relatati mill-qrib ma’ żviluppi fis-suq tax-xogħol u b’hekk misjuqa mid-domanda.

Il-Kummissjoni tinnota li s-sistema ta’ monitoraġġ biex tirrintraċċa l-kontribuzzjoni tal-FSE għall-azzjoni klimatika ġiet imsaħħa għall-perjodu finanzjarju 2014–2020 b’mod partikolari billi tiġi inkluża l-azzjoni klimatika bħala “tema sekondarja” għat-traċċar tal-kontribuzzjoni tal-FSE.

Minkejja dan, il-Kummissjoni tammetti li l-kontribuzzjoni tal-FSE għall-azzjoni klimatika tista’ tiġi valurizzata aħjar, u se tikkunsidra l-għażliet għal dan l-għan fil-futur.

81

Fl-aħħar riforma tal-PAK l-ambitu tal-konformità trasversali kien is-suġġett għal reviżjoni konsiderevoli fid-dawl tal-fatt li r-rekwiżiti kienu kontrollabbli, indirizzati direttament lill-bdiewa u marbuta ma’ attività agrikola. B’riżultat ta’ dan, il-lista’ ta’ Kundizzjonijiet Agrikoli u Ambjentali Tajbin (GAECs) tqassret b’aktar minn 50 % (minn 15 għal 7) u r-rekwiżiti statutarji tal-ġestjoni (SMRs) tnaqqsu minn 18 għal 13.

82

Il-Kummissjoni ma taqbilx mal-opinjoni li l-ekoloġizzazzjoni tal-pagamenti diretti hija bbażata l-aktar fuq GAECs preċedenti. Ir-rekwiżiti għal żona ta’ fokus ekoloġiku u d-diversifikazzjoni tal-uċuħ tar-raba’ huma ġodda u l-protezzjoni ta’ mergħat permanenti ġiet rinfurzata sew ma’ pereżempju l-protezzjoni sħiħa ta’ bwar ambjentalment sensittivi permanenti u tnaqqis fil-marġini ta’ possibbiltà ta’ ħrit ta’ bwar permanenti.

Il-Kummissjoni temmen ukoll li l-ekoloġizzazzjoni tal-pagamenti diretti għandha impatt sinifikanti aktar milli impatt limitat. L-impatt b’mod ġust jirrifletti l-affinità mal-klima tat-tliet prattiki tal-biedja. Filwaqt li huwa minnu li r-rekwiżiti tal-ekoloġizzazzjoni ma jaffettwawx lill-bdiewa kollha, it-tagħrif disponibbli juri wkoll li 72 % tal-erja agrikola totali, li hija saħansitra iktar rilevanti fir-rigward ta’ azzjoni klimatika.

84

L-integrazzjoni klimatika ma teħtieġx li kull reġjun/Stat Membru jżidu l-investiment fil-mitigazzjoni jew l-adattament tat-tibdil fil-klima. Azzjoni klimatika għandha tingħata minħabba kunsiderazzjoni xierqa fl-analiżi SWOT u l-identifikazzjoni tal-ħtiġijiet u hija evalwata skont prijoritajiet oħra. Il-bażi tat-tqabbil inbidel fiż-żewġ perjodi ta’ programmazzjoni. B’mod partikolari, l-effett tal-kriżi ekonomika f’ħafna oqsma wassal għal bżonn akbar ta’ titjib tas-sitwazzjoni ekonomika fis-settur tal-biedja, li ġie milqut mill-kriżi. F’dan il-kuntest, l-istabbilizzazzjoni tan-nefqa relatata mal-klima (anki jekk dan ma jistax jiġi kkwantifikat b’mod preċiż minħabba nuqqas ta’ metodoloġiji xierqa) mhijiex eżitu negattiv.

85

L-istabbiliment tal-kriterji tal-għażla hija responsabbiltà tal-Istati Membri. Il-Kummissjoni pprovdiet gwida dwar il-“potenzjal għal azzjoni dwar il-klima fil-FAEŻR” li kienet tinkludi rakkomandazzjoni għat-tfassil tal-kriterji tal-għażla.

89

L-għan li l-kapaċità tas-sajd tiġi adattata għar-riżorsi disponibbli, permezz ta’ appoġġ finanzjarju għal miżuri ta’ ġestjoni tal-flotta kien parzjalment milħuq fl-aħħar perijodu ta’ programmazzjoni. Dan jispjega t-tnaqqis fl-appoġġ mill-FEMS għal miżuri tal-flotta meta mqabbel mal-perjodu preċedenti taħt l-EFF.

Konklużjonijiet u rakkomandazzjonijiet

91

Il-Kummissjoni tenfasizza li l-impenn li żżid l-infiq relatat mal-klima għal tal-anqas 20 % mill-baġit tal-UE kien impenn politiku maħsub biex l-azzjoni klimatika tiġi integrata fil-programmi kollha tal-UE.

92

Il-Kummissjoni tqis li, b’mod ġenerali sar progress sinifikanti fl-inklużjoni ta’ kunsiderazzjonijiet klimatiċi fl-iżvilupp tal-programmi u fl-iżvilupp ta’ approċċ ta’ integrazzjoni kwantifikat uniku, li issa jipprovdi bażi trasparenti.

Il-Kummissjoni tinnota madanakollu li l-kontribuzzjoni individwali potenzjali ta’ kull wieħed mill-fondi hija stabbilita biex tvarja skont kemm il-missjonijiet ewlenin speċifiċi tiegħu huma marbuta mal-azzjoni klimatika. Huwa, għalhekk, inevitabbli li s-sistemi użati għall-ipprogrammar u l-monitoraġġ tal-kontribut ivarjaw minn fond għall-ieħor.

Madankollu, il-Kummissjoni tqis li ġeneralment hija tinsab fit-triq it-tajba lejn il-mira ta’ 20 %, filwaqt li tirrikonoxxi li huma meħtieġa aktar sforzi, kif deskritt fil-pjan ta’ reviżjoni ta’ nofs it-terminu tal-QFP.

93

Il-Kummissjoni tenfasizza li l-għan ta’ 20 % ġie mħabbar bħala element wieħed tal-approċċ tal-integrazzjoni fil-baġit tal-UE, li fih innifsu huwa element wieħed tal-approċċ tal-UE biex twieġeb għall-bżonnijiet marbuta mat-tibdil fil-klima (ara t-tweġiba tal-Kummissjoni għall-paragrafu 24).

L-approċċ tal-integrazzjoni fil-baġit tal-UE juri l-impenn tal-UE għal azzjoni dwar il-klima u t-tmexxija tagħha, bħal kull azzjoni tal-UE għall-ġlieda kontra t-tibdil fil-klima.

Il-Kummissjoni vvalutat il-progress lejn il-mira ta’ 20 % fir-reviżjoni ta’ nofs it-terminu tal-QFP, kif imfisser fit-tweġiba tagħha għall-paragrafu 28.

94

Peress li l-proċessi ta’ programmazzjoni issa tlestew, il-Kummissjoni issa tinsab f’pożizzjoni li tikkonsolida d-dejta affidabbli għal stimi aġġornati ta’ dawn il-programmi fir-rigward tal-infiq fuq il-klima, u ppubblikat is-sitwazzjoni attwali fil-kuntest tar-reviżjoni ta’ nofs it-terminu tal-QFP. Dan l-eżerċizzju kien ikun ibbażat fuq dejta mhux preċiża u b’hekk seta’ wasal għal interpretazzjonijiet żbaljati, kieku sar abbażi tad-dejta provviżorja tal-2014–2016.

L-estimi tal-MTR tal-QFP juru li matul il-perjodu 2014–2020, se jintlaħaq total ta’ ftit aktar minn EUR 200 biljun ta’ nfiq relatat mal-klima. Dan huwa ekwivalenti għal madwar 18.9 % għall-perjodu ta’ pprogrammar finanzjarju sħiħ.

95

Il-Kummissjoni tenfasizza li l-metodu tal-UE ta’ traċċar tan-nefqa relatata mal-klima huwa pijunier fl-approċċ kwantifikat għall-monitoraġġ tal-infiq baġitarju. Bħala tali, hemm opportunitajiet għal titjib ulterjuri, filwaqt li, b’mod ġenerali, il-metodoloġija hija robusta u trasparenti.

Rakkomandazzjoni 1 — Eżerċizzju robust ta’ konsolidazzjoni multiannwali

Il-Kummissjoni taċċetta r-rakkomandazzjoni fir-rigward tat-twettiq ta’ eżerċizzju konsolidat multiannwali robust sabiex jiġi identifikat jekk in-nefqa fil-klima programmata hix qiegħda fit-triq it-tajba biex tilħaq il-mira ta’ 20 %, u tqisha magħmula fil-kuntest ta’ reviżjoni ta’ nofs it-term tal-QFP. Il-Kummissjoni biħsiebha tkompli tissorvelja l-progress kull sena fil-kuntest tal-preparazzjoni tal-abbozzi tal-baġits annwali.

Rakkomandazzjoni 2 — Qafas ta’ rappurtar komprensiv

(a)

Il-Kummissjoni parzjalment taċċetta r-rakkomandazzjoni.

Hija taċċetta li turi l-aspetti rilevanti, u l-progress li sar fuq l-azzjoni klimatika fir-RAA rilevanti kif xieraq. Ir-Rapport Annwali ta’ Ġestjoni u Prestazzjoni (AMPR) il-ġdid jiġbor fil-qosor (taqsima 1) il-prestazzjoni tal-baġit tal-UE bbażata fuq l-aħħar evidenza disponibbli dwar ir-riżultati miksuba bil-baġit tal-UE. Dan ir-rapport huwa bbażat fuq informazzjoni mir-Rapporti Annwali tal-Attività; id-Dikjarazzjonijiet tal-Programm baġitarju; u sorsi oħra bħalma huma r-rapporti ta’ evalwazzjoni u implimentazzjoni tal-programmi tal-UE. Ir-rapport jipprovdi rendikont fil-qosor filwaqt li rappurtaġġ dettaljat dwar l-objettivi tal-programmi u l-progress fir-rigward tal-indikaturi huwa disponibbli fir-Rapporti ta’ Attività Annwali u fid-Dikjarazzjonijiet tal-Programmi.

Il-Kummissjoni ma taċċettax ir-rakkomandazzjoni biex tirrappurta dwar strumenti finanzjarji fil-kuntest tal-isforz ta’ traċċar baġitarju lejn il-mira ta’ 20 %.

(b)

Il-Kummissjoni tinnota li din ir-rakkomandazzjoni hija indirizzata lill-Istati Membri.

(c)

Il-Kummissjoni ma taċċettax ir-rakkomandazzjoni. Filwaqt li hija impenjata favur it-titjib tal-preċiżjoni tad-dejta, l-implikazzjonijiet ta’ tali piż amministrattiv addizzjonali impost kemm fuq il-Kummissjoni kif ukoll fuq l-Istati Membri mhumiex ċari. Il-Kummissjoni se tikkunsidra l-possibbiltà li ssir distinzjoni bejn il-mitigazzjoni u l-adattament jekk il-metodoloġija tiġi riveduta fil-ġejjieni, u tenfasizza li t-tnejn li huma huma interkonnessi mill-qrib.

96

Il-Kummissjoni taqbel li jinħtieġu sforzi ulterjuri biex tintegra l-klima fil-programmi tal-UE. L-għan politiku ta’ 20 % ġie stabbilit biex titrawwem l-integrazzjoni (ara wkoll it-tweġiba tal-Kummissjoni għall-paragrafu 25). Il-Kummissjoni tqis tali flessibbiltà tal-mira ta’ 20 % bħala xierqa fl-iżvilupp ta’ approċċ innovattiv għall-integrazzjoni tal-klima u t-traċċar tan-nefqa rilevanti. L-approċċ ta’ integrazzjoni tal-UE għandu l-għan li jintegra l-aspetti tal-ġlieda kontra t-tibdil fil-klima fil-politiki kollha u juża l-mira ta’ 20 % biex irawwem l-integrazzjoni.

Il-Kummissjoni vvalutat il-progress lejn il-mira ta’ 20 % fir-reviżjoni ta’ nofs it-terminu tal-QFP, kif imfisser fit-tweġiba tal-Kummissjoni għall-paragrafu 28.

Rakkomandazzjoni 3 — Valutazzjoni tal-ħtiġijiet tal-ġlieda kontra t-tibdil fil-klima

Il-Kummissjoni parzjalment taċċetta r-rakkomandazzjoni.

Il-Kummissjoni taċċetta li tikkunsidra l-bżonnijiet tat-tibdil fil-klima u l-potenzjal ta’ kontribut minn oqsma differenti meta tipproponi mira politika globali ġdida. Il-Kummissjoni ma taċċettax li tippjana kontribuzzjonijiet speċifiċi għal kull qasam jew programm.

97

Il-Kummissjoni tqis li sar progress tajjeb fir-rigward tal-integrazzjoni tal-klima fil-baġit tal-UE, u li l-metodoloġija tal-UE hija trasparenti u tajba għall-iskop.

Il-Kummissjoni tirreferi għar-risposta tagħha għall-paragrafu 29 fir-rigward tan-natura tal-infiq fil-klima f’diversi strumenti. Hija tfakkar li t-testi legali differenti fir-rigward tal-integrazzjoni tagħhom tal-objettiv politiku ta’ integrazzjoni klimatika f’diversi każijiet hija introdotta bħala ambizzjoni politika fil-preambolu, mhux mira legalment vinkolanti. Ara wkoll it-tweġiba tal-Kummissjoni għall-paragrafi 25 u 26.

Il-Kummissjoni fasslet it-tbassir tagħha fir-rigward tal-infiq marbut mat-tibdil fil-klima sal-2020 fil-kuntest ta’ reviżjoni ta’ nofs it-term tal-QFP.

98

L-approċċ tal-UE lejn l-integrazzjoni tal-klima kien mibni fuq prattiki internazzjonali u żviluppa metodoloġija għat-traċċar kwantifikata li tibbilanċja l-piż amministrattiv u r-robustezza tad-dejta.

Il-Kummissjoni tinnota l-kalkoli tal-Qorti bbażati fuq metodi oħra ta’ traċċar tal-klima, iżda ma tqisx li dawn għandhom jingħataw preferenza fuq approċċ ta’ integrazzjoni innovattiv u dettaljat li ġie miftiehem fl-UE. 

99

Il-Kummissjoni tagħraf li hemm possibbiltà ta’ valutazzjoni eċċessiva kif ukoll ta’ sottovalutazzjoni ta’ ċerti elementi ta’ nfiq tar-rilevanza klimatika bil-metodoloġija attwali. Fl-istess waqt, ma nqisux li sett ta’ prinċipji żviluppati minn grupp ta’ organizzazzjonijiet internazzjonali għall-għajnuna fl-2015 dwar it-traċċar tal-mitigazzjoni tal-operazzjonijiet tagħhom bħala punt ta’ riferiment rilevanti ta’ referenza għall-approċċ maqbul fil-livell tal-UE. Il-metodu użat mill-Kummissjoni huwa sod u ġie ppreparat b’mod trasparenti u koordinat u ntbagħat lill-Parlament Ewropew u lill-Kunsill.

Il-Kummissjoni tqis li l-estimi tagħha tal-kontribuzzjioni ġenerali tal-klima taż-żewġ fondi tal-PAK huma bbażati fuq metodoloġija soda, li fiha d-dettalji kollha huma provduti fid-dikjarazzjonijiet annwali tal-programmi li jakkumpanjaw l-Abbozz ta’ Baġit tal-Kummissjoni.

Il-Kummissjoni temmen li għall-ħlasijiet ta’ ekoloġizzazzjoni diretti l-kalkolu jirrifletti b’mod ġust il-konnessjoni mal-klima tat-tliet prattiki tal-biedja. Għal ħlasijiet mhux ta’ ekoloġizzazzjoni, il-benefiċċju ta’ konformità trasverali għal azzjonijiet dwar il-klima jista’ jiġi stmat bl-applikazzjoni tar-Rio Marker ta’ 40 % għal sehem ta’ 20 % tal-pagamenti diretti mhux għall-ekoloġizzazzjoni. Bħal fil-każ ta’ kwalunkwe kalkolu ieħor dan huwa indikatur, ibbażat fuq sistema ta’ konformità trasversali. Madanakollu l-Kummissjoni temmen li l-impatt fuq il-klima ta’ 8 % tal-pagamenti diretti mhux għal ekoloġizzazzjoni mhuwiex sopravalutat meta wieħed iħares lejn il-benefiċċji għall-klima tal-integrazzjoni u l-pagamenti diretti. Dan il-kalkolu jirrifletti bis-sħiħ il-prinċipju ta’ kawtela.

100

Il-Kummissjoni tqis li l-estimi tagħha tal-kontribuzzjioni ġenerali tal-klima taż-żewġ fondi tal-PAK huma bbażati fuq metodoloġija soda, li fiha d-dettalji kollha huma provduti fid-dikjarazzjonijiet annwali tal-programmi li jakkumpanjaw l-Abbozz ta’ Baġit tal-Kummissjoni.

Rakkomandazzjoni 4 — Sopravalutazzjonijiet korretti

Il-Kummissjoni parzjalment taċċetta r-rakkomandazzjoni. Il-metodoloġija ta’ traċċar teħtieġ li tibqa’ stabbli matul il-QFP attwali għal raġunijiet ta’ prevedibbiltà, konsistenza u trasparenza. Madankollu, il-Kummissjoni ser tikkunsidra metodi ta’ rfinar tal-metodoloġija ta’ traċċar tal-FAEŻR għall-perjodu ta’ programmazzjoni ta’ wara l-2020 mingħajr ma jiżdied il-piż amministrattiv.

101

Il-pjan ta’ azzjoni tal-Kummissjoni għandu jiġi kkumplimentat b’miri kwantifikabbli aktar dettaljati. Madankollu, l-aħjar żmien biex dawn jiġu stabbiliti huwa meta jkunu qed jiġu abbozzati l-programmi ta’ ħidma għall-2018–2020 li għadhom ma tlestewx.

102

Il-Kummissjoni tirrikonoxxi li huma meħtieġa aktar sforzi f’diversi programmi biex titjieb l-integrazzjoni, iżda ma tqisx li pjanijiet ta’ azzjoni speċifiċi biex jiżdied l-infiq marbut mal-klima jkollu valur miżjud.

Rakkomandazzjoni 5 — Tfassil ta’ pjanijiet ta’ azzjoni

Il-Kummissjoni parzjalment taċċetta r-rakkomandazzjoni.

Il-Kummissjoni se tivvaluta l-opportunitajiet biex iżżid ir-rilevanza tal-klima fil-kuntest ta’ reviżjoni ta’ nofs it-terminu ta’ programmi u politiki individwali, kif stipulat fl-MTR tal-QFP. Sakemm joħroġ ir-riżultat ta’ din ir-reviżjoni, il-Kummissjoni se tikkunsidra azzjoni korrettiva. It-twaqqif ta’ pjanijiet ta’ azzjoni individwali ma jkunx xieraq peress li programmi individwali diġà jipprovdu proċeduri għall-iffissar ta’ prijoritajiet skont il-mod ta’ ġestjoni.

103

Il-Kummissjoni tqis li t-traċċar tal-approprjazzjonijiet ta’ impenn kien l-ewwel pass meħtieġ għall-integrazzjoni aħjar tal-azzjonijiet dwar il-klima fil-baġit tal-UE u tipprovdi indikatur raġonevoli, li jibbilanċja l-piż amministrattiv ta’ saff addizzjonali ta’ monitoraġġ. Il-kalkoli attwali huma tabilħaqq magħmula abbażi ta’ nefqa pprogrammata (abbozz ta’ baġit), madankollu huma jiġu aġġornati skont il-baġit ivvutat u l-ittri ta’ emenda. Il-Kummissjoni se tivvaluta l-kosteffettività ta’ stimi ex-post abbażati ta’ l-impenji konkreti. Madankollu, il-kalkoli bbażati fuq il-pagamenti reali ljoħolqu piż amministrattiv addizzjonali peress li l-pagamenti jistgħu jdumu għal diversi snin, u jistgħu jkunu soġġetti għal korrezzjonijiet finanzjarji. Madankollu, il-Kummissjoni tista’ tipprovdi stima, peress li madwar 97 % tal-approprjazzjonijiet ta’ impenn isiru approprjazzjonijiet għall-ħlasijiet.

Il-Kummissjoni taqbel mal-ħtieġa li tissaħħaħ l-enfasi fuq ir-riżultati tal-infiq tal-UE. Madankollu, il-qafas ta’ prestazzjoni attwali stabbilit mil-leġiżlatur jipprevedi indikaturi relatati mal-klima biss għal parti mill-infiq u dawn l-indikaturi ma jistgħux jiġu aggregati fil-livell tal-baġit tal-UE. It-tagħlim miksub ser jittieħed f’konsiderazzjoni fl-istabbiliment tal-qafas ta’ prestazzjoni tal-QFP li jmiss.

Rakkomandazzjoni 6 — Żvilupp ta’ indikaturi għall-monitoraġġ tal-infiq reali tal-azzjoni dwar il-klima u riżultati relatati

(a)

Il-Kummissjoni ma taċċettax ir-rakkomandazzjoni biex tiżviluppa sistema ġdida ta’ monitoraġġ f’dan l-istadju. Din twassal għal żieda fil-livell tal-piż amministrattiv impost fuq l-Istati Membri li ma kienx previst skont ir-regolamenti attwali u ma kienx inkluż fil-ftehimiet ta’ sħubija u l-Programmi Operattivi. Il-Kummissjoni se tkompli tuża s-sistemi ta’ monitoraġġ fis-seħħ li jipprovdu wkoll dejta dwar l-infiq.

(b)

Il-Kummissjoni taċċetta r-rakkomandazzjoni u se timplimentaha kif spjegat hawn taħt.

Hija ser issaħħaħ u ttejjeb il-komparabbiltà tal-indikaturi tar-riżultati marbuta mal-klima fl-oqsma kollha tal-baġit tal-UE, u se tqis l-għażliet fil-kuntest tal-QFP li jmiss sabiex jiġu stabbiliti indikaturi tar-riżultati relatati mal-klima biex jivvalutaw il-kontribuzzjoni tal-baġit tal-UE għall-azzjoni dwar il-klima, b’mod partikolari biex jivvalutaw l-emissjonijiet tal-gassijiet b’effett ta’ serra u tnaqqis miġjub permezz ta’ miżuri ffinanzjati mill-UE.

(c)

Il-Kummissjoni taċċetta r-rakkomandazzjoni u se tqisha implimentata kif spjegat hawn taħt.

Hija ser tkompli tippromwovi b’mod attiv l-iskambju tal-prattiki tajba anke fil-qasam speċifiku tal-indikaturi tar-riżultati relatati mal-klima. Pereżempju, il-Grupp ta’ esperti dwar il-monitoraġġ u l-evalwazzjoni tal-PAK diġà jipprovdi forum għall-iskambju ta’ prattiki tajba dwar l-evalwazzjoni tal-PAK, inkluż dwar dawn l-indikaturi.

105

L-immirar ta’ attivitajiet tar-riċerka u l-innovazzjoni f’setturi jew raggruppamenti partikolari (bħalma huma l-ekonomija b’livell baxx ta’ emissjonijiet ta’ karbonju) ma kinux is-suġġett ta’ diskussjonjiet fid-dettall fl-ipprogrammar. In-negozjar ta’ miri tar-riċerka u l-innovazzjoni kien suġġett għal kundizzjonalità ex ante dwar l-ispeċjalizzazzjoni intelliġenti. Kieku l-Kummissjoni intervjeniet biex ikollha orjentazzjoni aktar relatata mal-klima rigward ir-riċerka u l-innovazzjoni fil-PO dan kien ikun kontra r-rekwiżiti regolatorji, b’mod partikolari l-fatt li l-istrateġiji ta’ speċjalizzazzjoni intelliġenti huma proċess minn isfel għal fuq. F’dan il-kuntest, it-tendenza hija li l-investimenti fir-riċerka u l-iżvilupp f’temi tal-enerġija b’livell baxx ta’ karbonju x’aktarx li jkunu ferm ogħla minn dawk stabbiliti fil-programmi u maqbuda inizjalment fil-metodoloġija ta’ traċċar.

106

Il-Kummissjoni tenfasizza li, peress li l-kontribuzzjoni tal-FSE lejn l-azzjoni klimatika tista’ tkun biss indiretta, b’mod partikolari permezz ta’ investimenti f’ħiliet ekoloġiċi, li min-naħa tagħhom huma relatati mill-qrib ma’ żviluppi fis-suq tax-xogħol u b’hekk dipendenti fuq id-domanda, is-sehem reali tal-FSE allokati għal nefqa relatata mal-klima se jiġi żvelat biss wara l-implimentazzjoni tal-programmi.

Il-Kummissjoni tqis li s-sehem tal-FSE allokat għal nefqa relatata mal-klima, stabbilit fuq il-bażi tal-informazzjoni rrapportata mill-Istati Membri fil-Programmi Operattivi tal-FSE tista’ għalhekk tissottovaluta l-kontribut mistenni tal-FSE għall-azzjoni dwar il-klima għall-perjodu 2014–2020.

Il-Kummissjoni tirreferi għat-tweġibiet tagħha għall-paragrafi 77-79.

107

Ir-riforma tal-PAK wasslet għal żieda sinifikanti fil-finanzjament tal-azzjoni dwar il-klima meta mqabbla mal-perjodu 2007–2013.

108

Il-Kummissjoni ma taqbilx mal-opinjoni li l-ekoloġizzazzjoni tal-pagamenti diretti fil-prattika hija bbażata fuq prattiki agrikoli diġà eżistenti. Minflok, il-Kummissjoni temmen li l-introduzzjoni tal-ekoloġizzazzjoni se tikkontribwixxi b’mod sinifikanti għal aktar azzjonijiet dwar il-klima. Ir-rekwiżiti għal żona ta’ fokus ekoloġiku u d-diversifikazzjoni tal-uċuħ tar-raba’ fil-fatt huma ġodda u l-protezzjoni ta’ mergħat permanenti ġiet rinfurzata sew ma’ pereżempju l-protezzjoni sħiħa ta’ bwar permanenti ambjentalment sensittivi u tnaqqis fil-marġini ta’ possibbiltà ta’ ħrit ta’ bwar permanenti.

Il-pagament ekoloġiku de facto żied il-bażi ta’ referenza, li lilhinn minnha, il-prattiki ambjentali jistgħu jitħallsu taħt il-programmi ta’ żvilupp rurali. Il-pagamenti mogħtija għal tipi ta’ operazzjonijiet ipprogrammati skont il-miżura agroambjentali klimatika jistgħu jsiru biss għal impenji u rekwiżiti li jmorru lil hinn mill-obbligi ta’ ekoloġizzazzjoni. Dan jimplika riżultati ambjentali u klimatiċi ogħla.

109

Hemm enfasi akbar fuq il-monitoraġġ tal-infiq tal-FEMS f’azzjoni klimatika fir-rapport annwali ta’ implimentazzjoni tal-FEMS tal-Istati Membri. Ara r-risposta tal-Kummissjoni għall-paragrafu 43.

Rakkomandazzjoni 7 — Esplorazzjoni tal-opportunitajiet potenzjali kollha u żgurar ta’ xift veru lejn azzjoni klimatika

(a)

Il-Kummissjoni taċċetta parzjalment ir-rakkomandazzjoni bl-istess mod għal Rakkomandazzjoni 5, jiġifieri li hi se tidentifika l-oqsma b’potenzjal mhux utilizzat biżżejjed u tikkunsidra l-opportunitajiet u l-azzjonijiet biex tiżdied ir-rilevanza tagħhom għall-klima fil-programmi ta’ nfiq fil-kuntest tar-reviżjonijiet ta’ nofs it-terminu individwali tagħhom. Madanakollu, hija se tiżviluppa pjanijiet ta’ azzjoni speċifiċi dwar l-infiq marbut mal-klima għal programmi individwali.

(b)

Il-Kummissjoni ma taċċettax din ir-rakkomandazzjoni. Tibdil fl-ipprogrammar finanzjarju multiannwali f’dan l-istadju fil-programmi tal-FSIE mmaniġġjati b’ġestjoni kondiviża, bi strutturi ta’ finanzjament li huma determinati minn pakketti preallokati, la huwa prattiku u lanqas fattibbli. F’dan il-perjodu ta’ programmar lanqas ma huwa fattibbli l-iżvilupp u l-adozzjoni ta’ miżuri ġodda ta’ azzjoni klimatika fil-qafas leġiżlattiv (eż. tal-FEMS).

Fl-istess ħin, il-Kummissjoni se tikkunsidra għażliet biex issaħħaħ l-integrazzjoni tal-klima fil-kuntest tar-reviżjonijiet ta’ nofs it-term tal-programmi individwali.

1Ara COM(2011) 500 finali, Parti I, taqsima 6.1.4 http://ec.europa.eu/budget/library/biblio/documents/fin_fwk1420/MFF_COM-2011-500_Part_I_en.pdf

2Ara 2013-02-07 Konklużjonijiet tal-Kunsill u 2013-03-13 Riżoluzzjoni tal-Parlament Ewropew dwar l-QFP il-ġdid (P7_TA(2013)0078).

3http://europa.eu/rapid/press-release_IP-16-2545_en.htm

4Ara l-analiżi tad-dekompożizzjoni tal-EEA: Taqsima 2.4 ta’ Xejriet u Projezzjonijiet fl-Ewropa 2015: Ir-rapport tal-EEA Nru 4/2015.

5http://ec.europa.eu/budget/library/biblio/documents/fin_fwk1420/MFF_COM-2011-500_Part_I_en.pdf

6http://ec.europa.eu/budget/library/biblio/documents/fin_fwk1420/MFF_COM-2011-500_Part_II_en.pdf

7http://ec.europa.eu/regional_policy/sources/docoffic/2014/working/wd_2014_en.pdf

QJ-AB-16-033-MT-E    ISSN 1977-5741

Sabiex tirrispondi għat-tibdil fil-klima u l-ħtiġijiet sostanzjali ta’ investiment assoċjati, l-UE qablet li jenħtieġ li mill-inqas 20 % tal-baġit tagħha għall-perjodu 2014-2020 jintnefaq fuq azzjoni relatata mal-klima. Aħna sibna li kien qed isir xogħol ambizzjuż u li, b’mod ġenerali, kien sar progress. Madankollu, hemm riskju serju li l-mira ta’ 20 % ma tintlaħaqx mingħajr ma jsir aktar sforz. L-implimentazzjoni tal-mira wasslet għal aktar finanzjament, li kien iffukat aħjar, favur l-azzjoni klimatika fil-qafas tal-Fond Ewropew għall-Iżvilupp Reġjonali u fil-Fond ta’ Koeżjoni. Madankollu, fil-Fond Soċjali Ewropew, u fl-oqsma tal-agrikoltura, l-iżvilupp rurali u s-sajd, ma saret l-ebda tranżizzjoni sinifikanti favur l-azzjoni klimatika.